**Развитие на проекта „Южен поток“ след 1.12.2014 г.**

**Михаел Димитров**

През 90-те години на миналия век в резултат на възходящото развитие на отношенията с Москва, европейските държави увеличиха своята зависимост спрямо природния газ доставян от Руската Федерация. В началото на новото хилядолетие започнаха процеси в руския енергиен сектор, които бяха насочени към засилване на държавния контрол върху износа на енергоносители и които допринесоха за превръщането на ОАО „Газпром“ в единственото дружество, имащо право да експортира руски природен газ. Контролният пакет от неговите акции постепенно бе овладян от субекти, пряко подчинени на руското правителство, с оглед гарантиране на използването на енергийните ресурси в качеството на политическо оръжие при отстояването на интересите на Кремъл. Гореизложеното принуди ЕС да предприеме мерки за ограничаване на тези опити за оказване на натиск, като сред тях е водеща ролята на т.нар. Трети енергиен пакет, чиито правни норми целят отделяне на производството и доставката от преноса на природен газ.

Нежеланието на Руската Федерация да се съобрази с посочените изисквания, доведе до обявеното на 1 декември 2014 г. прекратяване на работата по проекта „Южен поток“. Изявленията в Анкара на Владимир Путин и председателя на управителния съвет на ОАО „Газпром“ Алексей Милер представят Република България като страната, допринесла за отказ от изграждане на газопровода. Те подчертават, че София е била подложена на постоянен натиск от ЕС, който я е лишил от правото да действа като суверенна държава. Описаният ход на руския президент е насочен към създаване на напрежение между Р България и останалите държави-членки на ЕС, като осъществяването му преследва и въздействие върху настроенията в българското общество чрез използването на установени културно-исторически конотации. В резултат, доколкото Москва не изпраща официална информация относно прекратяването на проекта „Южен поток“, се поставя въпроса доколко направените изказвания действително имат подобна крайна цел.

На 2 декември 2014 г. заместник-председателят на Европейската комисия и комисар по Европейския енергиен съюз Марош Шефчович заявява, че след седмица ЕК ще проведе заседание относно развитието на проекта „Южен поток“, въпреки изявленията на Путин и Милер за неговия край. На същия ден следва и реакция от страна на Зорана Михайлович, министър на строежите, транспорта и инфраструктурата на Сърбия, която заявява че не счита казаното в Анкара от руския президент за окончателен отказ от изграждането на газопровода „Южен поток“ и подчертава, че неговото реализиране е от основно значение за сръбската енергийна сигурност.

На 4 декември 2014 г. Александър Антич, министър на минното дело и енергетиката на Сърбия, отбелязва че поставянето под въпрос на осъществяването на проекта „Южен поток“ е в разрез със сръбските национални интереси, тъй като вече са били вложени значителни ресурси в това отношение. Посочва се, че Белград вече е инвестирал 30 милиона евро с оглед изграждането на този газопровод, като очакванията са били сръбски компании да спечелят около 350 милиона евро до неговото завършване. В допълнение се подчертава, че страната ще изгуби възможността да получава транзитна такса за пренос на руски газ, равняваща се на 300 милиона евро за година. Отчита се и неяснотата относно бъдещето на 6400 хектара земя, които сръбското правителство е закупило за построяването на частта от „Южен поток“ преминаваща през Сърбия, които представляват 80% от общата необходима площ.

На 9 декември 2014 г. министрите на енергетиката на осемте държави-членки на ЕС участващи в проекта „Южен поток“, провеждат разговори с Марош Шефчович като настояват той да разясни каква е позицията на Владимир Путин по отношение на неговото реализиране и подчертават, че не са получили официален отказ от страна на Москва. Срещата завършва с изготвянето на съвместно изявление на седем от осемте присъстващи министри на енергетиката (с изключение на този на Унгария), в което се посочва че изграждането на този газопровод може да бъде положителен фактор, доколкото то е съобразено с общностното право на Съюза. На 11 декември 2014 г. Марош Шефчович се среща с руския енергиен министър Александър Новак, с оглед обсъждане на бъдещето на проекта „Южен поток“. Новак заявява, че руската страна вече не е заинтересувана от неговото осъществяване.

На 29 декември 2014 г. ОАО „Газпром“ сключва споразумение с компаниите Eni (Италия), Wintershall (Германия) и EDF (Франция) за изкупуване на притежаваните от тях акции в „Южен поток транспорт“ АД, като по този начин придобива изцяло собствеността върху това дружество, създадено да ръководи изграждането на морския участък на газопровода „Южен поток“. Този ход в действителност може да се разглежда като отказ от работата по проекта, но в допълнение означава че доколкото не се намерят нови партньори ОАО „Газпром“ ще трябва да финансира изцяло дейностите по реализирането на алтернативни газопроводи, което значително ограничава вероятността те да представляват инфраструктурни проекти, които Москва реално се стреми да осъществи. Успоредно с това, в случай че руското политическо ръководство реши, че „Южен поток“ ще бъде изграден, повторното намиране на инвеститори би било улеснено.

На 3 януари 2015 г. се отбелязва, че на пристанище Бургас продължават да се доставят тръбите, които са били предвидени за строителството на „Южен поток“ и общият им брой е надминал 30000. Подчертава се, че е възможно те да бъдат заварявани на българска територия, след което да се използват за изграждането на „Турски поток“. Отчитайки гореизложеното, описаните събития не могат да бъдат възприети като подкрепящи твърдението, че отказът от проекта „Южен поток“ е действителен, поради финансовите затруднения съпътстващи обявената алтернатива. На 23 януари 2015 г. изпълнителният директор на „Южен поток България“ АД, Димитър Гогов, заявява че поради липсата на официален отказ на Москва от изграждането на газопровода „Южен поток“, екипът на компанията продължава да работи по получаването на разрешение за строителство и са започнати процедури за изкупуване на сервитутни права в 37 общини, които не могат да бъдат прекратени.

На 17 февруари 2015 г. Владимир Путин при визитата си в Унгария обявява, че Руската федерация не разглежда възможността за връщане към осъществяване на проекта „Южен поток“. В изказването си отбелязва, че това решение е било продиктувано от действията на ЕС, които са принудили Кремъл да се откаже от строежа на този газопровод. Въпреки това руския президент заявява, че е готов да обсъди с държавите-членки на ЕС алтернативи на проекта, като допълва че реализацията на „Южен поток“ в предишния му вид е невъзможна. От направеното уточнение следва, че не се изключва частично връщане към плановете руския газопровод да достига до територията на Р България.

На 23 февруари 2015 г. се посочва, че „Южен поток Сърбия“ АД продължава да функционира поради липсата на официален отказ от страна на Москва. Отбелязва се, че 40 души работят в тази компания, като дори е възможно да бъдат назначени нови служители. На 6 март 2015 г. се появява информация по отношение на продължаващите разходи на ОАО „Газпром“ за проекта „Южен поток“. Подчертава се, че руснаците не са прекратили плащанията към италианската компания Saipem относно наема на два кораба за полагане на тръби, които е трябвало да изградят подводната част на газопровода. В допълнение се посочва, че разходите на ОАО „Газпром“ във връзка с „Южен поток“ от октомври 2014 г. до април 2015 г., се равняват на 569 милиона евро, като твърдението на Владимир Путин за отказ от проекта не води до тяхното намаляване.

На 9 март 2015 г. Български енергиен холдинг отхвърля предложение на ОАО „Газпром“ бюджетът на „Южен поток България“ АД за настоящата година да бъде одобрен без одит на миналогодишния. На същия ден Министерството на регионалното развитие и благоустройството обявява обществена поръчка чрез публична покана за изработване на методика за оценка на размера на обезщетението за учредяване на сервитут в частта на плажа Паша дере край Варна, в която морската отсечка на газопровода „Южен поток“ трябва да излезе. Тези действия са продиктувани от липсата на официална информация от страна на Москва относно отказ от осъществяване на проекта.

На 11 март 2015 г. се посочва, че 12 плавателни съда наети с оглед изграждането на „Южен поток“, все още се намират в български териториални води. Те са чартирани от италианската корпорация Saipem, като общата сума изразходена за това надхвърля 100 милиона щатски долара. Отбелязано е, че към този момент продължава да се заплаща и наема за площи на пристанище Варна, които се пазят за нуждите на проекта „Южен поток“. На 13 март 2015 г. Руслан Гринберг, директор на Института по икономика към Руската академия на науките, заявява че е възможно да се възобнови работата по газопровода „Южен поток“, доколкото се постигне напредък по отношение на кризата в Украйна. Според него осъществяването на подобни действия е от основно значение за икономическото състояние на Руската федерация, като отчита че това трябва да се случи още в рамките на настоящата година.

На 8 април 2015 г. ОАО „Газпром“ увеличава капиталът на „Южен поток транспорт“ АД с 75 милиона евро. На 8 май 2015 г. президентът на Сърбия Томислав Николич отбелязва, че Белград не желае газопровода „Турски поток“ да бъде изграден и няма намерение да получава доставки на природен газ по този маршрут. Според него отказът от проекта „Южен поток“ застрашава енергийната сигурност на Сърбия и подчертава, че съгласно договореното неговата държава е щяла да получава значителни приходи от транзитни такси за пренос на руски газ, а не да представлява единствено потребител както би било при „Турски поток“. В допълнение Николич отчита, че относно „Южен поток“ Белград е бил постигнал споразумение с Руската федерация тя да финансира строежа на газопровода на сръбска територия посредством осигуряването на кредити, които след това да бъдат погасявани от таксите за транзит. В резултат сръбския президент заключава, че проекта „Турски поток“ не отговаря на националните интереси на страната му.

На 8 май 2015 г. италианската компания Saipem заявява, че е получила известие от „Южен поток транспорт“ АД, в което се посочва че се отменя спирането на работата по подписаните договори и се пристъпва към започване на строежа на подводната част на руския газопровод, без да се уточнява дали са настъпили промени по отношение на неговия маршрут. На 19 май 2015 г. Виталий Маркелов, заместник-председател на ОАО „Газпром“ обявява, че полагането на тръбите по морския участък от газопровода „Турски поток“ ще започне през първите 10 дни на месец юни. Поради това той заявява, че ще стартира транспортиране на специалните тръби намиращи се на българска територия, които са били предвидени за „Южен поток“ към Р Турция, с оглед използването им при реализирането на алтернативния проект.

На 9 юни 2015 г. се появява информация, че компанията ShawCor (Канада) е получила нареждане да възобнови работата по нанасянето на защитно покритие върху тръбите, необходими за изграждането на първата линия от руския газопровод през Черно море, докато дейностите по втората линия продължават да бъдат спрени. Отново не се пояснява за кой маршрут ще бъдат използвани обработваните елементи, а близостта в дължината на подводните участъци и на двата проекта (900 км за „Южен поток“ и 910 км за „Турски поток“), не позволява да се определи с висока степен на вероятност каква е целта на руското политическо ръководство с осъществяването на този ход.

На 19 юни 2015 г. министър Теменужка Петкова представя проекта за газов хъб край Варна на икономически форум в Санкт Петербург. Руският министър на енергетиката Александър Новак не изразява позиция относно тази концепция, като единствено отбелязва че това е второ подобно предложение от страна на Р България през последните 6 месеца. На 25 юни 2015 г. се появява информация, че до няколко дни тръбите намиращи се на пристанищата във Варна и Бургас, които са били предвидени за изграждането на „Южен поток“, ще бъдат поетапно доставени до руското черноморско пристанище Анапа във връзка със започването на строителните работи по газопровода „Турски поток“.

На 6 юли 2015 г. ОАО „Газпром“ спира строителството на системата газопроводи „Южен коридор“, която следва да осигурява преноса на природен газ на територията на Руската федерация до Анапа, с оглед последващото захранване на руския газопровод през Черно море. Доколкото това състояние се запазва е по-вероятно да не се пристъпи към строителството на нито един от двата алтернативни проекта за пренос на руски природен газ през акваторията на Черно море, или поне не в пълния им капацитет. На 9 юли 2015 г. „Южен поток транспорт“ АД прекратява договора с италианската компания Saipem, подписан в рамките на проекта „Южен поток“ през 2014 г. за изграждането на първата линия от подводния участък на газопровода. По този начин руската страна забавя преминаването към същинската част от дейностите по строителството, на който и да било от двата проекта. Следователно този ход може да се разглежда по-скоро като стремеж за изчакване и осигуряване на възможно най-изгоден вариант за Москва, но също така би могъл и да произлиза от липсата на финанси.

На 24 юли 2015 г. Дмитрий Медведев заявява, че е невъзможно „Южен поток“ да бъде възобновен. По думите на руския министър-председател Руската федерация е оптимистично настроена по отношение на алтернативния газопровод „Турски поток“ и макар и бавно, работата по него напредва. Тези твърдения контрастират с гореизложените събития, което прави тяхната истинност съмнителна.

На 27 юли 2015 г. посланикът на Руската федерация в Словения Доку Завгаев обявява, че Любляна се надява на възобновяване на проекта „Южен поток“. В допълнение той твърди, че в Словения както и преди, са заинтересувани от съвместна работа по осъществяването на този газопровод, който там винаги е бил разглеждан като изключително важен за развитието на националната икономика. Изказването на Завгаев описва ситуацията с „Южен поток“ по начин представящ Кремъл като фактор, от който не зависи бъдещето на проекта и въпреки че говори за него като за неосъществим, подчертава че една от държавите които е трябвало да участват при реализирането му, все още счита за възможно намирането на решение, при което газопровода да бъде изграден.

На 30 юли 2015 г. кораба Сайпем 7000 напуска акваторията на Черно море и се насочва към холандското пристанище Ротердам (към 5.11.2015 г. този кораб се намира в Еемсхавен, Холандия). Това потвърждава намеренията на Руската федерация да не пристъпва към същинската част на строителството, на който и да било от двата алтернативни проекта за пренос на природен газ през Черно море. Друг важен плавателен съд, без който е невъзможно изграждането на подводния участък на газопровода – Касторо Сей – макар и на по-късен етап, напуска пристанище Бургас, като на 13 август 2015 г. пристига в Астакос, Гърция (към 5.11.2015 г. все още това е неговото местоположение).

На 17 август 2015 г. Владимир Путин заявява, че членството на Р България в НАТО не означава, че Москва няма да развива отношения с нея. Руският президент отбелязва, че ‘ние желаем да работим с България въпреки всички трудности при реализирането на каквито и да било проекти, включително и в енергийния сектор, като например „Южен поток“’. В допълнение Путин подчертава, че счита България ‘за много близка в духовен и исторически план страна’. Тук следва да бъде отчетено и мястото, от което е направено това изказване – Ялта, Кримски полуостров.

Въз основа на тези думи на президента на Руската федерация може да се заключи, че „Южен поток“ би могъл да бъде възобновен, тъй като той представя проекта не в качеството му на отказан, а като изправен пред трудности. Казаното от Владимир Путин обаче, явно е насочено и към пораждането на напрежение между Р България и останалите държави-членки на ЕС и НАТО. Той отбелязва отново, че натискът на Европейската комисия е бил източник на проблемите относно изграждането на този газопровод. Цялостната линия на речта му цели да представи „Южен поток“ като възможен, същевременно посочвайки, че не Р България е била в основата на затрудненията по отношение на проекта.

Успоредно с това Путин се стреми да въведе емоционален елемент в изказването си, чрез който да повлияе на нагласите на българското общество спрямо него. Този ход от една страна допълва опита за показване на българската държава като различаваща се от своите съюзници в ЕС и НАТО, но също така може да се възприеме и като желание за преминаване към подобряване на отношенията между Москва и София. Следователно съчетаването му с казаното относно „Южен поток“, разкрива стремеж от страна на Москва този проект да не бъде окончателно закрит. Изборът на мястото, от което се прави изказване, има за цел да допринесе за косвено „легитимиране“ на анексирането на Крим чрез последващите реакции на думите на руския президент. Гореизложеното позволява да се откроят целите, които преследва Путин с направеното изявление и въз основа на които може да се заключи, че Кремъл обвързва бъдещето на „Южен поток“ с кризата в Украйна и запазва своята конфронтационна позиция спрямо ЕС и НАТО.

На 18 август 2015 г. министър Теменужка Петкова заявява, че Р България не се е отказвала от „Южен поток“, който представлява много важен проект за страната, но неговото реализиране следва да бъде съобразено с европейското законодателство. Посоченото по-горе изказване на Владимир Путин изцяло отбягва този въпрос, засягащ спазването на правните норми съдържащи се в т.нар. Трети енергиен пакет, като единствено се говори за „натиск“. На същия ден председателя на Конфедерацията на работодателите и индустриалците в България Кирил Домусчиев отбелязва, че казаното от руския президент в Ялта е знак за смекчаването на позицията на Руската федерация към Р България и че тръбите за „Южен поток“ все още са на пристанището в Бургас, като подчертава че те при всички положения, без значение за кой проект ще се използват, трябва да доведат до някакви ползи за българската страна.

На 19 август 2015 г. Драгомир Стойнев, бившия министър на икономиката, енергетиката и туризма на България и заместник-председател на НС на БСП заявява, че Р България е готова веднага да започне работа по проекта „Южен поток“. Той допълва, че никоя друга държава не е по-подготвена в технически и организационен план за изграждането на газопровод от Руската федерация до Централна Европа. На 21 август 2015 г. се появява информация, че твърденията за възможно възобновяване на „Южен поток“ идват от източник в Москва. Доколкото това е вярно, трябва да се отчете, че не са налице значителни руски национални интереси, които да бъдат реализирани посредством дезинформация в това отношение въпреки, че не са изключени опити за цялостно ограничаване на равнището на единство в ЕС и НАТО. При това положение е по-вероятно обявеното да отговаря на действителни намерения.

На същия ден се съобщава, че италианската компания Saipem поради прекратения договор с „Южен поток транспорт“ АД относно изграждането на първата линия от подводния участък на газопровода „Южен поток“ (9.7.2015), ще съкрати 202-ма български работници, които са били наети за извършването на дейностите по строежа. На 24 август 2015 г. се посочва, че руски аналитици от банка „Сбербанк России“, считат че все още има реални перспективи за осъществяването на проекта „Южен поток“.

На 26 август 2015 г. се появява информация относно продължаващите дейности по „Южен поток“ и по-конкретно приемането от МС на методика за оценяване на размера на обезщетението за учредяване на сервитут върху поземлен имот, представляващ морски плаж, част от крайбрежната плажна ивица, оценка на правото на строеж върху морското дъно и размера на преките разходи и пропуснатите ползи за Р България, произтичащи от ограниченията върху имот – публична държавна собственост, представляващ морско дъно, необходими за реализацията на обект „Морски газопровод Южен поток – български сектор“. Тези действия са продиктувани от липсата на официална информация от страна на Руската федерация по отношение на отказ от изграждането на „Южен поток“ и целят избягването на евентуални санкции в резултат на неизпълнение.

На 21 септември 2015 г. се обявява, че сръбският министър-председател Александър Вучич ще се срещне с Владимир Путин в Москва на 28 октомври 2015 г., за да бъдат обсъдени въпроси от общ интерес, включително и такива засягащи енергийната сфера. На 24 септември 2015 г. „Южен поток България“ АД предава своя годишен финансов отчет. На 1 октомври 2015 г. е декларирано, че според отчета на компанията, служителите в „Южен поток България“ АД са получавали средно по 7696 лв. месечно възнаграждение през 2014 г., като отново се подчертава липсата на официален документ, който да спира работата по проекта „Южен поток“. В допълнение е посочено, че за 2014 г. дружеството е похарчило близо 40 млн. лв. за покупка на земи, дълготрайни активи и разрешителни за преминаване, а към края на годината е отчетена загуба от 15,25 млн. лв.

На 2 октомври 2015 г. руският посланик в Сърбия Александър Чепурин заявява, че Руската федерация е имала желание „Южен поток“ да бъде осъществен, тъй като този проект е щял да допринесе за развитието на сръбската държава. Той отбелязва, че „Сърбиягаз“ е надежден партньор на ОАО „Газпром“ и очаква в близко бъдеще да бъдат стартирани нови общи проекти. На 4 октомври 2015 г. руският министър на енергетиката Александър Новак обявява, че Москва няма намерение да възобновява работата по проекта „Южен поток“. Новак твърди, че към момента е актуален алтернативния газопровод „Турски поток“ и скоро ще се пристъпи към неговото изграждане.

При посещението на Александър Вучич в Москва от 27 до 29 октомври 2015 г., биват обсъдени редица инфраструктурни проекти, включително и тези свързани с енергийната сфера. При срещата на Вучич с Дмитрий Медведев, състояла се през първия ден на визитата, руския министър-председател подчертава, че са били разгледани възможните алтернативи на „Южен поток“. Медведев говори за този газопровод в качеството му на окончателно отказан. На 29 октомври Вучич провежда разговори с Владимир Путин, при които отново се поставя ударение върху инфраструктурните проекти. Информацията в медийното пространство относно тази среща не разкрива дали бъдещето на „Южен поток“ е било обсъждано.

На 30 октомври 2015 г. Константин Малофеев заявява, че има интерес да инвестира в Р България като посочва, че най-голям потенциал в това отношение притежават енергийните проекти. Той отбелязва, че АЕЦ „Белене“ рано или късно ще започне да се строи и би желал да участва при реализирането на тези дейности. Малофеев допълва, че ‘Същото се отнася и за тръбопроводите. Ако някога „Южен поток“ се възстанови, бих участвал с интерес и там’. Тези думи на приближения до Владимир Путин руски олигарх, могат да бъдат възприети като знак за възможно възобновяване на проекта „Южен поток“. Вероятността неговото изказване да е резултат на лични убеждения и да не е съгласувано с намеренията на Кремъл, е минимална.

В допълнение на гореизложеното следва да се отчете, че компанията „Южен поток транспорт“ АД към 5 ноември 2015 г. има между 201 и 500 служители, като през последните 12 месеца са публикувани 29 обяви за наемане на работа (5 от които са публикувани преди 1.12.2014 г.), а най-новите от тях са от 20.10.2015 г. (2 свободни места), 16.10.2015 г. (3 свободни места) и 12.10.2015 г. (1 свободно място). От ноември 2014 г. до юли 2015 г. не са обявявани нови работни места. От 24-те позиции публикувани от края на юли 2015 г. до сега, при 7 се изисква владеене на турски език, а при 5 е отбелязано че това е предимство.

Следователно работните места, при които задължително се изисква турски език са между 3,5% и 1,4% от общия брой служители (201-500). Въз основа на посоченото не може да се изключи възможността твърденията на Москва за изграждане на алтернативния газопровод „Турски поток“, да не отговарят на действителните намерения на руското политическо ръководство, особено отчитайки че всички 7 работни места изискващи владеене на турски език, са свързани със сферата на комуникациите и медийните отношения (пространството, в което в най-голяма степен съществува този „алтернативен“ газопровод към момента).

За целите на настоящия анализ е необходимо да се обърне внимание и на общата информация относно „Южен поток България“ АД. Внесения капитал на това дружество се равнява на 397 606 000 лв. Броят на социално осигурените лица в него е: **12** към 12.2011г., **19** към 08.2012г., **23** към 02.2013г., **26** към 08.2013г., **34** към 12.2013г., **31** към 01.2014г., **32** към 02.2014г., **32** към 03.2014г., **42** към 11.2014г., **40** към 01.2015г., **39** към 02.2015г. и **35** към 03.2015г. В периода след 1.12.2014 г. следва спад в тяхната численост, но въпреки това по отношение на последните въведени данни, тя се запазва над равнището налично година по-рано.

Броят на здравно осигурените лица от своя страна се равнява на: **12** към 12.2011г., **17** към 08.2012г., **21** към 02.2013г., **25** към 08.2013г., **28** към 12.2013г., **27** към 01.2014г., **28** към 02.2014г., **28** към 03.2014г., **38** към 11.2014г., **36** към 01.2015г., **34** към 02.2015г. и **30** към 03.2015г. В случая тенденцията след 1.12.2014 г. е идентична с показаното относно броя на социално осигурените лица. Мандатът на борда на директорите е до 25.11.2018 г.

**Въз основа на представените събития и събрана информация, може да се заключи че вероятността проекта „Южен поток“ да бъде възобновен под някаква форма, е висока. Тук трябва да се отчете, че финансовото състояние на ОАО „Газпром“ към момента, не позволява да се пристъпи към изграждането на какъвто и да било руски газопровод, преминаващ през акваторията на Черно море, или възможностите биха се ограничили единствено до една линия с капацитет 15,75 млрд. кубични метра годишно. След оттеглянето от „Южен поток транспорт“ АД на италианската компания Eni, германската Wintershall и френската EDF, изграждането на всички четири линии за пренос на природен газ изглежда малко вероятно.**

**Други от анализираните събития допълнително подкрепят подобно развитие, тъй като спирането на работите по системата от газопроводи, която следва да осигурява транспортирането на природния газ на територията на Руската федерация до Анапа, с оглед последващото му доставяне посредством един от двата алтернативни проекта, е ясен индикатор за това, че Москва няма намерения в средносрочен план да изгражда газопреносна инфраструктура с капацитет от 63 млрд. кубични метра годишно. Последвалото прекратяване** **на договора с италианската компания Saipem за строежа на първата линия от подводния участък на газопровода, демонстрира желанието на Руската федерация да забави преминаването към етапа на същинско изпълнение.**

**Обработените източници ясно разкриват, че при настоящата ситуация е реалистично изграждането на само една от четирите линии за пренос на природен газ. Поради вече извършените дейности, пълен отказ от строеж е малко вероятен и не отговаря на интересите на Руската федерация. При това положение, с оглед недопускане на значително влошаване на отношенията с Р Турция, е много вероятно първоначално да се изгради една тръба по маршрута на „Турски поток“, след което да се пристъпи към възобновяване на проекта „Южен поток“ и завръщане на старите инвеститори, което ще позволи строежа на останалите три линии. Изказването на руския президент направено на 17 август 2015 г., наред с липсата на официален отказ относно реализирането на „Южен поток“, разкрива че Москва възприема именно този проект като икономически най-изгоден и който трябва да бъде осъществен.**

**Въпреки това, към момента продължава въвеждането на противоречива информация в медийното пространство по отношение на бъдещето на „Южен поток“, както става ясно от последните твърдения на Александър Новак и Дмитрий Медведев, които контрастират с думите на Константин Малофеев. Явно с това се цели оказване на натиск върху ЕС и в частност върху Р България, за да се направи компромис при изграждането на руския газопровод и да не бъдат изцяло спазени правните норми, съдържащи се в Третия енергиен пакет. Доколкото го позволява финансовото състояние на ОАО „Газпром“, блъфирането относно отказа от „Южен поток“ ще продължи и в началните етапи на изграждането на втората линия, тъй като в по-голямата си част маршрутите на двата алтернативни руски проекта съвпадат.**

**Бъдещето на „Южен поток“ зависи и от развитието на ситуацията в Източна Украйна и Сирия. В случай, че се постигне урегулиране на тези два конфликта, би се пристъпило към реализирането на този проект, макар и по-скоро не в цялостния му вид. От друга страна увеличаването на конфликтния потенциал между Руската федерация и ЕС и НАТО, може да доведе до отказ на Москва да изгражда повече от една линия за пренос на природен газ, но подобно развитие към момента е малко вероятно. В допълнение алтернативния газопровод „Турски поток“, не допринася с нищо за повишаването на сигурността на доставките, заменяйки една транзитна държава която не е член на ЕС с друга такава, а европейското законодателство не се променя в зависимост от точката, в която руската газопреносна инфраструктура достига територията на Съюза.**

**Кремъл, с оглед постигане на своите цели за налагане на диктат по отношение на условията относно доставките на руски природен газ, ще продължи да полага усилия за вкарване на настоящата ситуация в русло, при което държавите-членки на ЕС не действат солидарно помежду си, „търгувайки“ с всяка една линия на „Южен/Турски поток“, за да реализира във възможно най-голяма степен руските национални интереси.**

**Използвани източници (по ред на ползване):**

1. Статия „Putin drops South Stream gas pipeline to EU, courts Turkey“ **(1.12.2014)**, налична на <http://www.reuters.com/article/2014/12/02/us-russia-gas-gazprom-pipeline-idUSKCN0JF30A20141202>, към 5.11.2015 г.
2. Структура на акционерния капитал на ОАО „Газпром“. Източник наличен на <http://www.gazprom.com/investors/stock/structure/>, към 5.11.2015 г.
3. Особености на законодателството на ЕС относно енергийния пазар. Източник наличен на <https://ec.europa.eu/energy/en/topics/markets-and-consumers/market-legislation>, към 5.11.2015 г.
4. Същност на „Третият енергиен пакет“. Източник наличен на <http://www.europarl.europa.eu/sides/getDoc.do?pubRef=-//EP//TEXT+IM-PRESS+20080616FCS31737+0+DOC+XML+V0//BG#title1>, към 5.11.2015 г.
5. Статия „EU energy chief says South Stream talks to go ahead on December 9“ **(2.12.2014)**, налична на <http://uk.reuters.com/article/2014/12/02/uk-russia-europe-pipeline-eu-idUKKCN0JG0VU20141202>, към 5.11.2015 г.
6. Статия „Minister ‘doesn`t think this is real end of S. Stream’“ **(3.12.2014)**, налична на <http://www.b92.net/eng/news/business.php?yyyy=2014&mm=12&dd=03&nav_id=92441>, към 5.11.2015 г.
7. Статия „Serbia hasn`t given up on South Stream“ **(4.12.2014)**, налична на <http://www.euractiv.com/sections/global-europe/serbia-hasnt-given-south-stream-310595>, към 5.11.2015 г.
8. Статия „EU meeting turns into South Stream funeral“ **(9.12.2014)**, налична на <https://euobserver.com/foreign/126847>, към 5.11.2015 г.
9. Прессъобщение „Vice-President Šefčovič speaks to Russian Energy Minister Novak on South Stream - project“ **(11.12.2014)**, налично на <http://europa.eu/rapid/press-release_IP-14-2608_en.htm>, към 5.11.2015 г.
10. Статия „Gazprom purchases partner interests in South Stream offshore entity“ **(29.12.2014)**, налична на <http://www.naturalgaseurope.com/gazprom-purchases-partner-interests-in-south-stream-transport>, към 5.11.2015 г.
11. Статия „Gazprom becomes 100% owner of abandoned South Stream gas pipeline“ **(30.12.2014)**, налична на <https://www.rt.com/business/218635-gazprom-owner-south-stream/>, към 5.11.2015 г.
12. Статия „Газпром изкупи ‘Южен поток транспорт’“ **(31.12.2014)**, налична на <http://www.bnews.bg/article-125670>, към 5.11.2015 г.
13. Статия „Защо в Бургас продължават да пристигат тръбите за „Южен поток“? Вижте отговора!“ **(3.1.2015)**, налична на <http://www.flagman.bg/article/73695>, към 5.11.2015 г.
14. Статия „Гогов: „Южен поток - България“ продължава да работи“ **(23.1.2015)**, налична на <http://www.investor.bg/ikonomika-i-politika/332/a/gogov-iujen-potok-bylgariia-prodyljava-da-raboti-187856/>, към 5.11.2015 г.
15. Статия „Путин отверг возможность возврата РФ к реализации «Южного потока»“ **(17.2.2015)**, налична на <http://pronedra.ru/gas/2015/02/17/rf-ne-vernetsya-k-yuzhnomu-potoku/>, към 5.11.2015 г.
16. Статия „Путин: Русия е готова да обсъжда алтернативи на "Южен поток"“ **(17.2.2015)**, налична на <http://www.investor.bg/evropa/334/a/putin-rusiia-e-gotova-da-obsyjda-alternativi-na-iujen-potok-189470/>, към 5.11.2015 г.
17. Статия „Putin: We haven`t given up the South Stream project“ **(18.2.2015)**, налична на <http://www.euractiv.com/sections/energy/putin-we-havent-given-south-stream-project-312224>, към 5.11.2015 г.
18. Статия „TROŠE PARE IAKO GAS NEĆE DOĆI“ **(23.2.2015)**, налична на <http://www.blic.rs/Vesti/Ekonomija/536971/TROSE-PARE-IAKO-GAS-NECE-DOCI-Gasovod-propao-ali-Juzni-tok-Srbija-radi>, към 5.11.2015 г.
19. Статия „Gazprom Said to Pay Saipem for Vessels at Dropped Black Sea Link“ **(6.3.2015)**, налична на <http://www.bloomberg.com/news/articles/2015-03-06/gazprom-said-to-pay-saipem-for-vessels-at-dropped-black-sea-link>, към 5.11.2015г.
20. Статия „БЕХ не одобри бюджета на "Южен поток" за тази година“ **(9.3.2015)**, налична на <http://econ.bg/%D0%9D%D0%BE%D0%B2%D0%B8%D0%BD%D0%B8/%D0%91%D0%95%D0%A5-%D0%BD%D0%B5-%D0%BE%D0%B4%D0%BE%D0%B1%D1%80%D0%B8-%D0%B1%D1%8E%D0%B4%D0%B6%D0%B5%D1%82%D0%B0-%D0%BD%D0%B0-%D0%AE%D0%B6%D0%B5%D0%BD-%D0%BF%D0%BE%D1%82%D0%BE%D0%BA-%D0%B7%D0%B0-%D1%82%D0%B0%D0%B7%D0%B8-%D0%B3%D0%BE%D0%B4%D0%B8%D0%BD%D0%B0_l.a_i.660761_at.1.html>, към 5.11.2015 г.
21. Статия „МРРБ обяви обществена поръчка за морската част на "Южен поток"“ **(10.3.2015)**, налична на <http://www.capital.bg/politika_i_ikonomika/bulgaria/2015/03/10/2488501_mrrb_obiavi_obshtestvena_poruchka_za_morskata_chast_na/>, към 5.11.2015 г.
22. Статия „Шест кораба за „Южен поток“ стоят на рейд пред Варна“ **(11.3.2015)**, налична на <http://www.chernomore.bg/ikonomika/2015-03-11/shest-koraba-za-yuzhen-potok-stoyat-na-reyd-pred-varna>, към 5.11.2015 г.
23. Статия „Руслан Гринберг: «Южный поток» может быть возобновлен“ **(13.3.2015)**, налична на <http://www.tpp-inform.ru/news/19594.html>, към 5.11.2015 г.
24. Статия „Капитал South Stream Transport B.V. пополнят на €75 млн“ **(8.4.2015)**, налична на <http://pronedra.ru/gas/2015/04/08/gazprom-south-srteam-transport/>, към 5.11.2015 г.
25. Статия „Gazprom boosts South Stream company by EUR 75M but pays USD 1 BN for the cancellation of the pipe“ **(9.4.2015)**, налична на <http://www.standartnews.com/english/read/gazprom_boosts_south_stream_company_by_eur_75m_but_pays_usd_1_bn_for_the_cancellation_of_the_pipe-8006.html>, към 5.11.2015 г.
26. Статия „Сербия ополчилась на Россию за "Турецкий поток"“ **(8.5.2015)**, налична на <http://www.vestifinance.ru/articles/57050>, към 5.11.2015 г.
27. Прессъобщение „Saipem: update on the South Stream Transport contract“ **(8.5.2015)**, налично на <http://www.saipem.com/sites/SAIPEM_en_IT/con-side-dx/Press%20releases/2015/Saipem%20update%20on%20the%20South%20Stream%20Transport%20contract.page>, към 5.11.2015 г.
28. Статия „Saipem given go-ahead to continue South Stream work“ **(10.5.2015)**, налична на <https://www.pipelineme.com/news/international-news/2015/05/saipem-given-go-ahead-to-continue-south-stream-work/>, към 5.11.2015 г.
29. Видео материал „За къде пътуват тръбите на "Южен поток"?“ **(19.5.2015)**, наличен на <http://www.dnevnik.bg/video/2015/05/19/2536303_video_za_kude_putuvat_trubite_na_jujen_potok/>, към 5.11.2015 г.
30. Статия „Тръбите, купени за "Южен поток", отиват за "Турски поток", обяви "Газпром"“ **(19.5.2015)**, налична на <http://www.dnevnik.bg/biznes/2015/05/19/2535899_trubite_kupeni_za_jujen_potok_otivat_za_turski_potok/>, към 5.11.2015 г.
31. Статия „"Газпром": укладка газопровода "Турецкий поток" на мелководье начнется в июне“ **(19.5.2015)**, налична на <http://tass.ru/ekonomika/1978170>, към 5.11.2015 г.
32. Статия „Газпром прехвърля тръбите за "Южен поток" в Турция“ **(19.5.2015)**, налична на <http://inews.bg/%D0%91%D0%B8%D0%B7%D0%BD%D0%B5%D1%81/%D0%93%D0%B0%D0%B7%D0%BF%D1%80%D0%BE%D0%BC-%D0%BF%D1%80%D0%B5%D1%85%D0%B2%D1%8A%D1%80%D0%BB%D1%8F-%D1%82%D1%80%D1%8A%D0%B1%D0%B8%D1%82%D0%B5-%D0%B7%D0%B0-%D0%AE%D0%B6%D0%B5%D0%BD-%D0%BF%D0%BE%D1%82%D0%BE%D0%BA-%D0%B2-%D0%A2%D1%83%D1%80%D1%86%D0%B8%D1%8F_l.a_c.382_i.464919.html?utm_source=flip.bg>, към 5.11.2015 г.
33. Статия „ShawCor regains South Stream pipeline contract“ **(9.6.2015)**, налична на <http://www.offshoreenergytoday.com/shawcor-regains-south-stream-pipeline-contract/>, към 5.11.2015 г.
34. Характеристики на проекта „Турски поток“. Източник наличен на <http://www.gazpromexport.ru/en/projects/6/>, към 5.11.2015 г.
35. Материал „South Stream – Ensuring Europe`s future energy security“, наличен на [www.gazpromexport.ru/content/file/sst/sst\_en.pdf](http://www.gazpromexport.ru/content/file/sst/sst_en.pdf), към 5.11.2015 г.
36. Статия „България ще убеждава Русия за газов хъб у нас“ **(15.6.2015)**, налична на <http://www.mediapool.bg/bulgaria-shte-ubezhdava-rusiya-za-gazov-hab-u-nas-news235434.html>, към 5.11.2015 г.
37. Статия „Болгария второй раз просит Россию вернуться к проекту газопровода «Южный поток»“ **(19.6.2015)**, налична на <http://newsby.org/novosti/2015/06/19/text5835.htm>, към 5.11.2015 г.
38. Статия „Новак: Болгария предложила России построить газовый хаб на ее территории“ **(19.6.2015)**, налична на <http://www.vz.ru/news/2015/6/19/751870.html>, към 5.11.2015 г.
39. Статия „Теменужка Петкова представи проекта за газов хъб в Санкт Петербург“ **(19.6.2015)**, налична на <http://www.dnevnik.bg/biznes/companii/2015/06/19/2556645_temenujka_petkova_predstavi_proekta_za_gazov_hub_v/>, към 5.11.2015 г.
40. Статия „Изпращаме тръбите за „Южен поток“ към Русия“ **(25.6.2015)**, налична на <http://econ.bg/%D0%9D%D0%BE%D0%B2%D0%B8%D0%BD%D0%B8/%D0%98%D0%B7%D0%BF%D1%80%D0%B0%D1%89%D0%B0%D0%BC%D0%B5-%D1%82%D1%80%D1%8A%D0%B1%D0%B8%D1%82%D0%B5-%D0%B7%D0%B0-%D0%AE%D0%B6%D0%B5%D0%BD-%D0%BF%D0%BE%D1%82%D0%BE%D0%BA-%D0%BA%D1%8A%D0%BC-%D0%A0%D1%83%D1%81%D0%B8%D1%8F_l.a_i.680991_at.1.html>, към 5.11.2015 г.
41. Статия „Газпром остановил строительство «Турецкого потока» на территории РФ“ **(6.7.2015)**, налична на <http://www.finanz.ru/novosti/aktsii/gazprom-ostanovil-stroitelstvo-tureckogo-potoka-na-territorii-rf-1000709543>, към 5.11.2015 г.
42. Статия „Gazprom Cancels Italian Contractor’s Deal for Black Sea Pipeline“ **(9.7.2015)**, налична на <http://www.nytimes.com/2015/07/10/business/international/gazprom-saipem-pipeline.html?_r=1>, към 5.11.2015 г.
43. Статия „"Газпром" прекрати договор с италиански подизпълнител за строителството на "Турски поток"“ **(9.7.2015)**, налична на <http://www.investor.bg/centralna-i-iztochna-evropa/335/a/gazprom-prekrati-dogovor-s-italianski-podizpylnitel-za-stroitelstvoto-na-turski-potok-198323/>, към 5.11.2015 г.
44. Статия „Медведев: "Южный поток" умер“ **(24.7.2015)**, налична на <http://www.segodnya.ua/economics/enews/medvedev-yuzhnyy-potok-umer-634622.html>, към 5.11.2015 г.
45. Статия „Словения се надява на реанимацията на проекта „Южен поток““ **(27.7.2015)**, налична на <http://3e-news.net/%D1%81%D0%B2%D1%8F%D1%82/%D1%81%D0%BB%D0%BE%D0%B2%D0%B5%D0%BD%D0%B8%D1%8F-%D1%81%D0%B5-%D0%BD%D0%B0%D0%B4%D1%8F%D0%B2%D0%B0-%D0%BD%D0%B0-%D1%80%D0%B5%D0%B0%D0%BD%D0%B8%D0%BC%D0%B0%D1%86%D0%B8%D1%8F%D1%82%D0%B0-%D0%BD%D0%B0-%D0%BF%D1%80%D0%BE%D0%B5%D0%BA%D1%82%D0%B0-%D1%8E%D0%B6%D0%B5%D0%BD-%D0%BF%D0%BE%D1%82%D0%BE%D0%BA_44183>, към 5.11.2015 г.
46. Статия „Saipem 7000 platform for the construction of South Stream left the Black Sea“ **(30.7.2015)**, налична на <http://www.publics.bg/en/news/12758/Saipem_7000_platform_for_the_construction_of_South_Stream_left_the_Black_Sea.html>, към 5.11.2015 г.
47. Статия „Bulgaria's NATO membership doesn’t mean Moscow cutting ties with Sofia — Putin“ **(17.8.2015)**, налична на <http://tass.ru/en/world/814878>, към 5.11.2015 г.
48. Статия „Путин от Крим: Членството на България в НАТО не означава, че Русия няма да развива отношения с нея“ **(17.8.2015)**, налична на <http://www.mediapool.bg/putin-ot-krim-chlenstvoto-na-bulgaria-v-nato-ne-oznachava-che-rusiya-nyama-da-razviva-otnosheniya-s-neya-news238078.html>, към 5.11.2015 г.
49. Статия „Путин: Россию не беспокоит членство Болгарии в НАТО“ **(17.8.2015)**, налична на <http://ria.ru/world/20150817/1191088706.html>, към 5.11.2015 г.
50. Статия „Путин: членство Болгарии в НАТО не значит, что РФ не будет развивать отношения с страной“ **(17.8.2015)**, налична на <http://tass.ru/politika/2191837>, към 5.11.2015 г.
51. Статия „Енергийният министър: България не се е отказвала от „Южен поток““ **(18.8.2015)**, налична на <http://offnews.bg/news/%D0%98%D0%BA%D0%BE%D0%BD%D0%BE%D0%BC%D0%B8%D0%BA%D0%B0_59/%D0%95%D0%BD%D0%B5%D1%80%D0%B3%D0%B8%D0%B9%D0%BD%D0%B8%D1%8F%D1%82-%D0%BC%D0%B8%D0%BD%D0%B8%D1%81%D1%82%D1%8A%D1%80-%D0%91%D1%8A%D0%BB%D0%B3%D0%B0%D1%80%D0%B8%D1%8F-%D0%BD%D0%B5-%D1%81%D0%B5-%D0%B5-%D0%BE%D1%82%D0%BA%D0%B0%D0%B7%D0%B2%D0%B0%D0%BB%D0%B0-%D0%BE%D1%82-%D0%AE%D0%B6%D0%B5%D0%BD-%D0%BF%D0%BE%D1%82%D0%BE%D0%BA_547730.html>, към 5.11.2015 г.
52. Статия „Шефът на КРИБ се радва от смекчения тон на Путин и съжалява, че България трябва да се съобразява с Брюксел“ **(18.8.2015)**, налична на <http://www.mediapool.bg/shefat-na-krib-se-radva-ot-smekcheniya-ton-na-putin-i-sazhalyava-che-bulgaria-tryabva-da-se-saobrazyava-s-bryuksel-news238134.html>, към 5.11.2015 г.
53. Статия „Bulgaria Ready to Start Building South Stream Immediately, Former Energy Minister Says“ **(19.8.2015)**, налична на <http://www.novinite.com/articles/170440/Bulgaria+Ready+to+Start+Building+South+Stream+Immediately,+Former+Energy+Minister+Says+%C2%A0>, към 5.11.2015 г.
54. Статия „Започва масово уволнение на работници, наети по проекта "Южен поток"“ **(20.8.2015)**, налична на <http://kanal3.bg/news/bulgaria/society/13779-Zapochva-masovo-uvolnenie-na-rabotnici,-naeti-po-proekta-+Yudzen-potok>+, към 5.11.2015 г.
55. Статия „Why Putin is courting Bulgaria“ **(21.8.2015)**, налична на <http://www.dw.com/en/why-putin-is-courting-bulgaria/a-18663257>, към 5.11.2015 г.
56. Статия „202-ма души без работа след края на „Южен поток““ **(21.8.2015)**, налична на <http://eurocom.bg/news/article/202-ma-dushi-bez-rabota-sled-kraia-na-iujen-potok>, към 5.11.2015 г.
57. Статия „Возвращение к проекту «Южный поток»?“ **(24.8.2015)**, налична на <http://inosmi.ru/world/20150825/229857208.html>, към 5.11.2015 г.
58. Статия „Работата по "Южен поток" продължава“ **(26.8.2015)**, налична на <http://www.economymagazine.bg/bg/news/4/rabotata-po-yuzhen-potok-prodalzhava.html>, към 5.11.2015 г.
59. Дневен ред на заседанието на Министерския съвет на 26.08.2015 г. **(26.8.2015)** Източник наличен на <http://www.government.bg/cgi-bin/e-cms/vis/vis.pl?s=001&p=0225&n=310&g>=, към 5.11.2015 г.
60. Статия „Vucic to meet with Putin in Moscow on October 28“ **(21.9.2015)**, налична на <http://www.b92.net/eng/news/politics.php?yyyy=2015&mm=09&dd=21&nav_id=95492>, към 5.11.2015 г.
61. Справка в Търговския регистър за „Южен поток България“ АД. Източник наличен на <https://public.brra.bg/CheckUps/Verifications/ActiveCondition.ra?guid=ad48381518f14470aaaf86fdfcf98a32>, към 5.11.2015 г.
62. Статия „Късметлии! 7696 лв. е заплатата на служителите в "Южен поток"“ **(1.10.2015)**, налична на <http://pik.bg/късметлии-7696-лв-е-заплатата-на-служителите-в-южен-поток-news409583.html>, към 5.11.2015 г.
63. Статия „7696 лв. на месец средна заплата в ”Южен поток България”“ **(2.10.2015)**, налична на <http://dnes.dir.bg/news/zaplati-uzhen-potok-krajat-zhen-potok-20173049?nt=9>, към 5.11.2015 г.
64. Статия „"Rusi želeli da Južni tok ide kroz Srbiju"“ **(2.10.2015)**, налична на <http://www.b92.net/biz/vesti/srbija.php?yyyy=2015&mm=10&dd=02&nav_id=1046426>, към 5.11.2015 г.
65. Статия „Rusija ne planira obnavljanje Južnog toka“ **(4.10.2015)**, налична на <http://ekonomskevesti.com/energetika/rusija-ne-planira-da-obnovi-juzni-tok/>, към 5.11.2015 г.
66. Статия „Вучич: Сербия останется другом РФ, "но на рациональных основаниях"“ **(27.10.2015)**, налична на <http://tass.ru/mezhdunarodnaya-panorama/2382588>, към 5.11.2015 г.
67. Статия „Putin to meet with Vucic on Thursday - report“ **(27.10.2015)**, налична на <http://www.b92.net/eng/news/politics.php?yyyy=2015&mm=10&dd=27&nav_id=95847>, към 5.11.2015 г.
68. Статия „Vucic to end visit to Russia with meeting with Putin“ **(29.10.2015)**, налична на <http://www.b92.net/eng/news/politics.php?yyyy=2015&mm=10&dd=29&nav_id=95871>, към 5.11.2015 г.
69. Прессъобщение „Meeting with Prime Minister of Serbia Aleksandar Vucic“ **(29.10.2015)**, налично на <http://en.kremlin.ru/events/president/news/50585>, към 5.11.2015 г.
70. Статия „Константин Малофеев: Малките страни да се радват на пробуждането на руското имперско съзнание“ **(30.10.2015)**, налична на <http://www.capital.bg/politika_i_ikonomika/bulgaria/2015/10/30/2639892_konstantin_malofeev_malkite_strani_da_se_radvat_na/>, към 5.11.2015 г.
71. Справка за „Южен поток транспорт“ АД. Източник наличен на <https://www.linkedin.com/company/project-south-stream-transport>, към 5.11.2015 г.
72. Справка за „Южен поток България“ АД. Източник наличен на <http://www.daxy.com/cgi-bin/glob/showcompany.py?num=201355554>, към 5.11.2015 г.