**Руската федерация – Турция: генезис на проблема и отражението му върху България**

**Михаел Димитров**

Влошаването на отношенията между Руската федерация и Република Турция придоби нови измерения след инцидента от ноември 2015 г., давайки израз на дълбоките различия в интересите на тези две държави, спрямо развитието на ситуацията в Черноморския регион и Близкия изток. Противоречията помежду им имат своите корени в историческия контекст на целите, преследвани от политическите образувания, явяващи се техни предшественици, като конфликта в Нагорни Карабах (1988–1994 г.) демонстрира, че те не са заличени от Студената война. Въпреки това, кризата в Сирия се превърна в събитието, което в най-голяма степен постави начало на процесите, довели до формиране на настоящото положение в отношенията между Москва и Анкара. Посочените изменения на свой ред оказват влияние върху условията, в които Р България отстоява своите национални интереси и я изправят пред предизвикателството да използва създалите се обстоятелства, с оглед постигане на конкурентно преимущество.

Генезисът на представяния проблем е свързан с възприемането на позиция от страна на Р Турция, че разрешаване на конфликта в Сирия е невъзможно без отстраняване на режима на Башар ал-Асад. На 28 август 2011 г., около 5 месеца след началото на гражданската война, турският президент Абдуллах Гюл, заявява че е достигнат момент при който каквито и да било реформи биха били недостатъчни и че в днешния свят няма място за авторитаризъм и еднопартийно управление, като отказът на подобни лидери за осъществяване на промени е достатъчен, за да легитимира усилията за тяхното премахване чрез използването на силови средства. Руската федерация разбира тези действия като заплаха за влиянието ѝ в Източното Средиземноморие и засилва своята подкрепа за президента Асад. На 30 ноември 2011 г. самолетоносачът „Адмирал Кузнецов“, заедно с други плавателни съдове от Военноморския флот на РФ, се отправят към базата в Тартус, демонстрирайки решимостта на Москва за запазване на политическото ръководство на Сирия.

Горното създава предпоставки за изостряне на отношенията между Руската федерация и Р Турция, като ескалацията на конфликта скоро води до първия сериозен инцидент, засягащ пряко тези две държави. На 22 юни 2012 г. сирийските въоръжени сили свалят турски изтребител-бомбардировач F-4 „Фантом“. Ден по-късно Абдуллах Гюл отбелязва, че е възможно самолетът да е навлязъл за кратко във въздушното пространство на Сирия, но не е имало причини този ход да се разглежда като враждебен. На 27 юни 2012 г. сирийският министър на информацията, Омран ал-Зоуби, заявява че свалянето на турския F-4 е било грешка и е възможно той да е бил объркан със самолет на Израел (въпреки че израелските ВВС извеждат от употреба F-4 още през 2004 г.) и осъжда мерките на Анкара за концентриране на сили по границата със Сирия.

На 29 септември 2012 г. се появява информация, че руската страна е взела решение за атаката срещу турския изтребител, с оглед възпиране на бъдещи подобни действия, тъй като според нея неговата цел е била оценка на противовъздушните способности на Сирия. В допълнение се посочва, че е вероятно двамата турски пилоти да са оцелели и да са били пленени от наземните сили на Асад, за да бъдат разпитани относно подкрепата, която Анкара оказва на Свободната сирийска армия. В обработените източници се твърди, че първоначалният план е бил те да бъдат прехвърлени в Ливан и предадени на Хизбула, но впоследствие въз основа на информацията предоставена от руското ръководство и техните напътствия, се появява необходимостта от елиминиране на двамата турски пилоти „по естествен начин“, а телата им да бъдат върнати на мястото на катастрофата в международни води. Успоредно с това, в разкритите документи се подчертава, че руската страна е настояла правителството на Сирия да отправи формално извинение за инцидента възможно най-бързо (както се случва в действителност).

На 16 септември 2013 г. турски изтребител сваля сирийски хеликоптер Ми-17, след като той навлиза във въздушното пространство на Р Турция. Сирийските въоръжени сили определят тази постъпка като прибързана и целяща покачване на напрежението между двете страни. Турският министър на външните работи, Ахмет Давутоглу, заявява че всеки сирийски военен актив в близост до границата се разглежда като заплаха и в случай на нейното нарушаване ще се вземат необходимите мерки.

На 22 ноември 2013 г. се провежда четвъртата среща на Съвета за сътрудничество на високо равнище между Руската федерация и Република Турция, като Владимир Путин и Реджеп Ердоган отчитат, че отношенията между страните им се развиват положително във всички сфери на дейност. Руският президент отбелязва, че наличието на известни различия спрямо възгледите за разрешаване на определени регионални проблеми, не създават непреодолими препятствия пред взаимноизгодното им сътрудничество и следва усилията за намиране на компромис, да бъдат продължени. Подчертава се, че през 2012 г. двустранната търговия между Руската федерация и Р Турция е възлизала на 34 млрд. щатски долара, а партньорството в енергийната сфера придобива стратегически характер и за двете държави, като над 50% от енергийните нужди на турската страна се осигуряват чрез доставки на руски нефт и природен газ. В допълнение се отчита и значимостта на проектите за изграждане на АЕЦ „Аккую“ и газопровода „Южен поток“, чиято подводна част следва да преминава през изключителната икономическа зона на Р Турция.

Турският министър-председател заявява след срещата, че по отношение на конфликтите в Сирия, Ирак и Нагорни Карабах, Руската федерация и Р Турция имат различаващи се разбирания, но споделени общи цели. Ердоган не коментира избухналите ден по-рано протести в Киев, въпреки че според наличната информация той е провел разговори по темата с Путин. На заключителната пресконференция руският президент казва, че Р Турция има дълга история на водене на преговори с ЕС и се надява тя да сподели своя опит с руската страна, на което Ердоган отговаря с молба неговата държава да бъде приета за член на Шанхайската организация за сътрудничество и да подпише споразумение за свободна търговия с Евразийската икономическа общност. Владимир Путин отвръща, че независимата външна политика водена от Анкара, ще позволи нейното по-активно включване в регионалните международни организации, като това на свой ред отговаря на руските национални интереси.

На 21 март 2014 г. сирийски бунтовници извършват атака срещу населения предимно с етнически арменци град Кесаб. Сирийската страна обвинява турското политическо ръководство за организирането на това терористично нападение, като заявява че то е започнало от територията на Р Турция. На 23 март 2014 г. турските въоръжени сили свалят сирийски самолет, за който твърдят че е нарушил въздушното пространство на страната, а седмица по-късно Ердоган изразява подкрепата си за техните действия. Дамаск отрича самолетът да е напускал сирийската територия и осъжда постъпката на Р Турция като акт на агресия.

На 24 март 2014 г. президентът на Армения, Серж Саркисян, благодари на сирийското правителство за усилията му да защити етническите арменци в Кесаб. В изявление на турското министерство на външните работи от 26 март 2014 г. се посочва, че обвиненията идващи от определени кръгове относно осигуряване на подкрепа на опозиционните сили в Сирия, чрез предоставяне на възможност за използване на територията на Р Турция при осъществяване на операциите им, са безпочвени и неотговарящи на истината. В допълнение се уточнява, че опитите да бъде направена аналогия между случилото се в Кесаб и инциденти от по-далечното минало, представляват единствено политическа пропаганда, която трябва да бъде осъдена.

На 31 март 2014 г. Владимир Путин поздравява Ердоган за победата на неговата партия на местните избори, провели се ден по-рано. Руският президент подчертава, че взаимноизгодното двустранно сътрудничество между Руската федерация и Р Турция ще продължи. На 17 април 2014 г. Путин и Ердоган обсъждат положението на общността на кримските татари, след анексирането на полуостров Крим от страна на Руската федерация. В допълнение са разгледани и други въпроси, засягащи руско-турските отношения, включително и такива свързани с енергийната сфера.

На 27 май 2014 г. в Москва се провежда среща между Сергей Лавров и Ахмет Давутоглу, на която е разгледана ситуацията в Украйна и Сирия. Руският министър на външните работи отбелязва, че сътрудничеството между Москва и Анкара е успешно във всички направления, а турският му колега допълва че политическите, икономическите и културните връзки между двете държави, са на изключително високо ниво. Посочва се, че е отбелязан напредък относно осъществяването на проектите за изграждане на АЕЦ „Аккую“ и газопровода „Южен поток“. Давутоглу заявява, че разбиранията от времето на Студената война не трябва да бъдат прилагани към кризата в Украйна, тъй като по този начин единствено ще се достигне до повишаване на конфликтния потенциал и всички усилия за помирение ще бъдат обречени на неуспех. Турската страна отчита, че желае добри отношения, както с Украйна, така и с Русия, но поставя ударение и върху мирът и благосъстоянието на кримските татари.

На 30 май 2014 г. е проведен телефонен разговор между Путин и Ердоган, в който двамата политически лидери постигат съгласие, че контактите с радикални групировки в Сирия, особено тези свързани с Ал Кайда, са недопустими. Отбелязва се, че тези организации трябва да бъдат елиминирани, но същевременно се подчертава че политическото решение на конфликта няма алтернатива. Успоредно с това Министерството на външните работи на РФ отбелязва в изявление, че възприема като негативен фактор засилващата се военна подкрепа на САЩ за опозиционните сили в Сирия.

От 30 юли до 2 август 2014 г., в резултат на едни от най-тежките въоръжени сблъсъци в района на Нагорни Карабах от 1994 г. насам, са убити 12 азербайджански и трима арменски военнослужещи. Руската страна отбелязва, че тези събития нарушават споразумението за прекратяване на огъня и влошават възможностите за политическо регулиране на конфликта. На 10 август 2014 г. в Сочи, е проведена среща между Владимир Путин и президентите на Армения и Азербайджан, Серж Саркисян и Илхам Алиев, относно ескалацията на напрежението в Нагорни Карабах. Потвърдено е намерението на двете страни да търсят мирно решение на кризата. Въпреки това, на 2 септември 2014 г. Саркисян поздравява арменците от Нагорни Карабах по случай 23-тата годишнина от обявяването на тяхната независимост, наричайки я необратима реалност. Посоченото, наред с военното присъствие на Руската федерация в Армения, изправя Баку пред необходимостта да търси засилено сътрудничество с Анкара по този въпрос.

На 7 октомври 2014 г. в Турция избухват протести, поради липсата на действия от страна на правителството при нападението на ИДИЛ срещу населения, предимно с етнически кюрди сирийски град Кобани. В резултат на размириците загиват 12 души, а етническото напрежение в Р Турция се повишава.

На 10 ноември 2014 г. се появява информация, че е бил проведен телефонен разговор между Путин и Ердоган, в който турският президент е заявил, че неговата страна е достигнала прага на своето търпение относно продължаващия конфликт в Сирия, на което руският му колега реагира остро и настоява Анкара да не се намесва във вътрешните работи на тази държава, тъй като ще последва решителен отговор от страна на Руската федерация. Ердоган изисква пояснение от Путин, дали казаното от него е директна заплаха към Р Турция, на което получава отговор, че би могъл да интерпретира думите му както пожелае. В допълнение руският президент заявява, че политиката на Анкара е причина за ескалацията на конфликта и препоръчва на турското политическо ръководство, да се въздържа от продължаване на своята подкрепа за терористични групировки, както и да не предоставя на своята територия възможности за тяхната подготовка.

На 12 ноември 2014 г. арменски военен хеликоптер Ми-24 е свален от въоръжените сили на Азербайджан, убивайки екипажа. Министерството на отбраната на Азербайджан твърди, че техните сили са действали, за да се защитят от нападение, докато властите в Нагорни Карабах отричат тези твърдения и подчертават, че хеликоптера е осъществявал полет, част от провеждани военни учения.

На 1 декември 2014 г. при посещение в Анкара, Владимир Путин обявява, че проектът „Южен поток“ няма да бъде осъществен, а вместо това ще се изгради алтернативен газопровод от Руската федерация до Р Турция, притежаващ същия капацитет. Подписан е меморандум за разбирателство относно неговото изграждане между председателя на управителния съвет на ОАО „Газпром“, Алексей Милер, и колегата му представляващ турската компания „Боташ“, Мехмет Конук.

Въпреки това, интересите на Анкара в енергийната сфера остават свързани с понижаване на цената на природния газ закупуван от Руската федерация, а също така и с изграждане най-вече на инфраструктура, която да гарантира доставките, удовлетворяващи нуждите на вътрешния ѝ пазар. Предложения газопровод с капацитет от 63 млрд. куб. м. газ годишно, далеч надхвърля необходимите количества, като в допълнение не е гарантирана възможност за износ към други потребители от Югоизточна Европа. Негативен фактор за турската страна би било и увеличаването на нейната зависимост от Руската федерация в това отношение. Следователно горепосочения ход не би могъл да промени значително цялостната динамика на отношенията между Москва и Анкара, които продължават да зависят основно от ситуацията в Сирия.

На 25 юни 2015 г. ИДИЛ осъществява поредица от нападения срещу град Кобани, което довежда до смъртта на 220 души. На 20 юли 2015 г. в град Суруч, Р Турция, е извършен терористичен акт, насочен срещу събрание на кюрдската организация Федерация на социалистическите младежки асоциации, чиято цел е била обсъждане на мерки за подпомагане на усилията на етническите кюрди от Кобани, за възстановяване на инфраструктурата в града. На 22 юли 2015 г. прокюрдската Демократична партия на народите, обвинява Ердоган и Партията на справедливостта и развитието, в сътрудничество с ИДИЛ. На същия ден двама служители на турската полиция са убити от бойци на Кюрдската работническа партия, която възприема турското политическо ръководство като отговорно за събитията в Суруч. В отговор на горепосоченото, въоръжените сили на Р Турция осъществяват въздушни удари в Сирия, основно срещу цели на Кюрдската работническа партия и кюрдските Отряди на народната самоотбрана.

На 4 август 2015 г. Владимир Путин провежда среща с турският посланик в РФ, Умит Ярдъм, на която отправя ултиматум към Ердоган, да преустанови подкрепата си за ИДИЛ, или Руската федерация ще прекъсне дипломатическите си отношения с Анкара. В допълнение руският президент нарича турският си колега диктатор и заявява, че е готов да превърне Сирия в Сталинград за Р Турция и нейният съюзник Саудитска Арабия, като подчертава че Китай, Иран и Русия ще гарантират запазването на режима на Асад. Описаният ход демонстрира доколко отношенията между Москва и Анкара зависят от динамиката на конфликта в Сирия и открито показва несъвместимостта на интересите на тези две страни, относно развитието на ситуацията в Близкия изток.

На 17 септември 2015 г. Сергей Лавров провежда среща с турския министър на външните работи, Феридун Синирлиоглу, в Сочи, като отбелязва че Руската федерация и Р Турция желаят постигането на стабилност в Близкия изток и Северна Африка, но вижданията им за начините по които тази цел следва да бъде реализирана, не съвпадат изцяло. На пресконференцията последвала разговорите между тях, е отправено питане към Лавров по отношение на това, дали е налице консенсус за бъдещето на Башар Асад. Руският министър на външните работи уточнява, че сирийският народ единствен има правото да вземе решение по този въпрос и подчертава, че кюрдите в Сирия и Ирак са естествен съюзник в битката срещу ИДИЛ, а сътрудничеството с правителството на Сирия е единствения правилен път за разрешаване на конфликта, тъй като то контролира най-ефективните наземни сили, противопоставящи се на терористичните групировки. Лавров отчита, че пренебрегването на тази възможност, би представлявало жертване на регионалната сигурност, за сметка на геополитически амбиции.

На 23 септември 2015 г. при посещение на Реджеп Ердоган в Москва, се провежда среща между него и Владимир Путин, на която се обсъжда най-вече развитието на ситуацията в Сирия. Турският президент подчертава своето безпокойство от засилващото се военно присъствие на Руската федерация в тази държава, изразяващо се в изграждането на военновъздушна база край Латакия. Тези действия на руската страна значително ограничават възможностите на Анкара за увеличаване на натиска спрямо режима на Асад и правят малко вероятно неговото отстраняване.

На 30 септември 2015 г. Руската федерация започва да нанася въздушни удари срещу ИДИЛ и опозиционните сили в Сирия. Секретарят по отбраната на САЩ, Аштън Картър, заявява че руската страна осъществява операции в зони, в които не са налице позиции на ИДИЛ, което на свой ред разкрива, че намеренията на Москва са свързани единствено с подпомагане на правителствените войски на Асад. Върховният главнокомандващ на Обединените въоръжени сили на НАТО в Европа, ген. Филип Брийдлав, отбелязва че способностите които формира руската страна в Сирия, обръщайки внимание най-вече на противовъздушните елементи, не съответстват на заявените амбиции за борба с терористични групировки и явно имат друга насоченост.

На 5 октомври 2015 г. Министерството на външните работи на Р Турция обявява, че два дни по-рано руски изтребител е нарушил турското въздушно пространство в района на провинция Хатай. В резултат руският посланик в Анкара е бил привикан от Феридун Синирлиоглу и му е връчен протест. На 6 октомври 2015 г. председателя на управителния съвет на ОАО „Газпром“, Алексей Милер, отбелязва че капацитетът на проекта „Турски поток“ ще бъде намален наполовина. На 15 ноември 2015 г. се провежда среща на G20 в Анталия, на която Путин и Ердоган обсъждат конфликта в Сирия. Взето е решение разговорите по този въпрос да продължат на 15 декември 2015 г., на Съвета за сътрудничество на високо равнище между Руската федерация и Р Турция.

На 24 ноември 2015 г. руски самолет Су-24М е свален от турски Ф-16 под предлог, че е нарушил турското въздушно пространство. След катапултиране единият от пилотите е убит от Сирийските туркменски бригади, които са основен съюзник на Анкара и цел на руските въздушни удари още от 30 септември 2015 г. насам. При последвалата спасителна операция, организирана от Руската федерация, е свален хеликоптер, като в резултат е убит още един руски военнослужещ. Владимир Путин определя действията на турската страна като предателство и насочени към подпомагането на терористи. Руският президент отправя обвинения към Р Турция, че е партньор на ИДИЛ и че печели стотици милиони и дори милиарди долари от незаконна търговия с представители на тази организация, осигурявайки им оръжия и пазар за добивания от тях суров нефт, по този начин позволявайки на терористите да притежават необходимите средства, за да организират нападения срещу европейските държави.

Путин подчертава, че това събитие ще има сериозни последици за руско-турските отношения. Посещението на Сергей Лавров в Р Турция, което е било насрочено за 25 ноември 2015 г., е отказано. В допълнение руският министър на външните работи препоръчва на руските граждани да отменят своите пътувания към турската държава и да не посещават нейните курорти. Кремъл прекратява всички военни контакти с Р Турция и отправя на свой ред обвинение, че изтребителят свалил техният самолет, е нарушил въздушното пространство на Сирия.

На 25 ноември 2015 г. руският депутат Сергей Миронов заявява, че неговата партия „Справедлива Русия“ ще предложи отричането на арменския геноцид, извършен от Османската империя по време на Първата световна война, да бъде криминализирано. На 28 ноември 2015 г. Владимир Путин издава заповед за налагане на мерки, насочени към гарантиране на националната сигурност на РФ и защита на руските граждани срещу криминални посегателства и други нелегални действия, както и за налагането на специални икономически мерки срещу Р Турция. Съгласно тази заповед се забранява или ограничава вноса на определени продукти с произход от Р Турция, както и извършването на определени видове дейности от страна на ЮЛ, под юрисдикцията на Р Турция, на територията на Руската федерация, налага се забрана на работодателите в Руската федерация да наемат турски граждани, ако те към 31.12.2015 г. вече не са били в трудови правоотношения с тях, преустановява се продажбата от руски туроператори на продукти, свързани с посещение на Р Турция и от 1.1.2016 г. се въвеждат визи за турски граждани, посещаващи Руската федерация.

Успоредно с това се посочва и въвеждането на мерки относно забрана за чартърните полети между Руската федерация и Р Турция, за засилване на контрола върху дейностите, извършвани от турски превозвачи на територията на Руската федерация и засилване на контрола върху пристанищата и руските териториални води в Азовско и Черно море, с оглед недопускане на незаконно пребиваване и придвижване на чужди плавателни съдове в тях. Руското правителство преустановява работата и на руско-турската междуправителствена комисия за търговско-икономическо сътрудничество, в чиито рамки е обсъждано реализирането на проекта „Турски поток“. Тези действия на руската страна бележат драстично влошаване на отношенията с Анкара и създават предпоставки за ограничаване на двустранната търговия между двете държави.

На 30 ноември 2015 г. Андрей Клишас, член на Съвета на федерацията, предлага турската националистическа организация „Сивите вълци“, да бъде обявена за терористична. На 1 декември 2015 г. Алексей Улюкаев, министър на икономическото развитие на РФ, заявява че спирането на работата на руско-турската междуправителствена комисия за търговско-икономическо сътрудничество, не означава отказ от осъществяване на големите инвестиционни проекти като „Турски поток“ и АЕЦ „Аккую“. Той отчита, че мерките взети от страна на Руската федерация срещу Р Турция имат временен характер и могат да бъдат премахнати при положително развитие на ситуацията.

На 3 декември 2015 г. Владимир Путин в своето годишно обръщение пред Федералното събрание на РФ заявява, че проблемите на Р Турция тепърва започват. Руският президент подчертава, че му е известно че турската страна печели от продажбата на суров нефт доставян от ИДИЛ и на свой ред осигурява наемници за групировките, противопоставящи се на Асад. Путин отбелязва, че е бил готов да обсъди всички чувствителни въпроси с Р Турция и да стигне толкова далеч, колкото нейните съюзници не биха могли и не разбира защо са били предприети подобни действия. В допълнение заявява, че реакцията на Москва няма да бъде непремерена, но също така няма да се ограничи до забрана на вноса на турски домати и повече от веднъж Анкара ще съжали за направеното.

На същия ден Сергей Лавров по настояване на турският му колега Мевлют Чавушоглу, провежда разговори с него относно инцидента със сваления руски самолет на годишната среща на министрите на външните работи на държавите-членки на ОССЕ и страните партньори в Белград. Лавров отчита, че не е чул нищо ново от Чавушоглу, като спорът между двете страни относно това, дали действително самолетът е нарушил въздушното пространство на Р Турция, остава неразрешен. Турският министър на външните работи отбелязва, че случилото се на 24 ноември 2015 г. не трябва да се използва за политически цели и да отклонява вниманието от борбата срещу тероризма.

На 3 декември 2015 г. руският министър на енергетиката, Александър Новак, заявява че преговорите по споразумението за изграждане на газопровода „Турски поток“ са преустановени, като допълва че въпросът за АЕЦ „Аккую“ е все още отворен. На 5 декември 2015 г. Ердоган в свое изказване посочва, че горното твърдение на Новак е лъжа и че причините за спиране на преговорите не са свързани с инцидента в Сирия, а турската страна още преди това сама се е отказала от осъществяване на проекта „Турски поток“, поради нежеланието на Руската федерация да се съобрази с исканията на Анкара. Турският президент отбелязва, че към този момент няма индикации че влошаването на отношенията с руското политическо ръководство, ще се отрази върху работата по АЕЦ „Аккую“.

На 9 декември 2015 г. заместник министър-председателя на Р Турция, Нуман Куртулмуш, подчертава че е прекалено рано да се говори за отказ от реализиране на проекта АЕЦ „Аккую“, но в случай че Руската федерация покаже нежелание да участва в тези дейности, има много други държави, които биха могли да довършат изграждането на централата. На 11 декември 2015 г. заместник-генералният директор на проектната компания АО „Аккую Нуклеар“, Олег Титов, обявява че строителните работи по атомната електроцентрала не са спирани и вървят по план. Той допълва, че е било проведено съвещание в турското министерство на енергетиката, на което никой не е обсъждал евентуално прекратяване на проекта.

Между 11 и 12 декември 2015 г. в Нагорни Карабах, азербайджански войски са обстрелвали арменските позиции, в резултат на което е загинал един войник от Армията за отбрана на Нагорно-Карабахската република. На 14 декември 2015 г. турският министър-председател, Ахмет Давутоглу, заявява че няма причина за спиране на работата по изграждане на АЕЦ „Аккую“. На същия ден говорителят на руския президент, Дмитрий Песков, обявява че Владимир Путин няма да проведе договорената на 15 ноември 2015 г. среща с Ердоган, предвидена за следващия ден, както и че няма да има заседание на Съвета за сътрудничество на високо равнище между Руската федерация и Р Турция.

На 25 декември 2015 г. началника на главното оперативно управление на Генералния щаб на въоръжените сили на Руската федерация, генерал-лейтенант Сергей Рудской, в свое изявление посочва, че в района на град Захо, Ирак, от двете страни на турско-иракската граница, са били налице 11775 цистерни (около 4530 на територията на Р Турция и 7245 в Р Ирак). Според него това ясно доказва, че Р Турция е замесена в търговията със суров нефт, добиван от ИДИЛ.

На 1 януари 2016 г. Руската федерация слага край на безвизовия режим за турски граждани, въведен на 16 април 2011 г., позволявал им свободен престой до 30 дни. На 17 януари 2016 г. се появява информация, че 307 турски студенти продължават обучението си в Руската федерация за работа в АЕЦ „Аккую“. Съгласно споразумението за изграждане на атомната електроцентрала, подписано на 12 май 2010 г., Националния изследователски ядрен университет „МИФИ“, Обнинския институт за ядрена енергетика и Санкт-Петербургския държавен политехнически университет, следва да осигурят подготовката на турски граждани, които на свой ред ще представляват нейния персонал. Подчертава се, че не са налице сигнали от руската страна за намерения, свързани с отказ от осъществяването на тези дейности.

На 30 януари 2016 г. Министерството на външните работи на Р Турция обявява, че ден по-рано руски самолет Су-34 е навлязъл в турското въздушно пространство, въпреки че преди това е бил предупреден многократно, че поддържания от него курс ще наруши турско-сирийската граница. В допълнение се отбелязва, че поведението на руската страна е безотговорно и може да доведе до тежки последици. Във връзка с посочения инцидент, на 29 януари 2016 г. вечерта руският посланик е бил призован в турското външно министерство и му е връчен протест.

На 30 януари 2016 г. Ердоган заявява, че ако подобни нарушения на суверенитета на Р Турция продължат, Руската федерация ще носи отговорност за последствията. На същият ден говорителят на Министерството на отбраната на РФ, генерал-майор Игор Конашенков, отрича руски самолет да е навлизал в турското въздушно пространство и нарича тези твърдения безпочвена пропаганда. На 31 януари 2016 г. Мевлют Чавушоглу отбелязва, че цялата информация по отношение на инцидента е предоставена на Руската федерация. На 1 февруари 2016 г. Дмитрий Песков обявява, че Владимир Путин е бил информиран относно изразеното на 30 януари 2016 г. желание на Ердоган, да проведе среща с него във връзка с нарушаването на турското въздушно пространство от руски изтребител на 29 януари 2016 г., като реакцията на руският президент не се разкрива. На 1 февруари 2016 г. Игор Конашенков твърди, че данните предоставени от турската страна не доказват, че действително въздушното пространство на Р Турция е било нарушено от руски самолет.

В рамките на същия ден Олег Аксютин, член на управителния съвет на ОАО „Газпром“, заявява че сроковете за осъществяване на проекта „Турски поток“, ще бъдат уточнени след нормализирането на отношенията между Руската федерация и Р Турция. На 2 февруари 2016 г. турският дипломат Тугай Тунджер, посочва че Анкара възприема „Турски поток“ най-вече в качеството му на икономически проект и е необходимо провеждането на разговори с руската страна, с оглед постигане на взаимноизгодно споразумение. На 3 февруари 2016 г. представител на турското посолство в Москва отбелязва, че от 15 февруари 2016 г. Р Турция въвежда визов режим за руските журналисти, желаещи да осъществяват своята дейност на нейна територия.

На 4 февруари 2016 г. Танжу Билгич, говорител на Министерството на външните работи на Р Турция, обявява че решението на Анкара да откаже осъществяването на наблюдателен полет от страна на Руската федерация в турското въздушно пространство, който е трябвало да се проведе от 1 до 5 февруари 2016 г., съгласно Договора за установяване на режима „Открито небе“, е свързано с липсата на споразумение относно летателния план. Руското политическо ръководство е имало намерение да получи информация за разположението на турските въоръжени сили и други обекти на НАТО, в близост до границата със Сирия. Началникът на управлението на Министерството на отбраната на Руската федерация по контрол на изпълняването на договора, Сергей Рижков, подчертава че неконструктивните действия на Р Турция създават опасен прецедент.

В обработените източници се посочва, че на 11 и 12 февруари 2016 г. ФСБ арестува 12 или 14 кримски татари, свързали се през изминалите няколко седмици с международни организации за защита на човешките права. ОССЕ отказва коментар по случая, докато Министерството на външните работи на Р Украйна, определя мерките на руската страна като геноцид.

На 12 февруари 2016 г. етнически арменец от Нагорни Карабах е убит, в резултат на стрелба от азербайджански военнослужещ. На 15 февруари 2016 г. в изявление на руското министерство на външните работи се посочва, че Р Турция подпомага навлизането в Сирия на наемници и представители на радикални групировки, с оглед подсилване на противопоставящите се на Асад терористични организации, включително и на ИДИЛ. В допълнение се пояснява, че Москва изразява своята загриженост относно агресивните действия на турската страна, спрямо съседната ѝ държава. На същия ден се появява информация, че главният прокурор на окупирания от Руската федерация полуостров Крим, Наталия Поклонская, е отправил искане към Върховния съд на контролираната от Москва територия, за обявяване на Меджлиса на кримските татари за екстремистка организация.

На 15 февруари 2016 г. Върховният представител на ЕС по въпросите на външните работи и политиката на сигурност, Федерика Могерини, осъжда военните действия на Р Турция, насочени срещу Отрядите на народната самоотбрана на кюрдите в Сирия и призовава обстрелът на позициите им, започнал два дни по-рано, да бъде преустановен. Подчертава, че тази организация е една от най-ефективните в борбата срещу ИДИЛ. На същия ден в Киев пълномощника на украинския президент по въпросите на кримско-татарския народ, Мустафа Джемилев, провежда среща с турския министър-председател, Ахмет Давутоглу, на която се обсъжда положението на татарите в окупирания от Руската федерация Крим. Джемилев заявява, че проведените разговори ще подобрят в още по-голяма степен отношенията между Р Турция и Р Украйна.

На 17 февруари 2016 г. ръководителят на представителството на сирийски Кюрдистан в Москва, Роди Осман, посочва в свое изявление, че Руската федерация е обещала автономен статут на териториите, населени с етнически кюрди в Сирия и в случай, че Р Турция реши да осъществи наземна операция там, я очаква широкомащабна война, тъй като руската страна ще се намеси в тяхна защита и ще отстоява териториалната цялост на Сирия. Николай Ковальов, бивш директор на ФСБ, заявява че руските ВВС биха атакували турските войски, ако нахлуят на сирийска територия. На 18 февруари 2016 г. говорителят на Министерството на външните работи на Руската федерация, Мария Захарова, отбелязва че всяко пресичане на сирийската граница от страна на въоръжените сили на Р Турция, би било несъответстващо на международното право и ще предизвика отговор от Москва, съобразен с конкретната ситуация.

На 18 февруари 2016 г. Давутоглу обвинява Кюрдската работническа партия и сирийската кюрдска партия „Демократичен съюз“ за извършения ден по-рано атентат в Анкара. Междувременно въздушната подкрепа на Руската федерация позволява на правителствените войски на Сирия и кюрдските сили, да укрепят своя контрол по границата с Р Турция. В резултат използваните от турската страна снабдителни линии за подкрепа на групировките, противопоставящи се на Асад, са застрашени от това да бъдат прекъснати, а утвърждаването на самоуправлението на кюрдите в Северна Сирия, оказва пряко влияние върху стабилността на Югоизточна Турция.

На 21 февруари 2016 г. ИДИЛ извършва атентат в град Хомс, Сирия, в близост до арменския квартал. На 28 февруари 2016 г. началникът на руския Център по примирието на враждуващите в Сирия страни, генерал-лейтенант Сергей Кураленко, заявява че през нощта на 27 срещу 28 февруари 2016 г. е постъпила информация за нападение от територията на Р Турция срещу сирийския град Тел Абияд, на три въоръжени подразделения, поддържани от артилерия. На 29 февруари 2016 г. руски журналистически екип обявява, че е заснел кадри разкриващи засилване на турското военно присъствие, в близост до границата със Сирия. Въз основа на получените данни, Кураленко отправя обвинение към турската страна, че действа провокативно и по този начин може да доведе до провал на споразумението за прекратяване на военните действия в Сирийската арабска република. На 1 март 2016 г. Сергей Лавров в свое изявление посочва, че е належащо затваряне на сирийско-турската граница, с оглед преустановяване на подкрепата за терористични организации.

Въз основа на представените събития може да се заключи, че интересите на Руската федерация и Р Турция се пресичат основно по отношение на следните въпроси, като противоречията свързани с тях се явяват предпоставка на инцидента от 24 ноември 2015 г., който на свой ред допълнително повишава конфликтния потенциал между Москва и Анкара:

1. **Кризата в Сирия** – различаващите се виждания относно развитието на ситуацията в тази държава, представляват определящ фактор за динамиката на отношенията между Руската федерация и Р Турция. Геополитическите стремежи на Москва, изразяващи се в желание за запазване на притежаваното влияние в Източното Средиземноморие и Близкия изток, противоречат на тези на САЩ, като в допълнение се конфронтират и с регионалните амбиции на Анкара, насочени към ограничаване на способностите на Ислямска република Иран, да въздейства върху политическите процеси в Сирийската арабска република и Р Ливан. Израел от друга страна също е заинтересуван от отслабване на влиянието на Техеран, но възприема премахването на режима на Башар ал-Асад като съдържащо риск от драстична промяна на външнополитическия курс на Дамаск.

Нестабилността в Сирия позволява на етническите кюрди, населяващи северните части на страната, да предприемат действия свързани с реализиране на амбициите им за придобиване на автономен статут, който евентуално в дългосрочен план да доведе до получаване на независимост. Все по-отчетливото превръщане на Кюрдската работническа партия и Отрядите на народната самоотбрана в средство на Руската федерация за постигане на крайната ѝ цел в този конфликт, принуждава Р Турция да се противопостави основно на тези организации и макар премахването на настоящото политическо ръководство на Сирия да остава приоритет, то заплахата от създаване на кюрдско политическо образувание с известна степен на автономност, е несравнимо по-съществена за Анкара. Подобен ход на развитие притежава потенциала да промени ролята на Р Турция в Черноморския регион и Близкия изток, отслабвайки я значително в резултат на повишаване на етническото напрежение в нейните рамки.

Липсата на намеса на турската страна при въоръжените сблъсъци между кюрдските организации и силите на ИДИЛ, е показателна в това отношение. Успоредно с това обаче поведението на Анкара оказва влияние върху етническите кюрди, граждани на Р Турция и води до натрупването на значителен конфликтен потенциал. Със засилването на руското военно присъствие в Сирия от 30 септември 2015 г., турското политическо ръководство губи в още по-голяма степен контрол върху ситуацията, а подкрепяните от него групировки понасят поражения от правителствените войски и кюрдските бунтовници, благодарение на въздушната подкрепа осигурявана от ВВС на Руската федерация. Този пряк сблъсък на интересите на Москва и Анкара влошава драстично отношенията между тях, а инцидента от 24 ноември 2015 г. изважда на повърхността непреодолимите различия във вижданията им, относно бъдещето на Сирия.

В допълнение след това събитие се появява информация, че Руската федерация подкрепя даването на автономен статут на кюрдите в близкоизточната държава, а положението в което се намира Асад прави още по-вероятно вземането на подобно решение. В случай, че съюзниците на Р Турция възприемат възгледи за предоставяне на макар и частична политическа независимост на кюрдите в Сирия, е възможно Анкара да потърси сътрудничество с радикални групировки, с оглед недопускане на развитие на ситуацията в тази насока, тъй като то би било крайно неблагоприятно за националните ѝ интереси.

Гореизложеното разкрива, че стремежите на турското политическо ръководство за създаване на зона за сигурност в Северна Сирия, не представляват хуманитарна инициатива, а са свързани в най-голяма степен с основната цел на Р Турция, да не допусне появата на кюрдско политическо образувание. В допълнение по този начин ще се осигури и запазване на коридор за снабдяване на опозиционните сили, който към момента е заплашен от това да бъде прекъснат, в случай че град Аазаз попадне под контрола на правителствените войски и Отрядите на народната самоотбрана.

1. **Положението на кримските татари** – след анексирането на полуостров Крим от страна на Руската федерация, Р Турция насочва своите усилия към гарантиране на сигурността на етническите татари, населяващи тази територия. В резултат реакцията на Анкара по отношение на действията на Москва спрямо Р Украйна, е умерена. След инцидента от 24 ноември 2015 г. Руската федерация възприема репресивна политика към кримските татари, като е възможно ограничаване на тяхното самоуправление. Подобен ход би представлявал провокация за Р Турция и би довел до допълнително влошаване на отношенията между тези две държави, като същевременно повишава вероятността от сближаване на турската страна с Киев.
2. **Конфликтът в Нагорни Карабах –** противоречията между Р Армения и Р Азербайджан не биват повлияни значително от динамиката на отношенията между Руската федерация и Р Турция. Въпреки това, Москва използва турско-арменската историческа вражда в свой интерес, представяйки действията на Анкара в Сирия, като насочени срещу арменското малцинство там. Руската федерация има интерес от това да поддържа конфликтния потенциал в Нагорни Карабах, с оглед запазване на своето влияние спрямо двете засегнати кавказки републики, но дестабилизирането на ситуацията към момента, не би предоставило възможност на руската страна да накърни жизненоважни интереси на Р Турция. Не трябва да се пренебрегва възможността чрез интензифициране на конфликта между Р Армения и Р Азербайджан, да се търси временно преустановяване на функционирането на важния за Анкара нефтопровод Баку–Тбилиси–Джейхан.

Горепосочените противоречия между Руската федерация и Р Турция, задълбочени допълнително след 24 ноември 2015 г., се отразяват върху следните области на двустранните им отношения:

1. **Туризъм –** специалните икономически мерки, въведени от Руската федерация срещу Р Турция, ще доведат до драстично намаляване на броя на руските граждани посещаващи нейната територия, който се е равнявал на 3 654 272 за първите 9 месеца на 2013 г.. В резултат икономиката на турската страна ще бъде засегната значително, тъй като туристическата индустрия генерира голяма част от нейния БВП (96 млрд. долара за 2014 г.) и осигурява 2 130 000 работни места (данни за 2014 г.).
2. **Търговия –** през 2014 г. износът на Р Турция към Руската федерация, се е равнявал на 5.943 млрд. долара, докато вносът е бил на стойност 25.288 млрд. долара. Санкциите въведени от руското политическо ръководство срещу турската страна след инцидента от ноември 2015 г., ще предизвикат икономически загуби и за двете държави. През 2014 г. 20% от вносът на земеделски продукти в Руската федерация е бил с произход от Р Турция. След наложените мерки тази продукция ще бъде насочена към други пазари, доколкото са налице такива. Анкара от своя страна през 2015 г. внася 4.1 милиона тона пшеница от Руската федерация, но е малко вероятно в отговор на руските действия да се насочи към други производители, тъй като това ще предизвика загуби най-вече за турската икономика.
3. **Енергетика –** през 2013 г.57% от природния газ потребяван от Р Турция, бива доставян от Руската федерация. Зависимостта от руската страна по отношение на суровия нефт е значително по-ниска – 3% (за 2014 г.). Москва на свой ред също е зависима от Анкара, тъй като около 2 млн. барела от изнасяния руски суров нефт, преминават всеки ден през Босфора и Дарданелите. Възможността и двете страни да окажат една на друга негативно влияние и взаимната изгода от горепосочените взаимовръзки, прави малка вероятността те да бъдат засегнати от настоящото влошаване на отношенията помежду им.

Въпреки това променените условия създават коренно различен контекст относно проектите за изграждане на газопровода „Турски поток“ и АЕЦ „Аккую“. Изострянето на противоречията между Руската федерация и Р Турция ограничава вероятността да се пристъпи към реализиране на проекта „Турски поток“, който още от обявяването си не е приоритет за нито една от двете държави. Анкара първоначално има интерес от строежа на само една от общо четирите линии за пренос на природен газ, тъй като осигуряваните от нея 15.75 млрд. куб. м. годишно биха били достатъчни за нуждите на вътрешния ѝ пазар. В резултат на подобен ход обаче, зависимостта ѝ от Руската федерация би се увеличила допълнително и поради тази причина е малко вероятно турската страна да настоява за неговото осъществяване, ако не са налице отстъпки в цената на природния газ.

Проектът за изграждане на АЕЦ „Аккую“ на свой ред е изгоден и за двете държави, като евентуален отказ на Руската федерация не би имал значителни негативни последици за Р Турция, която може да потърси други партньори за неговото реализиране. Следователно проблемите в отношенията между Москва и Анкара най-вероятно няма да се отразят на работата по строежа на АЕЦ „Аккую“ (както става ясно и от представените по-горе събития).

**Направеното дотук позволява да се пристъпи към представяне на начина, по който влошаването на отношенията между Руската федерация и Р Турция се отразява на Р България. С висока степен на вероятност голяма част от туристическия поток от Руската федерация към Р Турция, отклонен в резултат на наложените специални икономически мерки от страна на руското политическо ръководство, ще се насочи към други водещи за руските граждани дестинации като Египет, Гърция, Испания, България и Кипър. Посоченото прави много вероятно българската туристическа индустрия да привлече по-голям брой руски туристи в краткосрочен план, като в зависимост от качеството на предоставяните услуги е възможно да се установи трайно конкурентно преимущество, отразяващо се благоприятно на българската икономика.**

**Санкциите въведени от Руската федерация срещу турската страна, ще окажат влияние върху двустранната търговия между последната и Р България, тъй като ще засегнат наличното количество, а оттам и цената на продуктите изброени в Постановление № 1296, прието на 30 ноември 2015 г. от руското правителство. Възможно е този ефект първоначално да бъде възприет като положителен от потребителите, но в дългосрочен план би се отразил негативно на българската икономика.**

**Почти сигурният отказ на Руската федерация и Р Турция от осъществяване на проекта „Турски поток“, може да допринесе за завръщане на стремежите на Москва за изграждане на газопровод до Р България или Р Румъния, които не е изключено да имат за цел единствено извличане на политически дивиденти. В това отношение следва да се отчете, че поради изострящите се противоречия между Москва и Анкара, е възможно турската страна да откаже подобни проекти да преминават през нейната изключителна икономическа зона.**

**В резултат Руската федерация би била принудена да предлага вариант, при който подводната част на газопровода да преминава директно от де факто руската изключителна икономическа зона, разширена за сметка на украинската след анексирането на полуостров Крим, към българската и/или румънската. При това положение влизането в преговори на българската страна относно осъществяване на такъв проект, би имало катастрофални политически последици. Възможно е руското политическо ръководство да се опита да създаде напрежение именно чрез подобен ход, разпространявайки сред българското общество неточна информация относно икономическите ползи, които би си осигурила Р България чрез изграждане на предлагания газопровод.**

**Поради засилващото се използване на етническите кюрди в Сирия, в качеството на оръжие от страна на Руската федерация срещу Р Турция и заплахата от създаване на тяхно политическо образувание с известна степен на независимост, турското политическо ръководство може да пристъпи към предприемането на мерки, свързани със засилване на имиграционния натиск към ЕС, с оглед удовлетворяване на искането му за установяване на зона за сигурност в северните части на близкоизточната държава. Подобни действия могат да бъдат използвани и за реализирането на други национални интереси на турската страна. В допълнение не е изключено сътрудничество на Р Турция с радикални групировки, целящо противопоставяне на кюрдските сили в Сирия и недопускане на утвърждаване на тяхната самостоятелност, която притежава потенциала да дестабилизира Югоизточна Турция. Горното създава риск от разпространяване на присъствието на терористични организации на територията на ЕС.**

**Променените условия породени от драстичното влошаване на отношенията между Руската федерация и Р Турция, не предоставят на Р България значителни нови перспективи за сътрудничество с Москва, като успоредно с това всеки ход с подобна насоченост би се отразил негативно върху връзките с Анкара, притежаващи политически и икономически измерения, чиято важност не следва да бъде пренебрегвана.**

**Използвани източници (по ред на ползване):**

1. Статия „Turkish Leader Says He Has Lost Confidence in Assad“ **(28.8.2011)**, налична на <http://www.nytimes.com/2011/08/29/world/middleeast/29syria.html?_r=0>, към 8.3.2016 г.
2. Статия „Russia sends warship to Syria in support of Assad as UN claims his soldiers have killed 256 children“ **(30.11.2011)**, налична на <http://www.dailymail.co.uk/news/article-2067564/Syria-conflict-Russia-sends-warship-support-Assad.html>, към 8.3.2016 г.
3. Статия „Syria 'shoots down Turkish fighter jet'“ **(22.6.2012)**, налична на <http://www.telegraph.co.uk/news/worldnews/middleeast/syria/9349777/Syria-shoots-down-Turkish-fighter-jet.html>, към 8.3.2016 г.
4. Статия „Syria insists shooting down of Turkish plane was "an accident"“ **(23.6.2012)**, налична на <http://www.telegraph.co.uk/news/worldnews/middleeast/syria/9351614/Syria-insists-shooting-down-of-Turkish-plane-was-an-accident.html>, към 8.3.2016 г.
5. Статия „We may have confused Turkish jet for an Israeli one, Syrian minister claims“ **(27.6.2012)**, налична на <http://www.timesofisrael.com/syria-may-have-confused-turkish-jet-for-israeli-one-syrian-minister-explains/>, към 8.3.2016 г.
6. Статия „Russia told Assad to shoot down Turkish plane, murder captured pilots, ‘leaked Syrian documents’ show“ **(29.9.2012)**, налична на <http://www.timesofisrael.com/turkish-pilots-were-murdered-by-asads-regime-after-he-downed-their-plane-at-russias-suggestion-documents-show/>, към 8.3.2016 г.
7. Статия „Turkish pilots killed by Assad, not in crash: leaked documents“ **(29.9.2012)**, налична на <http://english.alarabiya.net/articles/2012/09/29/240805.html>, към 8.3.2016 г.
8. Статия „Turkey shoots down Syrian helicopter“ **(16.9.2013)**, налична на <http://www.aljazeera.com/news/europe/2013/09/201391620834942966.html>, към 8.3.2016 г.
9. Статия „Vladimir Putin at the High-Level Russian-Turkish Cooperation Council“ **(22.11.2013)**, налична на <http://www.voltairenet.org/article181112.html>, към 8.3.2016 г.
10. Статия „Turkish PM Erdoğan to Putin: Take us to Shanghai“ **(22.11.2013)**, налична на <http://www.hurriyetdailynews.com/turkish-pm-erdogan-to-putin-take-us-to-shanghai.aspx?pageID=238&nID=58348&NewsCatID=359>, към 8.3.2016 г.
11. Статия „Russia, Turkey: close partners, but with disagreements attached“ **(23.11.2013)**, налична на <http://sputniknews.com/voiceofrussia/2013_11_23/Russia-Turkey-close-partners-but-with-disagreements-attached-1911/>, към 8.3.2016 г.
12. Статия „Rebels battle for Syria border post near Mediterranean“ **(22.3.2014)**, налична на <http://www.reuters.com/article/us-syria-crisis-idUSBREA2L0G020140322>, към 8.3.2016 г.
13. Статия „Syria gets a 'hard slap' as Turkey shoots down one of its warplanes“ **(23.3.2014)**, налична на <http://www.telegraph.co.uk/news/worldnews/europe/turkey/10717427/Syria-gets-a-hard-slap-as-Turkey-shoots-down-one-of-its-warplanes.html>, към 8.3.2016 г.
14. Статия „Turkey downs Syria military jet 'in airspace violation'“ **(23.3.2014)**, налична на <http://www.bbc.com/news/world-middle-east-26706417>, към 8.3.2016 г.
15. Прессъобщение „President Serzh Sargsyan made a press statement concerning the events in Kesab“ **(24.3.2014)**, налично на <http://www.president.am/en/press-release/item/2014/03/24/President-Serzh-Sargsyan-statement-Kesab-Syria-in-Hague/>, към 8.3.2016 г.
16. Прессъобщение „No: 96, 26 March 2014, Press Release Regarding Recent Developments in Latakia / Kesap and Unfounded Allegations in the Press on this Matter“ **(26.3.2014)**, налично на <http://www.mfa.gov.tr/no_-96_-26-march-2014_-press-release-regarding-recent-developments-in-latakia_kesap-and-unfounded-allegations-in-the-press-on.en.mfa>, към 8.3.2016 г.
17. Статия „Turkey Blamed In Attack On Syrian Armenian Village“ **(28.3.2014)**, налична на <http://www.eurasianet.org/node/68204>, към 8.3.2016 г.
18. Статия „Putin congratulates Erdogan on his party’s victory in municipal elections“ **(31.3.2014)**, налична на <http://sputniknews.com/voiceofrussia/news/2014_03_31/Putin-congratulates-Erdogan-on-his-party-s-victory-in-municipal-elections-9276/>, към 8.3.2016 г.
19. Статия „Putin, Erdogan discuss problems of Crimean Tatar community“ **(17.4.2014)**, налична на <http://sputniknews.com/voiceofrussia/news/2014_04_17/Putin-Erdogan-discuss-problems-of-Crimean-Tatar-community-5379/>, към 8.3.2016 г.
20. Статия „Russia-Turkey ties on most foreign political trends fruitful - FM Lavrov“ **(27.5.2014)**, налична на <http://sputniknews.com/voiceofrussia/news/2014_05_27/Russia-Turkey-ties-on-most-foreign-political-trends-fruitful-FM-Lavrov-3493/>, към 8.3.2016 г.
21. Статия „Cold War principles should not be applied to Ukraine - Turkey's FM“ **(27.5.2014)**, налична на <http://sputniknews.com/voiceofrussia/news/2014_05_27/Cold-War-principles-should-not-be-applied-to-Ukraine-Turkeys-FM-5118/>, към 8.3.2016 г.
22. Статия „Putin, Erdogan acknowledge inadmissibility of contacts with Syria radicals“ **(30.5.2014)**, налична на <http://sputniknews.com/voiceofrussia/news/2014_05_30/Putin-Erdogan-acknowledge-inadmissibility-of-contacts-with-Syria-radicals-3992/>, към 8.3.2016 г.
23. Статия „Fifteen die in clashes over disputed Nagorno-Karabakh“ **(2.8.2014)**, налична на <http://www.bbc.com/news/world-europe-28626986>, към 8.3.2016 г.
24. Статия „Путин, Алиев и Саргсян провели встречу по Карабаху“ **(10.8.2014)**, налична на <http://www.bbc.com/russian/international/2014/08/140810_armenia_azerbaijan_talks_putin>, към 8.3.2016 г.
25. Статия „A mountainous conflict“ **(6.9.2014)**, налична на <http://www.economist.com/news/europe/21615631-nasty-war-seems-brink-flaring-up-again-mountainous-conflict>, към 8.3.2016 г.
26. Статия „Turkish unrest over Kobani crisis“ **(7.10.2014)**, налична на <http://www.irishtimes.com/turkish-unrest-over-kobani-crisis-1.1956198>, към 8.3.2016 г.
27. Статия „Battle for Kobani between Isis and Syrian Kurds sparks unrest in Turkey“ **(8.10.2014)**, налична на <http://www.theguardian.com/world/2014/oct/07/isis-kurds-syria-kobani-turkey>, към 8.3.2016 г.
28. Статия „Putin Angry at Turkey Over Terror Assistance“ **(10.11.2014)**, налична на <http://www.veteranstoday.com/2014/11/10/330276/>, към 8.3.2016 г.
29. Статия „Armenian military helicopter shot down by Azerbaijani forces, killing three“ **(12.11.2014)**, налична на <http://www.theguardian.com/world/2014/nov/12/azerbaijani-forces-shoot-down-armenian-military-helicopter>, към 8.3.2016 г.
30. Статия „Russia drops South Stream gas pipeline plan“ **(1.12.2014)**, налична на <http://www.bbc.com/news/world-europe-30283571>, към 8.3.2016 г.
31. Статия „New gas pipeline towards Turkey“ **(2.12.2014)**, налична на <http://www.gazprom.com/press/news/2014/december/article208505/>, към 8.3.2016 г.
32. Статия „Syrian Kurds say thwart big Islamic State attack on border town“ **(1.7.2015)**, налична на <http://news.yahoo.com/syrian-kurds-beat-back-islamic-state-attack-border-082435541.html>, към 8.3.2016 г.
33. Статия „Suruc massacre: At least 30 killed in Turkey border blast“ **(20.7.2015)**, налична на <http://www.bbc.com/news/world-europe-33593615>, към 8.3.2016 г.
34. Статия „Turkey releases bombing suspect details as Twitter temporarily shut down“ **(22.7.2015)**, налична на <http://www.theguardian.com/world/2015/jul/22/turkey-blocks-twitter-to-stop-broadcast-of-suruc-bombing-images>, към 8.3.2016 г.
35. Статия „Kurd militants say kill two Turkish police to avenge Islamic State bombing“ **(22.7.2015)**, налична на <http://uk.reuters.com/article/uk-mideast-crisis-turkey-idUKKCN0PW0PA20150722>, към 8.3.2016 г.
36. Статия „Putin Issues Ultimatum, Threatens War Over Erdogan’s Support of ISIS“ **(4.8.2015)**, налична на <http://www.veteranstoday.com/2015/08/04/putin-issues-ultimatum-threatens-war-over-erdogans-support-of-isis/>, към 8.3.2016 г.
37. Статия „Foreign Minister Sergey Lavrov’s opening remarks during talks with his Turkish counterpart Feridun H. Sinirlioğlu, Sochi, September 17, 2015“ **(17.9.2015)**, налична на <http://www.mid.ru/en/meropriyatiya_s_uchastiem_ministra/-/asset_publisher/xK1BhB2bUjd3/content/id/1756504>, към 8.3.2016 г.
38. Статия „Foreign Minister Sergey Lavrov’s comments and answers to media questions following talks with Turkish Foreign Minister Feridun Sinirlioğlu, Sochi, September 17, 2015“ **(17.9.2015)**, налична на <http://www.mid.ru/en/meropriyatiya_s_uchastiem_ministra/-/asset_publisher/xK1BhB2bUjd3/content/id/1756594?novelty-display-dynamic=novelty>, към 8.3.2016 г.
39. Статия „Erdogan to Meet Putin to Discuss Syria“ **(22.9.2015)**, била налична на <http://www.todayszaman.com/_erdogan-to-meet-putin-to-discuss-syria_399750.html>. Към 8.3.2016 г. източника не е достъпен.
40. Статия „Erdoğan, Putin, Abbas attend mosque opening in Moscow“ **(23.9.2015)**, била налична на <http://www.todayszaman.com/anasayfa_erdogan-putin-abbas-attend-mosque-opening-in-moscow_399829.html>. Към 8.3.2016 г. източника не е достъпен.
41. Статия „Russia launches first airstrikes in Syria“ **(1.10.2015)**, налична на <http://edition.cnn.com/2015/09/30/politics/russia-syria-airstrikes-isis/>, към 8.3.2016 г.
42. Статия „Руски изтребител разцепи турското небе“ **(5.10.2015)**, налична на <http://frognews.bg/news_99022/Ruski-iztrebitel-raztsepi-turskoto-nebe>, към 8.3.2016 г.
43. Статия „"Газпром" се отказа от половината от "Турски поток"“ **(6.10.2015)**, налична на <http://www.capital.bg/politika_i_ikonomika/sviat/2015/10/06/2623178_gazprom_se_otkaza_ot_polovinata_ot_turski_potok/>, към 8.3.2016 г.
44. Статия „AS IT HAPPENED: Instant updates from the G-20 Summit in Antalya“ **(15.11.2015)**, налична на <http://www.hurriyetdailynews.com/as-it-happened-instant-updates-from-the-g-20-summit-in-antalya.aspx?pageID=238&nID=91171&NewsCatID=510>, към 8.3.2016 г.
45. Статия „Shooting down of Russian jet – how the day unfolded“ **(24.11.2015)**, налична на <http://www.theguardian.com/world/2015/nov/24/shooting-down-of-russian-jet-how-the-day-unfolded>, към 8.3.2016 г.
46. Статия „Russian deputies seek accountability for Armenia genocide denial“ **(25.11.2015)**, налична на <http://www.reuters.com/article/us-turkey-armenia-russia-bill-idUSKBN0TE1WL20151125>, към 8.3.2016 г.
47. Изпълнителна заповед на президента на РФ „**Executive Order on measures to ensure Russia’s national security and protection of Russian citizens against criminal and other illegal acts and on the application of special economic measures against TurkeyExecutive Order on measures to ensure Russia’s national security and protection of Russian citizens against criminal and other illegal acts and on the application of special economic measures against TurkeyOn Measures to Ensure the National Security of the Russian Federation and the Protection of Citizens of the Russian Federation against Criminal and Other Illegal Acts and on the Application of Special Economic Measures Against the Turkish RepublicOn Measures to Ensure the National Security of the Russian Federation and the Protection of Citizens of the Russian Federation against Criminal and Other Illegal Acts and on the Application of Special Economic Measures Against the Turkish Republic**On Measures to Ensure the National Security of the Russian Federation and the Protection of Citizens of the Russian Federation against Criminal and Other Illegal Acts and on the Application of Special Economic Measures Against the Turkish Republic“ **(28.11.2015)**, налична на <http://en.kremlin.ru/events/president/news/50805>, към 8.3.2016 г.
48. Статия „Russia bans import of strawberries, tangerines, tomatoes, other products from Turkey“ **(1.12.2015)**, налична на <http://tass.ru/en/economy/840675>, към 8.3.2016 г.
49. Статия „**Presidential Address to the Federal Assembly**Presidential Address to the Federal Assembly“ **(3.12.2015)**, налична на <http://en.kremlin.ru/events/president/news/50864>, към 8.3.2016 г.
50. Статия „Послание Путина: одними помидорами Турция не отделается“ **(3.12.2015)**, налична на <http://ria.ru/politics/20151203/1335103943.html>, към 8.3.2016 г.
51. Статия „'Nothing new' from Russia-Turkey talks on downed fighter jet“ **(3.12.2015)**, налична на <http://www.reuters.com/article/us-mideast-crisis-russia-turkey-lavrov-idUSKBN0TM1W120151203>, към 8.3.2016 г.
52. Статия „Министр экономического развития Алексей Улюкаев опроверг сообщения СМИ о заморозке работы над проектом газопровода «Турецкий поток» в связи с инцидентом с Су-24 и введенными в ответ на него экономическими санкциями“ **(1.12.2015)**, налична на <http://www.ntv.ru/novosti/1579237/>, към 8.3.2016 г.
53. Статия „Russian lawmaker wants Turkish nationalist organization recognized as terrorist group“ **(1.12.2015)**, налична на <http://tass.ru/en/politics/840541>, към 8.3.2016 г.
54. Статия „Глава Минэнерго РФ рассказал о будущем газопровода «Турецкий поток» и нелегальных поставках нефти боевиками ИГ“ **(3.12.2015)**, налична на <http://www.ntv.ru/novosti/1579762/>, към 8.3.2016 г.
55. Статия „Turkey has shelved Turkish Stream gas pipeline project, says President Erdoğan“ **(5.12.2015)**, налична на <http://www.hurriyetdailynews.com/turkey-has-shelved-turkish-stream-gas-pipeline-project-says-president-erdogan.aspx?pageID=238&nID=92115&NewsCatID=348>, към 8.3.2016 г.
56. Статия „”Too early to talk about canceling Akkuyu project in Turkey”“ **(9.12.2015)**, налична на <http://en.trend.az/world/turkey/2467302.html>, към 8.3.2016 г.
57. Статия „Русия обяви: Работата по АЕЦ "Аккую" в Турция продължава, не е спирана!“ **(11.12.2015)**, налична на <http://epicenter.bg/article/Rusiya-obyavi-Rabotata-po-AETs-quot-Akkuyu-quot-v-Turtsiya-prodalzhava-ne-e-spirana-/87521/7/0>, към 8.3.2016 г.
58. Статия „Situation remains tense in Karabakh conflict zone: Armenian soldier is shot dead“ **(12.12.2015)**, налична на <http://www.arminfo.info/index.cfm?objectid=3C790760-A0CE-11E5-8B3C0EB7C0D21663>, към 8.3.2016 г.
59. Статия „Turkish PM says no reason to halt Akkuyu plant with Russia“ **(14.12.2015)**, налична на <http://news.yahoo.com/turkish-pm-says-no-reason-halt-akkuyu-plant-122254670.html>, към 8.3.2016 г.
60. Статия „Turkey, Russia cancel cooperation council meeting“ **(15.12.2015)**, налична на <https://www.middleeastmonitor.com/news/europe/22831-turkey-russia-cancel-cooperation-council-meeting>, към 8.3.2016 г.
61. Статия „Russia spots 12,000 oil-smuggling trucks on Turkey-Iraq border“ **(25.12.2015)**, налична на <http://www.ibtimes.co.uk/russia-spots-12000-oil-smuggling-trucks-turkey-iraq-border-1534917>, към 8.3.2016 г.
62. Статия „Russia suspends visa-free regime with Turkey“ **(1.1.2016)**, налична на <http://tass.ru/en/world/848154>, към 8.3.2016 г.
63. Статия „307 турски студенти продължават обучението си в Русия за работа в АЕЦ Аккую“ **(17.1.2016)**, налична на <http://atominfo.bg/?p=43362>, към 8.3.2016 г.
64. Прессъобщение „No: 33, 30 January 2016, Press Release Regarding the Violation of Turkish airspace on 29 January 2016 by a RF aircraft“ **(30.1.2016)**, налично на <http://www.mfa.gov.tr/no_-33_-30-january-2016_-press-release-regarding-the-violation-of-turkish-airspace-on-29-january-2016-by-a-rf-aircraft.en.mfa>, към 8.3.2016 г.
65. Статия „Turkey summons Russian ambassador, claiming Su-34 fighter jet violated airspace“ **(30.1.2016)**, налична на <http://www.independent.co.uk/news/world/middle-east/turkey-summons-russian-ambassador-claiming-su-34-fighter-jet-violated-airspace-a6843681.html>, към 8.3.2016 г.
66. Статия „Putin informed of Turkish president’s wish to meet with him — Kremlin“ **(1.2.2016)**, налична на <http://tass.ru/en/politics/853553>, към 8.3.2016 г.
67. Статия „Turkey gave no proof of alleged violation of its airspace by Russian warplane — general“ **(1.2.2016)**, налична на <http://tass.ru/en/politics/853640>, към 8.3.2016 г.
68. Статия „"Газпром" отложит "Турецкий поток" до нормализации отношений с Турцией“ **(1.2.2016)**, налична на <http://ria.ru/economy/20160201/1368406970.html>, към 8.3.2016 г.
69. Статия „Турция считает необходимым обсудить с Россией "Турецкий поток"“ **(2.2.2016)**, налична на <http://ria.ru/economy/20160202/1368556041.html>, към 8.3.2016 г.
70. Статия „Turkey introduces visas for Russian journalists — embassy“ **(3.2.2016)**, налична на <http://tass.ru/en/world/854269>, към 8.3.2016 г.
71. Статия „Turkey canceled Russian surveillance flight due to lack of route coordination — diplomat“ **(4.2.2016)**, налична на <http://tass.ru/en/world/854458>, към 8.3.2016 г.
72. Статия „Karabakh civilian killed by Azerbaijan army shooting“ **(12.2.2016)**, налична на <http://news.am/eng/news/311236.html>, към 8.3.2016 г.
73. Статия „Russia says Turkey helps "jihadis, mercenaries" to penetrate Syria“ **(15.2.2016)**, налична на <http://in.reuters.com/article/mideast-crisis-russia-turkey-syria-idINKCN0VO15E>, към 8.3.2016 г.
74. Статия „Kremlin-Backed Prosecutor In Crimea Seeks Closure Of Tatar Mejlis“ **(15.2.2016)**, налична на <http://www.rferl.org/content/crimea-russian-prosecutor-looks-to-shut-tatars-mejlis/27553626.html>, към 8.3.2016 г.
75. Статия „EU urges Turkey to stop bombing Northern Syria“ **(15.2.2016)**, налична на <http://armenpress.am/eng/news/835893/eu-urges-turkey-to-stop-bombing-northern-syria.html>, към 8.3.2016 г.
76. Статия „Кремлевские мифы о крымских татарах“ **(15.2.2016)**, налична на <http://nv.ua/opinion/tasheva/kremlevskie-mify-o-krymskih-tatarah-97406.html>, към 8.3.2016 г.
77. Статия „Russia steps up repression of Crimea Tatars“ **(16.2.2016)**, налична на <https://www.kyivpost.com/article/content/ukraine-politics/russia-steps-up-repression-of-crimea-tatars-408215.html>, към 8.3.2016 г.
78. Статия „Crimean Tatar leader hails meeting with Turkish PM“ **(16.2.2016)**, налична на <http://www.worldbulletin.net/world/169511/crimean-tatar-leader-hails-meeting-with-turkish-pm>, към 8.3.2016 г.
79. Статия „Turkey Blames Kurd Groups for Bomb, Urges U.S. to Cut Ties“ **(17.2.2016)**, налична на <http://www.bloomberg.com/news/articles/2016-02-17/ankara-explosion-occurred-near-military-residences-official>, към 8.3.2016 г.
80. Статия „Kurds Warn Turkey of ‘Big War’ With Russia If Troops Enter Syria“ **(18.2.2016)**, налична на <http://www.bloomberg.com/news/articles/2016-02-18/kurds-warn-turkey-of-big-war-with-russia-if-troops-enter-syria>, към 8.3.2016 г.
81. Статия „Двоен атентат в Хомс отне живота на 46 души“ **(21.2.2016)**, налична на <http://dariknews.bg/view_article.php?article_id=1553461>, към 8.3.2016 г.
82. Статия „Генерал Кураленко: Три въоръжени банди са нахлули от Турция и са атакували неуспешно Тел Абияд“ **(28.2.2016)**, налична на <http://www.blitz.bg/news/article/395901>, към 8.3.2016 г.
83. Статия „Turkey’s ‘provocative’ military actions could jeopardize Syria ceasefire – Russian military“ **(29.2.2016)**, налична на <https://www.rt.com/news/334037-turkey-jeopardize-ceasefire-syria/>, към 8.3.2016 г.
84. Статия „Russian TV crew films Turkish fortifications, tanks on Syrian border“ **(29.2.2016)**, налична на <https://www.rt.com/news/333911-turkey-syria-border-military/>, към 8.3.2016 г.
85. Статия „Russia after Turkey-Syria border closure over arms flow“ **(1.3.2016)**, налична на <http://www.presstv.ir/Detail/2016/03/01/453171/Russia-Syria-Turkey-Daesh-Lavrov-weapons>, към 8.3.2016 г.
86. Статистически данни „Foreign Trade by Countries“, налични на <http://www.turkstat.gov.tr/PreTablo.do?alt_id=1046>, към 8.3.2016 г.
87. Статистически данни „Statistical indicators of mutual trips by citizens of the Russian Federation and citizens of foreign states“, налични на <http://www.russiatourism.ru/en/contents/statistika/statistical-indicators-of-mutual-trips-by-citizens-of-the-russian-federation-and-citizens-of-foreign-states/>, към 8.3.2016 г.
88. Статия „Travel & Tourism Economic impact 2015 Turkey“, налична на <https://www.wttc.org/-/media/files/reports/economic%20impact%20research/countries%202015/turkey2015.pdf>, към 8.3.2016 г.
89. Статия „Russian grain exporters resume trade with Turkey despite political tensions“ **(24.12.2015)**, налична на <http://www.reuters.com/article/mideast-crisis-russia-turkey-grains-idUSL8N14A1OY20151224>, към 8.3.2016 г.
90. Статия „Russian cabinet is not discussing food embargo against Turkey — source“ **(25.11.2015)**, налична на <http://tass.ru/en/economy/839372>, към 8.3.2016 г.
91. Статия „How Turkey-Russia Tension Affects Oil“ **(24.11.2015)**, налична на <http://blogs.wsj.com/moneybeat/2015/11/24/how-turkey-russia-tension-affects-oil/>, към 8.3.2016 г.
92. Статистически данни „Turkey Overview: Petroleum & other liquids, Natural gas, Coal and Electricity“, налични на <https://www.eia.gov/beta/international/analysis.cfm?iso=TUR>, към 8.3.2016 г.