Исторически Черноморският регион винаги е притежавал особено значение за руската външна политика, като събитията от последното десетилетие и особено украинската криза, започнала преди малко повече от година, отново потвърждават това. Реакцията на Руската федерация спрямо „Революцията на розите“ в Грузия (2003), кризата в Аджарската автономна република (2004) и „Оранжевата революция“ в Украйна (2004), наред с осъществените и неосъществени енергийни проекти (Син поток и Южен поток), руско-грузинската война (2008) и настоящия конфликт в Украйна, разкриват по какъв начин руските интереси в тази част на света се отразяват спрямо динамиката на сигурността на системно и подсистемно ниво. Посоченото демонстрира степента, в която целите преследвани от Руската Федерация, оформят състоянието на средата за сигурност в Черноморския регион.

Поради тази причина настоящия текст ще анализира начина, по който руските интереси в тази част на света влияят върху сигурността на НАТО и какви предизвикателства пораждат в това отношение. В резултат ще се получи възможност за разбиране на цялостната насоченост на руската външна политика спрямо останалите държави, прилежащи към акваторията на Черно море. Това от своя страна ще позволи навременно и адекватно противодействие от страна на НАТО, срещу опитите за дестабилизиране на региона.

Първо, следва да се обърне внимание на интересите на Русия в Украйна. В случая историческия контекст не може да бъде пренебрегнат, понеже той разкрива в най-голяма степен същността на отношенията между тези две държави. Общият им произход свързан с появата през IX век на Киевска Рус, се явява източник по-скоро на враждебност, отколкото на сътрудничество. Редица събития през Средновековието и Модерността подсилват това напрежение. Посоченото води до антагонистично изграждане на националните идентичности в Русия и Украйна, като наличието на подобно състояние безспорно притежава влияние, надхвърлящо социо-културната сфера. В резултат е налице фактор, който постоянно затруднява отношенията между тези два политически субекта, доколкото Москва продължава да разглежда своя югозападен съсед като продължение на себе си.

Представеното разкрива един от основните интереси на Руската Федерация – да се съхранява самосъзнанието на руските общности, при това не само в рамките на Украйна, а въобще в цялото постсъветско пространство. Това позволява намеса във вътрешните работи на тези държави, под предлог защита на населението, самоопределящо се като принадлежащо към руския етнос. Настоящата криза в Украйна е най-пресният пример в това отношение, но и руско-грузинската война от 2008 г. също допринася за разбирането на практическите очертания на подобна политика. По този начин Русия получава възможност да дестабилизира държавите, които се опитват да ограничат нейното влияние върху тях. Стремежите за интегриране в евроатлантическите структури на Грузия и Украйна получиха отпор от Москва, който беше легитимиран като защита на руските малцинства в тези две държави.

Това разкрива друг интерес на Русия, който е свързан с недопускането на сближаване на Украйна и Грузия с ЕС и НАТО. До голяма степен неговото реализиране възприе различни форми, но в крайна сметка резултатът е идентичен. И в двата случая последва дестабилизиране на Черноморския регион с единствената разлика, че при последния който все още не може да бъде разрешен, последствията са от много по-голям мащаб. Посоченото демонстрира каква е природата на руската външна политика спрямо съседните ѝ държави от Черноморския регион. Тук можем да отбележим, че според руския геополитик Александър Дугин самото съществуване на суверенна украинска държава, представлява обявяване на геополитическа война на Руската Федерация (1) – мнение изразено преди около 15 години.

От направените разсъждения става ясно, че руските интереси в Украйна влияят значително върху сигурността на НАТО. Настоящия конфликт в тази държава следва да се разглежда именно като техен резултат. Това позволява да бъдат формулирани следните предизвикателства за държавите-членки на НАТО, пораждани от целите които преследва Москва в Украйна:

• Преодоляване на вътрешните противоречия в рамките на украинското общество и създаване на предпоставки за трайно разрешаване на конфликта;

• Ефективно използване на Комисията НАТО-Украйна за изготвяне на решения, целящи овладяване и слагане на край на кризата;

• Предприемане на действия за ограничаване на руското политическо, икономическо и военно влияние в Украйна;

• Недопускане на допълнително дестабилизиране на Черноморския регион;

Следва да обърнем внимание и на руските интереси в Грузия, макар и отчитайки че те вече бяха частично представени. Тук отново е необходимо да се отчете историческия контекст на отношенията между тези две държави, тъй като той позволява да се разкрият условията довели до натрупването на конфликтен потенциал помежду им. В случая най-важни са събитията довели до формирането на три сепаратистки региона в рамките на грузинската държава – Южна Осетия, Абхазия и Аджария. Тяхното обособяване е свързано с годините непосредствено след Октомврийската революция и оставането на Грузия на страната на Меншевиките. Последвалите конфликти на идеологическа основа между, от една страна независимата грузинска държава (1918 – 1921) и от друга абхазците и осетинците, водят до пораждането на напрежение помежду им.

След поражението на Грузия във войната с Руската съветска федеративна социалистическа република, Абхазия и Южна Осетия получават автономен статут. Впоследствие по време на Съветската ера, конфликтния потенциал между Грузинската съветска социалистическа република и включените в нейните рамки автономни политически образувания се увеличава. Автономността на Аджария от своя страна е гарантирана от договора от Карс (1921). Историческия контекст на развитие на този район обаче не допринася за установяването на враждебност спрямо централното грузинско правителство. Успешното разрешаване на кризата в Аджарската автономна република (2004) потвърждава това. Посоченото разкрива значителното влияние на съветската/руската външна политика при създаването на вътрешни разделителни линии в рамките на Грузия.

Последвалите след разпадането на СССР войни в Абхазия (1992 – 1993 и 1998) и Южна Осетия (1991 – 1992) се явяват по-скоро резултат на вече породения конфликтен потенциал, като те единствено подсилват разделението на грузинското общество. Всичко това задава контекста на руско-грузинската война от 2008 г., която в най-голяма степен изразява същността на руските интереси в Грузия. Кризата от преди почти 7 години отново демонстрира начина, по който Москва легитимира намесите си в зоните, които възприема като част от своята сфера на влияние. В това отношение е важно да се отбележи, че промените в законодателството на Руската Федерация от 2002 г., правят по-лесно придобиването на руско гражданство от страна на жителите на бившите съветски републики, като в резултат 80-90% от населението на Южна Осетия получава подобен статут. (2) Идентична е ситуацията и в Абхазия.

Тези действия биват съчетани със засилване на секюритизирането по отношение на етническите руснаци в съседните страни, както става ясно от изказването на Дмитрий Рогозин на 10 февруари 2000 г.: „Discrimination against and threats to the life, let alone taking the life, of Russian subjects amounts to a threat to the Russian state itself and its national security. We have 25 million compatriots in the near abroad. That problem is our number one problem, a national security problem“. (3) Посочените политически ходове впоследствие предоставят възможност на Руската Федерация да се намеси пряко в конфликта от 2008 г., под предлог че защитава своите граждани, живеещи в Южна Осетия. Междувременно реалната цел да се запази контрол над Южен Кавказ и недопускане на допълнително сближаване на Грузия с ЕС и НАТО, бива частично постигната.

По този начин се разкрива същността на руските интереси, които са свързани с експлоатиране на грузинските сепаратистки региони, с оглед дестабилизирането на тази държава при всеки неин опит за провеждане на външна политика, неизгодна за Москва. Базирайки се на представеното дотук, можем да формулираме следните предизвикателства за държавите-членки на НАТО, които произлизат от приоритетите на руската външна политика в Грузия:

• Възможно дестабилизиране на Южен Кавказ и Черноморския регион чрез активиране на конфликтите в Южна Осетия и Абхазия;

• Недопускане на намеса във вътрешните работи на Грузия, с оглед забавяне на интегрирането ѝ в евроатлантическите структури;

Следва да се обърне внимание на интересите на Руската Федерация спрямо трите държави-членки на НАТО, попадащи в Черноморския регион. Първо, по отношение на Румъния е необходимо да се отчете по-широкия контекст, задаван от конфликта в Приднестровието. Войната от 1992 г. се явява в известна степен продължение на историческото противопоставяне между Русия и Румъния, което води началото си от 18 век. Безспорно налице са и периоди на сътрудничество, но като цяло руските интереси винаги са били свързани с ограничаване на политическите, икономически и военни способности на румънската държава, с оглед гарантиране на превъзходството на Москва в Югоизточна Европа.

Дори по време на комунистическия режим управниците в Румъния поддържат, поне привидно, повече или по-малко обтегнати отношения със Съветския съюз най-вече заради проблема с Бесарабия, без обаче да стигат до скъсване с Кремъл, както правят тези в Югославия през 1948 г. и в Албания през 1961 г. (4) Разположен на изток от р. Прут, този смятан за румънска земя район е анексиран от Съветския съюз през 1945 г. и е обявен за Република Молдова. (5) Разпадането на СССР катализира възобновяването на този конфликт, като последвалата през 1992 г. война утвърждава позициите на обявилата две години по-рано независимост Приднестровска Молдовска Република. Съществуването на този сепаратистки регион е пряко свързано с интересите на Русия.

Като цяло целта на руската външна политика е свързана със създаването на стратегическа зависимост на държавите от Източна Европа по отношение на Москва. В случая значителните природни ресурси, с които разполага Румъния, затрудняват постигането на подобно състояние. Именно поради тази причина конфликтът в Приднестровието се явява средството, чрез което Руската Федерация може да засяга пряко румънските интереси. Следователно предизвикателството за НАТО пораждано от приоритетите на Кремъл в тази част на Черноморския регион, се изразява от възможността Приднестровската Молдовска Република да бъде използвана за допълнително дестабилизиране на региона, както и за влияние върху политическите фактори в Румъния.

По отношение на България интересите на руската външна политика са идентични, но биват реализирани по различен начин. Високата зависимост на страната от внос на енергоносители, представлява уязвимост която бива експлоатирана от Москва. По този начин се оказва негативно влияние върху икономическото развитие на България, а оттам се затруднява и модернизацията на въоръжените сили на страната и тяхната оперативна съвместимост със силите на останалите съюзници от НАТО. В резултат понастоящем българските ВВС са силно зависими от Русия. (6) Това разкрива комплексния характер на влиянието на руската външна политика спрямо България, използващо взаимосвързаността между енергийните, икономически и военни аспекти. Отчитайки посоченото можем да формулираме следните предизвикателства пред сигурността на НАТО, пораждани от целите които Руската Федерация преследва в България:

• Необходимост да бъде намалена енергийната зависимост на Република България, с оглед ограничаване на руското влияние върху политиката на страната;

• Прекъсване на зависимостта на българските въоръжени сили от Русия и повишаване на оперативните им способности;

Накрая следва да обърнем внимание и на руските интереси по отношение на Турция, за да разкрием по какъв начин те се отразяват върху сигурността на Алианса. Тук е важно да се отчете, че предлаганите от Русия големи енергийни проекти в Черноморския регион, биват използвани в една или друга степен, в качеството им на политически оръжия. Стремежите за изграждане на ядрени мощности в България (към момента проекта АЕЦ „Белене“ е прекратен) и Турция (АЕЦ „Аккую“), целят именно засилване на влиянието на Москва в тези две държави.

Безспорно основното средство на Русия за увеличаване на зависимостта в енергийната сфера на страните от Югоизточна Европа, бе газопроводът „Южен поток“. В случая последвалият отказ от неговото изграждане и замяната му с проекта „Турски поток“, разкрива в най-голяма степен насочеността на руските интереси спрямо югозападните части на Черноморския регион. Този нов газопровод би притежавал максимален годишен дебит от 63 милиарда кубични метра – стойност равна на тази на отказания „Южен поток“. (7)

По този начин, отчитайки и вече съществуващия капацитет на „Син поток“, ще се предостави възможност на Турция да препродава природен газ към други държави от Югоизточна Европа. Посоченото разкрива, че основната цел на Кремъл е да създаде напрежение между страните, които бяха ангажирани с предишния и настоящия проект, с оглед създаването на ситуация, при която икономическия интерес на първите е противоположен на този на вторите. Следователно предизвикателството пред сигурността на НАТО, което произлиза от приоритетите на руската външна политика в Турция, е свързано с предотвратяването на опитите на Москва за нарушаване на единството на държавите-членки на Алианса и запазване на солидарността помежду им.

Направеното дотук позволява да се разкрие комплексното влияние на руските интереси върху държавите от Черноморския регион, както и непрестанните опити за увеличаване на зависимостта им от Кремъл. Това води до дестабилизиране на тази част на света, като тук трябва да отбележим че регионалната несигурност винаги се явява съществен деструктивен фактор за сигурността на страните от съответния регион. (8) Вече посочените политически действия на Москва се осъществяват на фона на създаването на нов наднационален формат (Евразийски икономически съюз), като той се присъединява към редицата вече съществуващи аморфни политически образувания произвеждани от Москва и целящи консолидиране под някаква форма на постсъветското пространство.

Няма съмнение, че Русия е важна част от уравнението на европейската сигурност. Дори в своето низходящо развитие тази държава в началото на 90-те години бе в състояние да упражнява ефективно политическо вето върху политически решения, касаещи бъдещето на Европа и света. (9) Въпреки това, възприемането на Евразийството като държавна идеология и разглеждането на Черноморския регион в качеството му на сфера на влияние, неизбежно ще доведе до състояние оказващо негативен ефект върху сигурността, както на НАТО, така и на Руската Федерация.