**Пропагандни действия от страна на Руската Федерация срещу ЕС, НАТО и по-конкретно Република България, във връзка с кризата в Украйна. Тенденции и перспективи.**

**Михаел Димитров**

Състоянието на средата за сигурност на Република България бе значително влошено в резултат от настъпването на кризата в Украйна, в чиято основа бе отказът за подготовка на споразумение за асоцииране на украинската държава с Европейския съюз. Протестите започнали през ноември 2013 г. и довели три месеца по-късно до отстраняването от длъжност на Виктор Янукович бяха последвани от руска агресия, превземане на Кримския полуостров и насилствена промяна на границите на суверенна държава. Дирижираните от Москва действия на т.нар. Донецка и Луганска народни републики, разпространиха нестабилността и в Източна Украйна, целейки трайно влошаване на политическите и икономически фактори в региона. По този начин настъпиха процеси на увеличаване на напрежението между ЕС и НАТО от една страна и Руската Федерация от друга, които биват подсилвани от поведението на руското политическо ръководство, което постоянно блокира опитите за преодоляване на кризата. В този контекст Москва възприе информационно-психологическите действия като инструмент за засилване на своето влияние в Европа и манипулиране на общественото мнение.

**Тезата защитавана в този текст е, че Руската Федерация осъществява пропагандни действия, граничещи с информационна война срещу държавите-членки на ЕС и НАТО, като в Република България те придобиват особено остра форма и са насочени към разпространение на** **слухове, насаждане на страхове, създаване на паника, пораждане на недоверие към управляващите, внушаване на несигурност в близкото бъдеще, нежелание да се участва в обществения процес, формиране на обществените нагласи, засилване на национализма и изграждане на положителен образ на руските действия спрямо Украйна. В това отношение Москва мобилизира значителни ресурси като финансира редица неправителствени организации, медии,** **представители на академичната общност и политически партии, които дори и да не успяват да убедят населението в дезинформациите разпространявани от Руската Федерация, най-малкото създават обстановка на неяснота, при която се формират вътрешни разделения в обществото и възприемане на отношенията между Република България и останалите държави-членки на ЕС и НАТО, по пътя на противопоставянето „ние–те“.**

Най-общо пропагандните действия на Руската Федерация целят използване на антиглобалистките, антиамерикански и евроскептични настроения, с оглед нарушаване на единството на евроатлантическата общност и реализиране на собствените интереси в Европа. В това отношение Москва полага усилия за разпространяване на национализма в държавите-членки на ЕС и НАТО, тъй като по този начин е възможно да се активират или създават нови конфликти помежду им, което предоставя възможност на руското политическо ръководство да играе ролята на посредник при тяхното разрешаване. Като пример в случая може да се посочи подкрепата на Руската Федерация за националистите, както в Гърция, така и в Македония. По този начин се увеличава руското влияние в региона, като се създават затруднения пред интегрирането в ЕС на държавите от Западните Балкани. Тези действия биват съчетани с активно влияние върху страните, които биха имали значителна роля за осъществяването на руските енергийни проекти на европейския континент.

Включването в пропагандата на Москва на идеи за разпад на определени държави (Македония, Босна и Херцеговина) и преувеличаването на незначителни териториални диспути, цели насаждането в обществата на държавите-членки на ЕС и НАТО, убеждението че границите могат и следва да търпят изменения, като по този начин се търси косвено оправдаване на анексирането на Кримския полуостров и подкрепата за сепаратистите в Източна Украйна. Възраждането на възгледите за териториална експанзия сред европейските държави е приоритет за Москва. Освен това Руската Федерация се стреми да се представи като защитник на традиционните ценности, докато всъщност разпространява ултраконсервативни и нелиберални концепции, имащи деструктивен ефект спрямо идеите за европейската интеграция. От особено значение е и информационната война водена от Кремъл, срещу проучването и добива на шистов газ. Тези действия не са пряко свързани с кризата в Украйна, но тяхното индиректно влияние не следва да бъде подценявано, тъй като то води до запазване на енергийната зависимост на европейските държави от Русия и ограничава, в една или друга степен, свободата на действие по отношение на провокациите на Москва.

Дотук представените общи рамки ни позволяват да насочим вниманието си към конкретните очертания, които придобиват пропагандните действия на Руската Федерация срещу държавите-членки на ЕС и НАТО. Така първо ще разгледаме ситуацията във Франция, въпреки че отчитането на провежданите от Кремъл информационно-психологически операции, винаги следва да бъде осъществявано в тяхната цялост. Партията „Национален фронт“ на Марин льо Пен притежава особено значение за прокарването на руското влияние в тази държава, както и въобще в евроатлантическата общност. В това отношение Москва отделя значителни ресурси, за да привлече представители на тази партия в качеството им на наблюдатели на референдума относно статута на Кримския полуостров, проведен на 16.03.2014 г. След като Марин льо Пен отказва подобна покана, нейният съветник по международни отношения Аймерик Шопрад (понастоящем депутат в ЕП), изпълнява тази функция от името на „Национален фронт“. Впоследствие този френски политик определя гласуването като „свободно и справедливо“, въпреки наличието на руски войски в непосредствена близост до избирателните секции.

Подкрепата от страна на партията на льо Пен за руските действия спрямо Украйна, е осигурена чрез предоставянето на заем равняващ се на 40 млн. евро от Първа чешко-руска банка, чийто собственик е приближения на Путин бизнесмен Генадий Тимченко. Връзката между Кремъл и френските националисти е осъществена от Тимур Прокопенко, който понастоящем е заместник-началник на управлението по вътрешна политика към президента на Руската Федерация и Константин Риков – бивш депутат от Държавната дума и създател на редица електронни издания, подкрепящи Владимир Путин и партията „Единна Русия“. Посочената по-горе покана към Шопрад е отправена от белгийската НПО „Евразийска обсерватория за демокрация и избори“, ръководена от крайнодесния активист Люк Мишел и намиращия се в Полша проруски „Европейски център за геополитически анализи“. Впоследствие „Национален фронт“ отрича наличието на връзка с тези организации, с оглед гарантирането на своите вътрешнополитически интереси.

Организираното от Жан-Люк Шафхаузер (представител на коалицията „Обединение на тъмно сините“ и депутат в ЕП) и Александър Бабаков (депутат от Държавната дума на РФ) посещение на Марин льо Пен в Москва през февруари 2014 г., всъщност цели провеждането на тайна среща с Путин, на която вероятно са били обсъждани позициите, които следва да възприеме „Национален фронт“ по отношение на случващото се в Украйна. Шафхаузер подпомага руските пропагандни действия като участва и в качеството си на наблюдател на „парламентарните избори“ в Донецката и Луганската народни републики. Аймерик Шопрад от своя страна помага на руснаците да изградят връзки с други крайнодесни европейски партии, като участва и в организираната от руския олигарх Константин Малофеев среща във Виена през май 2014 г., на която присъстват „Национален фронт“, „Партия на свободата на Австрия“ и ПП „Атака“. Представеното дотук утвърждава партията на Марин льо Пен като основен проводник на руските интереси във Франция.

Информационно-психологическите действия на Руската Федерация спрямо Гърция, на свой ред са свързани с представянето на членството на тази държава в ЕС и НАТО, като негативен фактор за нейното развитие. Влиянието на Кремъл в случая бива прокарвано най-вече посредством радикално леви, националистически и консервативни политически партии, които се противопоставят на интеграционните процеси в евроатлантическото пространство. Налице са връзки между руското политическо ръководство и високопоставени представители на СИРИЗА и техния коалиционен партньор – партията „Независими гърци“. В това отношение е показателно, че първия чуждестранен официален представител, с който се среща Алексис Ципрас след встъпването си в длъжност като министър-председател, е посланикът на Руската Федерация в Гърция Андрей Маслов. През май 2014 г. приблизително 8 месеца преди СИРИЗА да постигне победа на парламентарните избори проведени на 25.01.2015 г., Ципрас в качеството си на лидер на тази партия при посещение в Москва заявява, че Киев дава подслон на „неонацистки елементи“, отхвърля санкциите срещу Руската Федерация и изразява подкрепа за „референдумите“ в Украйна.

Също така действията на редица представители на настоящото гръцко правителство следва да се определят като облагодетелстващи руските интереси и допринасящи за изграждането на положителен образ на агресивната външна политика на Кремъл. Като пример в това отношение може да се посочи направеното през януари 2015 г. изказване на енергийния министър на Гърция Панагиотис Лафазанис, в което той изразява позиция че е против ембаргото наложено срещу Руската Федерация. Гръцкият министър на външните работи Никос Кодзиас от своя страна е близък до руския геополитик и националист Александър Дугин, когото кани през 2013 г. да изнесе лекция в Университета на Пирея. Панос Каменос министър на отбраната на Гърция, също е в контакт с представители на руското политическо ръководство. Той се познава с Константин Малофеев, който финансира проруските сепаратисти в Източна Украйна, а през януари 2015 г., две седмици преди да стане част от гръцкото правителство, се среща в Москва с председателя на комисията по международни работи към руската Дума, Алексей Пушков. Освен това представители на СИРИЗА включително и нейния лидер, са били в контакт с генералния директор на Руския институт за стратегически изследвания Леонид Решетников.

От особено значение за разпространението на пропагандата на Кремъл в Гърция е и партията „Златна зора“. В обработените източници се твърди че нейният лидер Николаос Михалолякос, по време на своя престой в затвора (28.09.2013 – 20.03.2015) получава писмо от Александър Дугин, в което се изразява подкрепа от страна на руското политическо ръководство. Говорителят на „Златна зора“ Илиас Касидиарис критикува СИРИЗА като заявява, че САЩ и Германия възприемат Гърция като техен „протекторат“ и единствено неговата партия може да осъществи „геостратегическо преориентиране“ към Руската Федерация. Практическото прилагане на този ход според него, може да бъде реализирано посредством сътрудничество с Газпром при разработването на находищата на природен газ в Бяло море и предоставяне на една от базите в Сирос или Порос за ползване от руския военноморски флот, с оглед изменение на статуквото в Източното Средиземноморие. Отчитайки степента в която действията на тази партия са в интерес на Москва, е много вероятно там да се намират част от нейните източници на финансиране.

Пропагандните действия на Руската Федерация срещу Унгария също оказват значително влияние върху ситуацията в евроатлантическото пространство. В това отношение основната цел на Кремъл е насочена към засилване на национализма в тази държава, което да доведе до създаването на конфликти между нея и съседните ѝ страни. Възползвайки се от амбициите на Будапеща за предоставяне на гражданство на етническите унгарци в Сърбия, Румъния, Словакия и Украйна, Москва се надява да постигне дестабилизация като цяло на Източна Европа и в частност на Западна Украйна. Тези процеси се засилват след повторната победа на партия „Фидес“ на парламентарните избори, проведени на 06.04.2014 г. и посещението на Владимир Путин в Унгария на 17.02.2015 г., при което руския президент подчертава общите интереси на двете държави в Украйна. Посредством провокирането на ревизионистични нагласи в Будапеща, Кремъл се стреми да породи териториални диспути, които да демонстрират че ерата на ненарушимост на границите е отминала.

Влиянието на Руската Федерация в Унгария бива провеждано основно от партията „Йоббик“ (Движение за по-добра Унгария), чийто ръководител е Габор Вона. През май 2013 г. по покана на Александър Дугин, той изнася лекция в Московския държавен университет „М. В. Ломоносов“ на тема „Русия и Европа“, наричайки ЕС „предателска организация“. Вона също така изразява позицията, че Унгария трябва да бъде съюзник на Москва и да се включи в ръководените от нея интеграционни групировки. Представителят на „Йоббик“ Тамаш Гауди-Наги при заседание на ПАСЕ, проведено на 09.04.2014 г. нарича Украйна „изкуствена държава“, докато е облечен с тениска, на която е поставен надпис „Крим принадлежи на Русия, а Транскарпатия на Унгария“. Тази партия чиято цел е разрушаването на евроатлантическото сътрудничество, възприема украинската криза като „възможност да се разреши проблема с транскарпатските унгарци“. Също така следва да се отбележи, че през 2014 г. унгарската Служба за защита на Конституцията обвинява Бела Ковач (депутат в ЕП от „Йоббик“), който е бил „наблюдател на референдума в Крим“, в това че е руски секретен сътрудник. Посоченото разкрива степента, в която пропагандните действия на Руската Федерация влияят върху хода на събитията в Унгария, особено отчитайки и косвения ефект пораждан спрямо останалите политически сили.

При представянето на информационно-психологическите операции провеждани от Москва срещу държавите-членки на ЕС и НАТО, следва да се отбележи наличието на проруски партии и в Германия („Левицата“), Италия („Северна лига“), Испания („Подемос“) и Дания („Датска народна партия“). В една или друга степен тези формации реализират политика, която е в интерес на Руската Федерация. Като пример в това отношение може да се възприеме изказването на представителят на „ДНП“ Сьорен Есперсен, който заявява че трябва да се уважава „волята на населението в Крим, което иска да стане част от Русия“. От особено значение за разпространението на дезинформациите на Кремъл е и „Первый Балтийский Канал“, който се излъчва на територията на Естония, Латвия и Литва. Опитите за влияние върху общественото мнение в Германия, Франция, Великобритания и САЩ се осъществява от телевизионната мрежа „RT“, която се контролира от руското правителство.

Направеното дотук позволява да се пристъпи към представяне на пропагандните действия от страна на Руската Федерация срещу Република България, във връзка с кризата в Украйна. В това отношение първо ще се обърне внимание на ходовете осъществявани от ПП „Атака“ и ръководените от нея средства за масова „информация“. От месец март 2014 г. тази партия започва да разпространява материали, които имат за цел да повлияят спрямо обществените нагласи, с оглед възприемане на събитията в Украйна по начин, оправдаващ руската агресия. Подзаглавието на извънредния брой на вестник „Атака“ за 3 март 2014 г. („не ЕС ни освободи, а Русия“), дава началото на поредица статии, които искат да представят Република България като притежаваща традиции, култура и ценности, несъвместими с тези на останалите държави-членки на ЕС и НАТО. Православието се използва като предлог за обща цивилизационна принадлежност на Руската Федерация и Република България, която на свой ред трябва да бъде пренесена в сферата на политическото. Отстраняването от длъжност на Виктор Янукович бива описано като „държавен преврат извършен от екстремисти, нацисти, фашисти и антисемити, подкрепяни от САЩ и ЕС“. Тези твърдения се използват, за да бъде направена аналогия между великата отечествена война и настоящата ситуация в Украйна.

Също така, ПП „Атака“ изразява подкрепата си за действията на Кремъл, като изпраща петима „наблюдатели“ на референдума относно статута на Кримския полуостров – Деница Гаджева, Кристиан Димитров, Кирил Колев, Адриан Асенов и Магдалена Ташева. Връзките на Волен Сидеров с руското политическо ръководство биват допълнително демонстрирани, когато на 24 април 2014 г. в Москва той получава руския орден „Звезда Отечества“ за „последователната политика на неговата партия, в отстояване на православните ценности и приноса ѝ в развитието на българо-руските отношения“, като в речта си заявява че Република България не трябва да бъде част от НАТО. Вестник „Атака“ разпространява и дезинформационни материали, твърдящи че украинските въоръжени сили са избивали мирни граждани в Одеса. Статиите публикувани съответно на 22.08.2014 г. и 28.11.2014 г. в същото издание със заглавия „Служебният кабинет ни вкарва във война“ и „САЩ ни вкараха във войната с Русия“, показват цялостната линия на развитие на руската пропаганда. Първоначално дадена тема бива въвеждана с определена степен на вероятност, с оглед създаването на достоверност, след което в продължение на няколко месеца се заема все по-крайна позиция, обслужваща интересите на Руската Федерация.

На 09.01.2015 г. телевизия „Алфа“ излъчва материал, който представя атентата в Париж срещу френското сатирично издание „Шарли Ебдо“, като организиран от Вашингтон. В качеството на „причина“ за предполагаемото осъществяване на подобно действие, се изтъква изказване на Франсоа Оланд, в което според тази медия той се обявява за премахване на санкциите срещу Русия (останалата част от думите на френския президент „при положение, че Кремъл демонстрира желание за преодоляване на кризата в Украйна“, е пропусната). Цитира се Леонид Ивашов, президент на международния Център за геополитически анализ, който твърди че зад тази терористична атака не стои радикален ислям, а съвършено други сили – Израел и САЩ. Всъщност по този начин се разкрива реалния източник на тази дезинформация, както и чии интереси обслужва. Отново е приложена същата технология за разпространяване на пропаганда, при която първо се въвежда като възможност евентуална връзка на САЩ с това събитие, докато накрая участието на специалните служби на тази страна в атентата, е представено като „факт“.

В края на януари 2015 г. ПП „Атака“ внася проекторешение за „недопускане на военни формирования на НАТО“ на територията на Република България. Волен Сидеров заявява, че предстои изграждане на военна база на Алианса край Шабла, в която ще бъдат разположени „ядрени, може би и химически оръжия, насочени срещу Русия“. В действителност става въпрос за изграждане на център за командване и контрол на Организацията на Северноатлантическия договор в София, чийто персонал ще наброява 40 души, половината от които български граждани. На 08.02.2015 г. Валери Жаблянов, представител на „БСП – ЛБ“, изразява позиция че този център ще има за цел командване на операции срещу Руската Федерация и би ни превърнал във „фронтова линия“.

Посочените твърдения явно не отговарят на истината, но оказват влияние върху обществото, като най-общо са насочени към насаждане на страхове и създаване на паника, с оглед последващо изменение на вътрешнополитическата динамика. Потенциалът на тези пропагандни действия обаче, произлиза от представянето на отношенията между Република България и останалите държави-членки на НАТО, по пътя на противопоставянето „ние–те“. От една страна се говори за Алианса, сякаш Република България не е част от него, а от друга, той бива разглеждан по-скоро като източник на несигурност, отколкото в качеството си на гарант за суверенитета и териториалната цялост на страната. По този начин се създават обществени нагласи, водещи до намаляване на подкрепата за евроатлантическото сътрудничество, което е и основната цел на информационно-психологическите операции, провеждани от Руската Федерация.

До голяма степен действията на ПП „Атака“ са насочени именно към представяне на НАТО като организация, изцяло подвластна на САЩ и отстояваща единствено техните интереси, която налага „диктат“ спрямо останалите държави-членки – пропаганда идентична с тази, разпространявана от Кремъл в Европа като цяло. При своята визита в Крим на 13.02.2015 г. Волен Сидеров заявява, че Република България трябва да напусне Алианса и да обяви неутралитет, като ръководената от него партия започва подписка за иницииране на референдум по този въпрос. В допълнение Сидеров изразява позицията, че счита Крим за част от Руската Федерация.

Два дни по-късно привърженици на ПП „Атака“, „БСП – ЛБ“ и движение „Че Гевара“, се присъединяват към протест под надслов „НАТО – вън от България“, организиран от Гражданска инициатива за суверенитет на България и държавите по света и Български антифашистки съюз. Участниците в тази масова проява определят Организацията на Северноатлантическия договор като „терористичен алианс“, а представителят на ПП „Атака“ Станил Станилов е цитиран в обработените източници да казва „ние не желаем да воюваме с братския руски народ и да коленичим и целуваме ръцете на американските агресори“. Представените събития явно целят да засилят ефекта на вече въведени дезинформации и да окажат влияние, както върху българското общество, така и спрямо начина по който Република България бива възприемана от своите съюзници.

Пропагандните действия от страна на Руската Федерация срещу Република България разширяват своя обхват, като се насочват към пораждане на недоверие в политическите сили, отстояващи либерално-демократични ценности и внушаване на несигурност в близкото бъдеще. В това отношение от особено значение е проведения на 18.02.2015 г. протест срещу „новия военен заем от 16 милиарда лева“, организиран от ПП „Атака“, в който се включват и представители на „БСП – ЛБ“. Според Волен Сидеров „САЩ налагат на нашите колониални управници заем, с който ние да купуваме старото им оръжие“, като заявява че „утре ще ни вкарат във война и после ще изпратят българи да се бият в Украйна, за да умират за каузата на Вашингтон“.

В действителност няма „нов заем“, а става въпрос за ратификация от НС на сключен от правителството договор за дилърство с четири банки, които да посредничат при евентуални бъдещи емисии на български облигации, на стойност до 8 млрд. евро на международните пазари до края на 2017 г. В приетия през декември 2014 г. Закон за държавния бюджет на Република България за 2015 г., е предвидено емитирането на облигации на обща стойност 9,5 млрд. лв., като от тях 7 млрд. лв. са за плащания по стари задължения, а 2,5 млрд. лв. за покриване на бюджетния дефицит. Въпреки това на 25.02.2015 г. отново се организират последователни протести на ПП „Атака“ и „БСП – ЛБ“ срещу „новия дълг“. Все пак трябва да се отбележи, че основно представителите на партията на Волен Сидеров обвързват тази дезинформация с военните аспекти и кризата в Украйна, като е възможно поведението на „БСП – ЛБ“ да е продиктувано единствено от вътрешнополитическата динамика на страната. Посоченото разкрива косвения ефект пораждан от руските пропагандни действия, който води до допълнителна дестабилизация произлизаща от представянето на информационно-психологическите операции на Кремъл, като резултат на естествено развитие на обществени процеси.

При проведения на 29.03.2015 г. от ПП „Атака“ протест срещу НАТО, Сидеров заявява че от военните съоръжения и обекти за съвместно ползване от страна на въоръжените сили на Република България и САЩ, „в момента се подготвят бойни действия срещу Русия на територията на Украйна“. В случая отново се демонстрира разпространяване на дезинформация, която е насочена към представяне на държавите-членки на НАТО и по-конкретно САЩ като агресори, с оглед формирането на обществени нагласи, облагодетелстващи Москва. В изказване на 08.04.2015 г. лидерът на ПП „Атака“ доразвива своето твърдение, като посочва че „през последните десетина дни в България са дошли представители на ЦРУ и Пентагона, които са оглеждали болници, училища и хотели, с цел приспособяване на хотелите и училищата в щабове, а болниците за приемане на военнослужещи при необходимост“. Резултатът към който се стреми Руската Федерация чрез осъществяването на тези пропагандни действия, е свързан от една страна с насаждането на страх от война, а от друга провокиране на населението с проруски възгледи към противопоставяне на българското политическо ръководство. По този начин се оказва негативно влияние върху евроатлантическата солидарност, а интересите на САЩ биват описани като несъвместими с тези на европейските държави.

С оглед засилването на ефекта на вече въведените дезинформации, по време на провеждането на парламентарния контрол на 29.05.2015 г., Волен Сидеров заявява че през територията на Република България преминава военна техника, която се предоставя на Украйна. „Доказателствата“ с които разполагал лидерът на ПП „Атака“, потвърждавали че „из цялата страна има чужда бойна техника“. Всъщност, кадрите за които става въпрос (излъчени съответно на 11.01.2015 г. и на 29.03.2015 г. в предаването „Неделник“ по телевизия „Алфа“), при първия случай показват джипове УАЗ-469, които не се „предоставят“, а са собственост на украинските въоръжени сили прибиращи се след участие в операцията KFOR, докато при втория случай се представят не „тежки танкове“, както претендира Сидеров, а БМП-та M2 „Брадли“, като от проверените източници става ясно, че най-вероятно това са 14-те машини, които след това в началото на месец май са транспортирани до Грузия, с оглед провеждането от 11.05.2015 до 24.05.2015 г. на съвместните военни учения „Благороден партньор“. С тези свои действия ПП „Атака“ цели обрисуване на ситуацията в Република България като предкризисна – стремеж, който явно обслужва интересите на Кремъл.

Разпространяването на пропаганда от страна на партията на Волен Сидеров, притежава една изключително важна отличителна черта – всеки неин следващ ход включва елементи от вече въведените дезинформации, като постепенно разширява техния обхват. По този начин, въпреки че се получава „разказ“ който е най-малкото противоречив, в публичното пространство се запазва честотата на повторение на слуховете, създаващи положителен образ на Руската Федерация и представящи НАТО и ЕС като „агресори“. Добър пример в това отношение е изказването на Волен Сидеров в Народното събрание, направено на 17.06.2015 г., в което твърди че „етническото напрежение в Република България е провокирано от САЩ“.

Лидерът на ПП „Атака“ определя „сценарият“ на конфликтите в с. Гърмен и кв. „Орландовци“ като „един и същ“, заявявайки че тези събития са „дирижирани отвън“, а целта им е „гражданска война, която да бъде оправдание за дислоциране на тежка бойна техника на територията на страната“. В допълнение Сидеров твърди, че понастоящем на Република България е наложен „колониален модел“, същевременно посочвайки периода преди 10.11.1989 г. като „времето когато имаше държава“. Този случай демонстрира по какъв начин вече използвани дезинформационни теми, биват актуализирани и съчетавани на свой ред с нови такива, за да се получи като резултат „извод“, представящ се като продукт на анализ – САЩ провокират междуетническо напрежение, с оглед създаване на „причина“ за разполагане в Република България на „танкове и ракети със среден обсег на действие“. Към края на изявлението се изразява мнение, че поради посоченото „Руската Федерация ще бъде принудена да ни сложи в списъка на своите мишени“, с явната цел да се внуши възприемане на тази държава в качеството на „жертва“.

При провеждането на ръководените от Москва информационно-психологически операции насочени срещу Република България, биват използвани и редица неправителствени организации. В това отношение е значителна ролята на създадения на 21.06.2007 г. с указ на президента на Руската Федерация, фонд „Русский мир“. Неговите основни задачи включват разпространение на „обективна“ информация, водеща до формирането на благоприятно обществено мнение за съвременна Русия, осигуряване на подкрепа за намиращите се в чужбина рускоезични средства за масова информация и информационни ресурси, чиито цели съвпадат с интересите на фонда, както и подпомагане на руските граждани живеещи извън страната, с оглед съхраняване на тяхната идентичност и култура. Отчитайки посоченото, явно тази организация оперираща в 45 държави, има за цел да прокарва влиянието на Кремъл в тях, действайки изцяло съгласно наставленията на руското политическо ръководство.

Фонд „Русский мир“ поддържа на територията на Република България три структури: Руски център – ВСУ „Черноризец Храбър“, Център за руски език и култура към ПУ „Паисий Хилендарски“ и Руски център „Столична библиотека“, чието ръководство се осъществява съответно от Галина Шамонина, Надя Чернева и Мариета Георгиева. Проектите на фонда са насочени основно към ученици, студенти и представители на академичната общност, което му позволява да въздейства значително върху формирането на обществените нагласи. Като пример може да се посочи организирания през месец септември 2014 г. от фондация „Устойчиво развитие за България“, съвместно с „Русский мир“, в к.к. Камчия международен научно-практически семинар, на който е поканен като гост-лектор директора на департамент „Международно сътрудничество“ в Московския държавен университет Михаил Шабалов. Позициите които той заема по отношение на кризата в Украйна, представят НАТО и по-конкретно САЩ в качеството на „подстрекатели“ на конфликта, докато външната политика на Путин е описана като „мъдра“. Също така в обработените източници се посочва, че е възможно ПП „Атака“ да се финансира чрез софийското подразделение на фонд „Русский мир“.

Друга неправителствена организация, която разпространява възгледи, обслужващи интересите на Москва е „Българския антифашистки съюз“. В материалите публикувани от това сдружение се твърди, че САЩ използват български фирми, за да доставят оръжия на Киев, а политическото ръководство там бива определяно като „неонацистко“. Освен това се изразява позиция, че „без намесата на ЕС и НАТО“, кризата в Украйна е щяла да бъде преодоляна отдавна. Представят се и мнения на анализатори, защитаващи агресивната политика на Кремъл, същевременно описвайки Руската Федерация и Китай като „център на света“.

Действията на „Национално Движение Русофили“ от своя страна, също подпомагат провеждането на информационно-психологическите операции на Москва, насочени срещу Република България. Тази организация изпраща свой представител (Александър Симов) в качеството на „наблюдател“ по време на референдума в Крим, който заявява че „хората са гласували честно и без натиск от когото и да било“, като са благодарни на Русия за дадената им „сигурност и свобода, далеч от набезите и терора на украинските националистически групировки“. Важно е да се отбележи, че „Национално Движение Русофили“ публикува повторно вече въведени дезинформационни материали, с оглед увеличаване на постигания от тях ефект. На 09.06.2015 г. се разпространява статия, в която се публикуват кадрите с „доставката на джипове УАЗ-469 за Украйна“, излъчени пет месеца по-рано по телевизия „Алфа“. В допълнение това сдружение организира подписка срещу военните съоръжения и обекти за съвместно ползване от въоръжените сили на Република България и САЩ.

„Федерацията за приятелство с народите на Русия и ОНД“, финансирана от фондация „Славяни“, е друга структура, която чрез своите действия допринася за формирането на негативни нагласи спрямо НАТО и ЕС. Нейната главна цел е развитие на връзките и сътрудничеството във всички сфери на обществения живот с Руската Федерация и останалите страни от Общността на независимите държави, както и разкриване на „непреходните ценности“ в българо-руските отношения. Председател на тази организация е проф. Захари Захариев, който определя референдума в Крим като „законен“ и заявява, че санкциите срещу Москва са неприемливи. „Форум България – Русия“ на свой ред подготвя издаването на книгата на Сергей Лавров „Между миналото и бъдещето – Руската дипломация в променящия се свят“. Впоследствие на 07.07.2014 г. в НДК тя е представена лично от руския министър на външните работи. Председателят на това сдружение Светлана Шаренкова, която е още заместник-председател на „Федерацията за приятелство с народите на Русия и ОНД“ и член на Националния съвет на БСП твърди, че Путин е „силен лидер, който върна достойнството на Русия“, а членството на Република България в Алианса бива определено като „ненужно“.

При провеждането на пропагандните действия от страна на Кремъл, известна роля притежават и неправителствени организации, като „Славянското дружество в България“, което счита че руската агресия спрямо Украйна е „проява на хуманизъм и благородство“, дружество „Найден Геров“ награждаващо журналисти, писали „честно и обективно“ за Руската Федерация, софийско сдружение „Александър Невски“, разпространяващо възгледи против евроатлантическото сътрудничество, федерация „Съюз на съотечествениците“, която през ноември 2014 г. събира средства за „хуманитарния“ батальон „Новороссия“, както и българо-руския клуб „Шипка“. В допълнение представители на руската академична общност изнасят лекции на територията на Република България, с цел формиране на обществени нагласи в интерес на Москва. Пример в това отношение е изнесената от проф. Андрей Манойло на 25.05.2015 г. лекция в Университета по библиотекознание и информационни технологии, на тема „Цветните революции и информационната война в съвременния свят“.

Въз основа на представеното дотук могат да бъдат формулирани следните тенденции и перспективи относно пропагандните действия, осъществявани от страна на Руската Федерация срещу ЕС, НАТО и по-конкретно Република България, във връзка с кризата в Украйна:

1. Възможно е Москва да насочи провежданите от нея информационно-психологически операции към дестабилизиране на банковата система и провокиране на междуетническо напрежение в Република България.
2. С приближаването на местните избори насрочени на 25.10.2015 г., ще се засили разпространяването на слухове и дезинформации от ПП „Атака“, с оглед привличане на електорат имащ положителни нагласи спрямо Руската Федерация, ограничаване на подкрепата за партиите защитаващи либерално-демократични ценности, както и за да се постигнат резултати демонстриращи, че тази политическа сила все още притежава способност да бъде парламентарно представена и след есента на 2018 г. (условие от което най-вероятно зависи „външното“ финансиране). Поради тази причина са възможни провокации от страна на ПП „Атака“, както спрямо военните съоръжения и обекти за съвместно ползване от въоръжените сили на Република България и САЩ, така и към официални представители на държавите-членки на ЕС и НАТО.
3. Руската федерация ще продължи да финансира маргинални партии с цел прокарване на нейните интереси в Европейския съюз, опитвайки се постепенно да ги превърне в „избираеми“. При неуспех на някоя от тях, ще последва пренасочване на подкрепата на Кремъл към други идентични субекти.
4. Проруските партии в държавите-членки на ЕС увеличават своето влияние, като във Франция е най-вероятно подобна организация (отчитайки победата на „Национален фронт“ на изборите за Европейски парламент през 2014 г.), да получи значителна политическа власт, при това в страна, притежаваща способност да влияе върху динамиката на сигурността в глобален мащаб.
5. Действията на ПП „Атака“ застрашават проруския електорат на „БСП – ЛБ“ и „АБВ“, което може да предизвика изменение на политическия курс на тези партии, по начин облагодетелстващ интересите на Москва.
6. При влошаване на ситуацията в Украйна, може да се очаква засилване на руските пропагандни действия, насочени към формирането на негативни обществени нагласи спрямо евроатлантическото сътрудничество, преследващи като крайна цел изолиране на САЩ от Европа.
7. Възможни са нови опити от страна на Руската Федерация за създаване на напрежение между Република България и съседните ѝ държави, посредством разпространяване на дезинформации (пример в това отношение е изказването на Сергей Лавров от 20.05.2015 г. относно „подялбата на Македония“).

Отчитането на особеностите на информационно-психологическите операции провеждани от Москва, както и конкретните очертания, които те придобиват в държавите предмет на познавателен интерес, позволява да бъдат направени следните изводи:

1. Кремъл се стреми да направи аналогия между кризата в Украйна и великата отечествена война, разпространявайки чрез своята пропаганда „разказ“, представящ правителството в Киев като „фашистко“.
2. Основната цел която преследва Руската Федерация посредством финансираните от нея партии в държавите-членки на ЕС, е създаване на обществени нагласи в интерес на външната ѝ политика и засилване на национализма като цяло.
3. Лица с проруски убеждения имат достъп до класифицирана информация на НАТО и ЕС, както и възможност да влияят пряко върху политическите процеси в тези две организации.
4. Дезинформациите разпространявани от Москва се стремят да покажат либерално-демократичната система като провалила се, а „евразийската идеократия“ на Владимир Путин като безалтернативна.
5. Информационно-психологическите операции осъществявани от Кремъл, целят да изградят такъв образ на политическите партии подкрепящи евроатлантическата ориентация на своите държави, който да ги представя като дестабилизиращи или подвластни на външни фактори.

От направените разсъждения става ясно, че Руската Федерация провежда мащабни, добре организирани и финансирани пропагандни действия, насочени срещу държавите-членки на ЕС и НАТО, използвайки за целта политически партии, неправителствени организации и представители на академичната общност, с оглед формирането на обществени нагласи в интерес на нейната външна политика като цяло и по-конкретно, представяйки своята намеса в Украйна като легитимна. Посоченото потвърждава тезата, въведена в началото на настоящия текст. Това налага предприемането на мерки, както от Република България, така и на общностно равнище, за предотвратяване и пресичане на подобни опити за осъществяване на информационно-психологически операции, оказващи значително негативно влияние спрямо националната сигурност на страната.

**Използвани източници:**

1. Статия „Александър Симов директно от Крим: Хората са щастливи и празнуват“, налична на <http://rusofili.bg/%d0%b0%d0%bb%d0%b5%d0%ba%d1%81%d0%b0%d0%bd%d0%b4%d1%8a%d1%80-%d1%81%d0%b8%d0%bc%d0%be%d0%b2-%d0%b4%d0%b8%d1%80%d0%b5%d0%ba%d1%82%d0%bd%d0%be-%d0%be%d1%82-%d0%ba%d1%80%d0%b8%d0%bc-%d1%85/>, към 29.06.2015 г.
2. Статия „Андрей Манойло: В Македония се провежда цветна революция“, налична на <http://fakti.bg/mnenia/144417-andrei-manoilo-v-makedonia-se-provejda-cvetna-revolucia>, към 29.06.2015 г.
3. Статия „АТАКА и БСП протестират срещу новия заем“, налична на <http://dnes.dir.bg/news/protest-bsp-dalg-ataka-izbori2013-18559525>, към 29.06.2015 г.
4. Статия „АТАКА изпрати петима наблюдатели в Крим“, налична на <http://www.vestnikataka.bg/2014/03/%d0%b0%d1%82%d0%b0%d0%ba%d0%b0-%d0%b8%d0%b7%d0%bf%d1%80%d0%b0%d1%82%d0%b8-%d0%bf%d0%b5%d1%82%d0%b8%d0%bc%d0%b0-%d0%bd%d0%b0%d0%b1%d0%bb%d1%8e%d0%b4%d0%b0%d1%82%d0%b5%d0%bb%d0%b8-%d0%b2-%d0%ba%d1%80/>, към 29.06.2015 г.
5. Статия „АТАКА на протест пред НС срещу новия военен заем от 16 млрд. лв.“, налична на <http://www.vestnikataka.bg/2015/02/%D0%B0%D1%82%D0%B0%D0%BA%D0%B0-%D0%BD%D0%B0-%D0%BF%D1%80%D0%BE%D1%82%D0%B5%D1%81%D1%82-%D0%BF%D1%80%D0%B5%D0%B4-%D0%BD%D1%81-%D1%81%D1%80%D0%B5%D1%89%D1%83-%D0%BD%D0%BE%D0%B2%D0%B8%D1%8F-%D0%B2%D0%BE/>, към 29.06.2015 г.
6. Статия „БСП и АТАКА на протест срещу новия дълг“, налична на <http://presa.bg/article/BSP-i-quot-Ataka-quot-na-protest-sreshtu-noviya-dalg/66229/2/48>, към 29.06.2015 г.
7. Статия „България а-ха и да нападне Македония“, налична на <http://www.capital.bg/politika_i_ikonomika/sviat/2015/05/20/2536821_bulgariia_a-ha_i_da_napadne_makedoniia/>, към 29.06.2015 г.
8. Статия „България продава на Украйна бронемашини под предлог – спасителна техника“, налична на <http://rusofili.bg/%d0%b1%d1%8a%d0%bb%d0%b3%d0%b0%d1%80%d0%b8%d1%8f-%d0%bf%d1%80%d0%be%d0%b4%d0%b0%d0%b2%d0%b0-%d0%bd%d0%b0-%d1%83%d0%ba%d1%80%d0%b0%d0%b9%d0%bd%d0%b0-%d0%b1%d1%80%d0%be%d0%bd%d0%b5%d0%bc%d0%b0%d1%88/>, към 29.06.2015 г.
9. Статия „Валери Жаблянов: Координационният център на НАТО в София ще контролира операции срещу Русия“, налична на <http://pan.bg/view_article-6-27625-Valeri-Zhablqnov-Izgrazhdaneto-na-Koordinacionen-centyr-na-NATO-u-nas-celi-komandvaneto-na-operacii-sreshtu-Rusiq.html>, към 29.06.2015 г.
10. Статия „В защита на славянските братя от Украйна и Русия“, налична на <http://www.duma.bg/node/94652>, към 29.06.2015 г.
11. Статия „Вигенин не отговори точно с кого е съгласувал посещението си в Украйна“, налична на <http://www.vestnikataka.bg/2014/03/%d0%b2%d0%b8%d0%b3%d0%b5%d0%bd%d0%b8%d0%bd-%d0%bd%d0%b5-%d0%be%d1%82%d0%b3%d0%be%d0%b2%d0%be%d1%80%d0%b8-%d1%82%d0%be%d1%87%d0%bd%d0%be-%d1%81-%d0%ba%d0%be%d0%b3%d0%be-%d0%b5-%d1%81%d1%8a%d0%b3%d0%bb/>, към 29.06.2015 г.
12. Видеоматериал „Волен Сидеров предвиди провокацията на САЩ още преди месец“, наличен на <http://www.ataka.tv/%D0%B2%D0%B8%D0%B4%D0%B5%D0%BE/%D0%B2%D0%BE%D0%BB%D0%B5%D0%BD-%D1%81%D0%B8%D0%B4%D0%B5%D1%80%D0%BE%D0%B2-%D0%BF%D1%80%D0%B5%D0%B4%D0%B2%D0%B8%D0%B4%D0%B8-%D0%BF%D1%80%D0%BE%D0%B2%D0%BE%D0%BA%D0%B0%D1%86%D0%B8%D1%8F%D1%82%D0%B0-%D0%BD%D0%B0-%D1%81%D0%B0%D1%89-%D0%BE%D1%89%D0%B5-%D0%BF%D1%80%D0%B5%D0%B4%D0%B8-%D0%BC%D0%B5%D1%81%D0%B5%D1%86-%D0%B3-c8493.html>, към 29.06.2015 г.
13. Статия „В. Сидеров: НАТО подготвя действия срещу Русия от базите в България“, налична на <http://www.cross.bg/bulgariya-ataka-siderov-1458784.html#axzz3dV5flvvA>, към 29.06.2015 г.
14. Статия „Външно министерство е поискало разяснения от руското посолство за изказванията на Лавров“, налична на <http://www.dnevnik.bg/sviat/2015/05/22/2538604_vunshno_ministerstvo_e_poiskalo_raziasneniia_ot/>, към 29.06.2015 г.
15. Статия „Да помогнем на жителите на Донбас!“, налична на <http://rusofili.bg/%D0%B4%D0%B0-%D0%BF%D0%BE%D0%BC%D0%BE%D0%B3%D0%BD%D0%B5%D0%BC-%D0%BD%D0%B0-%D0%B6%D0%B8%D1%82%D0%B5%D0%BB%D0%B8%D1%82%D0%B5-%D0%BD%D0%B0-%D0%B4%D0%BE%D0%BD%D0%B1%D0%B0%D1%81/>, към 29.06.2015 г.
16. Статия „Дружество „Найден Геров“ награди журналисти, писали честно и обективно за Русия“, налична на <http://blackandwhitemag.bg/?tag=%D0%B4%D1%80%D1%83%D0%B6%D0%B5%D1%81%D1%82%D0%B2%D0%BE-%D0%BD%D0%B0%D0%B9%D0%B4%D0%B5%D0%BD-%D0%B3%D0%B5%D1%80%D0%BE%D0%B2>, към 29.06.2015 г.
17. Статия „Европейският съюз няма и не може да има отношение към кризата `Русия-Украйна`“, налична на <http://www.bas-bg.org/new/rusia_ukraina.html>, към 29.06.2015 г.
18. Закон за държавния бюджет на Република България за 2015 г.
19. Законопроект за ратифициране на Договора за дилърство между Република България в качеството на Емитент и Ситигруп Глобъл Маркетс Лимитид, Ейч Ес Би Си Банк Пи Ел Си, Сосиете Женерал и Уникредит Банк АГ в качеството на Организатори и Дилъри относно Глобална средносрочна програма на Република България за издаване на облигации на стойност 8 000 000 000 евро, подписан на 6 февруари 2015 г., на Договора за агентство между Република България в качеството на Емитент и Ситибанк Н.А., клон Лондон, в качеството на Фискален агент, Платежен агент, Агент по замяната, Агент по прехвърлянето и Агент за изчисляване на Ситигруп Глобъл Маркетс Дойчланд АГ в качеството на Регистратор, Платежен агент и Агент по прехвърлянето относно Глобална средносрочна програма на Република България за издаване на облигации на стойност 8 000 000 000 евро, подписан на 6 февруари 2015 г. и на Акта за поемане на задължения от Република България в качеството на Емитент относно Глобална средносрочна програма на Република България за издаване на облигации на стойност 8 000 000 000 евро, подписан на 6 февруари 2015 г., наличен на <http://www.parliament.bg/bg/bills/ID/15214/>, към 29.06.2015 г.
20. Статия „Захари Захариев: Плевнелиев е карикатура!“, налична на <http://www.vsekiden.com/149610>, към 29.06.2015 г.
21. Статия „Защо Западът поддържа украинските неонацисти?“, налична на <http://www.bas-bg.org/new/ukraina.html>, към 29.06.2015 г.
22. Статия „Използват ли САЩ български фирми за да доставят оръжие на Киев?“, налична на <http://www.bas-bg.org/new/orajie_ukraina.html>, към 29.06.2015 г.
23. Статия „Кой провокира религиозна война в Украйна“, налична на <http://www.bas-bg.org/new/relig_voina.html>, към 29.06.2015 г.
24. Статия „Лавров: в Македонии пытаются организовать события по примеру Украины и Йемена“, налична на <http://tass.ru/politika/1981545>, към 29.06.2015 г.
25. Статия „Ларуш: Центърът на света са Русия и Китай, а САЩ е `системна грешка`“, налична на <http://www.bas-bg.org/new/usa_larosh.html>, към 29.06.2015 г.
26. Статия „Леонид Решетников: България и Сърбия са окупирани от САЩ“, налична на <http://rusofili.bg/%d0%bb%d0%b5%d0%be%d0%bd%d0%b8%d0%b4-%d1%80%d0%b5%d1%88%d0%b5%d1%82%d0%bd%d0%b8%d0%ba%d0%be%d0%b2-%d0%b1%d1%8a%d0%bb%d0%b3%d0%b0%d1%80%d0%b8%d1%8f-%d0%b8-%d1%81%d1%8a%d1%80%d0%b1%d0%b8%d1%8f-%d1%81/>, към 29.06.2015 г.
27. Статия „Маргарита Попова първа прочела книгата на Лавров“, налична на <http://www.vesti.bg/bulgaria/politika/margarita-popova-pyrva-prochela-knigata-na-lavrov-6016698>, към 29.06.2015 г.
28. Статия „Мястото на България в стратегията на САЩ: от пожелания към практически действия“, налична на <http://www.bas-bg.org/new/usa_strateg.html>, към 29.06.2015 г.
29. Статия „Не натрапваме на САЩ нашите стандарти“, налична на <http://www.duma.bg/node/85350>, към 29.06.2015 г.
30. Статия „Необходимо было защитить греков от фашистского правительства Украины“, налична на <http://gazeta.ru/politics/2015/04/17_a_6643361.shtml>, към 29.06.2015 г.
31. Статия „Патрушев: САЩ устроиха държавния преврат в Украйна за 5 млрд. долара“, налична на <http://rusofili.bg/%d0%bf%d0%b0%d1%82%d1%80%d1%83%d1%88%d0%b5%d0%b2-%d1%81%d0%b0%d1%89-%d1%83%d1%81%d1%82%d1%80%d0%be%d0%b8%d1%85%d0%b0-%d0%b4%d1%8a%d1%80%d0%b6%d0%b0%d0%b2%d0%bd%d0%b8%d1%8f-%d0%bf%d1%80%d0%b5%d0%b2/>, към 29.06.2015 г.
32. Статия „Половината от офицерите в центъра на НАТО в София ще са българи“, налична на <http://www.investor.bg/ikonomika-i-politika/332/a/polovinata-ot-oficerite-v-centyra-na-nato-v-sofiia-shte-sa-bylgari-191488/>, към 29.06.2015 г.
33. Статия „Протестно шествие срещу НАТО в София“, налична на <http://www.bgonair.bg/bulgaria/2015-02-15/protestshno-shestvie-sreshtu-nato-v-sofiya>, към 29.06.2015 г.
34. Статия „Русия награди Сидеров с ордена „Звезда Отечества“ за приноса му в развитието на двустранните отношения“, налична на <http://www.vestnikataka.bg/2014/04/%d1%80%d1%83%d1%81%d0%b8%d1%8f-%d0%bd%d0%b0%d0%b3%d1%80%d0%b0%d0%b4%d0%b8-%d1%81%d0%b8%d0%b4%d0%b5%d1%80%d0%be%d0%b2-%d1%81-%d0%be%d1%80%d0%b4%d0%b5%d0%bd%d0%b0-%d0%b7%d0%b2%d0%b5%d0%b7%d0%b4/>, към 29.06.2015 г.
35. Статия „САЩ доставят на Украйна забранено оръжие“, налична на <http://rusofili.bg/%d1%81%d0%b0%d1%89-%d0%b4%d0%be%d1%81%d1%82%d0%b0%d0%b2%d1%8f%d1%82-%d0%bd%d0%b0-%d1%83%d0%ba%d1%80%d0%b0%d0%b9%d0%bd%d0%b0-%d0%b7%d0%b0%d0%b1%d1%80%d0%b0%d0%bd%d0%b5%d0%bd%d0%be-%d0%be%d1%80%d1%8a/>, към 29.06.2015 г.
36. Статия „САЩ и Грузия започнаха съвместни учения край Тбилиси“, налична на <http://news.ibox.bg/news/id_278374730>, към 29.06.2015 г.
37. Статия „САЩ ни вкараха във войната с Русия“, налична на <http://www.vestnikataka.bg/2014/11/%d1%81%d0%b0%d1%89-%d0%bd%d0%b8-%d0%b2%d0%ba%d0%b0%d1%80%d0%b0%d1%85%d0%b0-%d0%b2%d1%8a%d0%b2-%d0%b2%d0%be%d0%b9%d0%bd%d0%b0%d1%82%d0%b0-%d1%81-%d1%80%d1%83%d1%81%d0%b8%d1%8f/>, към 29.06.2015 г.
38. Статия „Семинар за победата събира български и руски дейци в СОК `Камчия`“, налична на <http://www.cross.bg/bulgariya-voiina-vruzka-1467300.html#axzz3dszX1txc>, към 29.06.2015 г.
39. Видеоматериал „Сидеров: Етническото напрежение е провокирано от САЩ“, наличен на <https://www.ataka.tv/%D0%B2%D0%B8%D0%B4%D0%B5%D0%BE/%D1%81%D0%B8%D0%B4%D0%B5%D1%80%D0%BE%D0%B2-%D0%B5%D1%82%D0%BD%D0%B8%D1%87%D0%B5%D1%81%D0%BA%D0%BE%D1%82%D0%BE-%D0%BD%D0%B0%D0%BF%D1%80%D0%B5%D0%B6%D0%B5%D0%BD%D0%B8%D0%B5-%D0%B5-%D0%BF%D1%80%D0%BE%D0%B2%D0%BE%D0%BA%D0%B8%D1%80%D0%B0%D0%BD%D0%BE-%D0%BE%D1%82-%D1%81%D0%B0%D1%89-%D0%B3-c10704.html>, към 29.06.2015 г.
40. Статия „Сидеров иска НС да забрани база на НАТО у нас“, налична на <http://www.ataka.bg/index.php?option=com_content&task=view&id=7127&Itemid=66>, към 29.06.2015 г.
41. Статия „Сидеров: Ненчев, подавай оставка докато е време“, налична на <http://www.ataka.bg/index.php?option=com_content&task=view&id=7175&Itemid=66>, към 29.06.2015 г.
42. Статия „Сидеров от Крим: АТАКА иска референдум за излизане на България от НАТО“, налична на <http://www.vestnikataka.bg/2015/02/%D1%81%D0%B8%D0%B4%D0%B5%D1%80%D0%BE%D0%B2-%D0%BE%D1%82-%D0%BA%D1%80%D0%B8%D0%BC-%D0%B0%D1%82%D0%B0%D0%BA%D0%B0-%D0%B8%D1%81%D0%BA%D0%B0-%D1%80%D0%B5%D1%84%D0%B5%D1%80%D0%B5%D0%BD%D0%B4%D1%83%D0%BC/>, към 29.06.2015 г.
43. Статия „Сидеров: Стоварват тежка военна техника на гара Зимница“, налична на <http://offnews.bg/news/%D0%9F%D0%BE%D0%BB%D0%B8%D1%82%D0%B8%D0%BA%D0%B0_8/%D0%A1%D0%B8%D0%B4%D0%B5%D1%80%D0%BE%D0%B2-%D0%A1%D1%82%D0%BE%D0%B2%D0%B0%D1%80%D0%B2%D0%B0%D1%82-%D1%82%D0%B5%D0%B6%D0%BA%D0%B0-%D0%B2%D0%BE%D0%B5%D0%BD%D0%BD%D0%B0-%D1%82%D0%B5%D1%85%D0%BD%D0%B8%D0%BA%D0%B0-%D0%BD%D0%B0-%D0%B3%D0%B0%D1%80%D0%B0-%D0%97%D0%B8%D0%BC%D0%BD%D0%B8%D1%86%D0%B0_482684.html>, към 29.06.2015 г.
44. Статия „Сидеров: ЦРУ готви етнически сблъсъци у нас“, налична на <http://dnes.dir.bg/news/volen-siderov-tzru-bronirana-tehnika-18836099>, към 29.06.2015 г.
45. Статия „Служебният кабинет ни вкарва във война“, налична на <http://www.vestnikataka.bg/2014/08/%d1%81%d0%bb%d1%83%d0%b6%d0%b5%d0%b1%d0%bd%d0%b8%d1%8f%d1%82-%d0%ba%d0%b0%d0%b1%d0%b8%d0%bd%d0%b5%d1%82-%d0%bd%d0%b8-%d0%b2%d0%ba%d0%b0%d1%80%d0%b2%d0%b0-%d0%b2%d1%8a%d0%b2-%d0%b2%d0%be%d0%b9%d0%bd/>, към 29.06.2015 г.
46. Статия „Стотици на протест срещу НАТО и война с Русия“, налична на <http://www.vestnikataka.bg/2015/02/%D1%81%D1%82%D0%BE%D1%82%D0%B8%D1%86%D0%B8-%D0%BD%D0%B0-%D0%BF%D1%80%D0%BE%D1%82%D0%B5%D1%81%D1%82-%D1%81%D1%80%D0%B5%D1%89%D1%83-%D0%BD%D0%B0%D1%82%D0%BE-%D0%B8-%D0%B2%D0%BE%D0%B9%D0%BD%D0%B0-%D1%81/>, към 29.06.2015 г.
47. Статия „Холокостът в Одеса“, налична на <http://www.vestnikataka.bg/2014/05/%d1%85%d0%be%d0%bb%d0%be%d0%ba%d0%be%d1%81%d1%82%d1%8a%d1%82-%d0%b2-%d0%be%d0%b4%d0%b5%d1%81%d0%b0-%d1%81%d0%bd%d0%b8%d0%bc%d0%ba%d0%b8/>, към 29.06.2015 г.
48. Статия „Центральноевропейский передел“, налична на <http://www.ng.ru/dipkurer/2015-03-30/10_europe.html>, към 29.06.2015 г.
49. Статия „Шаренкова: Аз не съм русофил, а български патриот, НАТО не ни е нужен“, налична на <http://m.faktor.bg/mnenia/intervyu/40992-sharenkova-obarkanata-pozitziya-na-stanishev-i-vigenin-kam-kremal-provali-kabineta-na-oresharski.html>, към 29.06.2015 г.
50. Статия „Alarm bells ring over Syriza`s Russian links“, налична на <http://www.ft.com/intl/cms/s/0/a87747de-a713-11e4-b6bd-00144feab7de.html#axzz3dDs31D8R>, към 29.06.2015 г.
51. Статия „Alexis Tsipras risks fresh schism with Europe after warning of new Cold War with Putin“, налична на <http://www.telegraph.co.uk/finance/economics/11523565/Alexis-Tsipras-risks-fresh-schism-with-Europe-warning-of-new-Cold-War-with-Putin.html>, към 29.06.2015 г.
52. Статия „Aux armes, journalistes!“, налична на <http://www.economist.com/news/europe/21646756-europe-belatedly-waking-up-russias-information-warfare-aux-armes-journalistes>, към 29.06.2015 г.
53. Статия „Border Disputes Spreading and Intensifying in Eastern Europe, Moscow Scholar Says“, налична на <http://www.interpretermag.com/border-disputes-spreading-and-intensifying-in-eastern-europe-moscow-scholar-says/>, към 29.06.2015 г.
54. Статия „Does Russia want close ties with Golden Dawn?“, налична на <http://www.thetoc.gr/eng/politics/article/russia-wants-close-ties-with-golden-dawn>, към 29.06.2015 г.
55. Статия „EU communication versus Russian propaganda“, налична на <http://www.euractiv.com/sections/global-europe/eu-communication-versus-russian-propaganda-310056>, към 29.06.2015 г.
56. Статия „Fake monitors `observe` fake elections in the Donbass“, налична на <http://anton-shekhovtsov.blogspot.com/2014/11/fake-monitors-observe-fake-elections-in.html>, към 29.06.2015 г.
57. Статия „Far-Right Fever for a Europe Tied to Russia“, налична на <http://www.nytimes.com/2014/05/21/world/europe/europes-far-right-looks-to-russia-as-a-guiding-force.html?hp&target=comments&_r=2&assetType=nyt_now>, към 29.06.2015 г.
58. Статия „German Die Linke delegation visits right-wing terrorists in Eastern Ukraine“, налична на <http://anton-shekhovtsov.blogspot.com/2015/02/german-die-linke-delegation-visits.html>, към 29.06.2015 г.
59. Статия „Greece-Russia-SYRIZA and Golden Dawn“, налична на <http://www.xryshaygh.com/en/view/greece-russia-syriza-and-golden-dawn>, към 29.06.2015 г.
60. Статия „Hollande: Russia sanctions should be lifted now `if progress`“, налична на <http://www.dw.com/en/hollande-russia-sanctions-should-be-lifted-now-if-progress/a-18170733>, към 29.06.2015 г.
61. Статия „How Russia Rigged Crimean Referendum“, налична на <http://www.forbes.com/sites/davidadesnik/2014/03/18/how-russia-rigged-crimean-referendum/>, към 29.06.2015 г.
62. Статия „Hungary Helping Moscow Destabilize Ukraine From the West“, налична на <http://www.interpretermag.com/hungary-helping-moscow-destabilize-ukraine-from-the-west/>, към 29.06.2015 г.
63. Статия „I Told You So“, налична на <http://www.interpretermag.com/i-told-you-so/>, към 29.06.2015 г.
64. Статия „Jobbik and the Russian connection: the role of Bela Kovacs“, налична на <http://hungarianspectrum.org/2014/04/13/jobbik-and-the-russian-connection-the-role-of-bela-kovacs/>, към 29.06.2015 г.
65. Статия „Kremlin`s Five Top Lies Last Week about Ukraine“, налична на <http://www.interpretermag.com/kremlins-five-top-lies-last-week-about-ukraine/>, към 29.06.2015 г.
66. Статия „Kremlin Think Tank Confirms Close Links with Kremlin and with New Greek Premier“, налична на <http://www.interpretermag.com/kremlin-think-tank-confirms-close-links-with-kremlin-and-with-new-greek-premier/>, към 29.06.2015 г.
67. Статия „Long live Ruthenia“, налична на <http://www.economist.com/news/europe/21647828-russian-press-cooks-up-ethnic-separatism-transcarpathia-long-live-ruthenia>, към 29.06.2015 г.
68. Статия „NATO seeks weapons to counter Russia`s information war“, налична на <http://www.ft.com/intl/cms/s/0/ad8db1d4-7be6-11e4-a695-00144feabdc0.html#axzz3dDs31D8R>, към 29.06.2015 г.
69. Статия „Noble Partner: Military equipment for US-Georgia exercise bound for Batumi“, налична на <http://agenda.ge/news/34525/eng>, към 29.06.2015 г.
70. Статия „Russia and Front National: Following the Money“, налична на <http://www.interpretermag.com/russia-and-front-national-following-the-money/>, към 29.06.2015 г.
71. Статия „Russia and the Menace of Unreality“, налична на <http://www.theatlantic.com/international/archive/2014/09/russia-putin-revolutionizing-information-warfare/379880/>, към 29.06.2015 г.
72. Статия „Russia awaits Slovak offer to join Turkish Stream extension – Energy Minister“, налична на <http://rt.com/business/264513-russia-eastring-gas-slovakia/>, към 29.06.2015 г.
73. Статия „Russian-financed extremist parties bid for respectability“, налична на <http://www.cps.org.uk/blog/q/date/2015/06/12/russian-financed-extremist-parties-bid-for-respectability/>, към 29.06.2015 г.
74. Статия „Russia`s information warfare“, налична на <http://www.politico.eu/article/russias-information-warfare/>, към 29.06.2015 г.
75. Статия „The EU Eastern Partnership has Failed as a `Buffer Zone`, Portnikov Says“, налична на <http://www.interpretermag.com/the-eu-eastern-partnership-has-failed-as-a-buffer-zone-portnikov-says/>, към 29.06.2015 г.
76. Статия „US, Georgian troops wrap up combined Exercise Noble Partner“, налична на <https://www.dvidshub.net/news/164444/us-georgian-troops-wrap-up-combined-exercise-noble-partner#.VYQHCekViUk>, към 29.06.2015 г.
77. Статия „Vladimir Putin`s `misinformation` offensive prompts US to deploy its cold war propaganda tools“, налична на <http://www.theguardian.com/world/2015/apr/25/us-set-to-revive-propaganda-war-as-putin-pr-machine-undermines-baltic-states>, към 29.06.2015 г.
78. <https://www.facebook.com/406846815999614/photos/pb.406846815999614.-2207520000.1435153787./860792660605025/?type=3&theater>, към 29.06.2015 г.
79. <http://friends-rusia-ond.com/>, към 29.06.2015 г.
80. <http://russkiymir.ru/>, към 29.06.2015 г.