**План за изготвяне на писмена разработка**

**Изготвил: Михаел Минев Димитров, докторант към Департамент “Национална и международна сигурност“, Нов български университет, специалност “Стратегии и политики на сигурност“**

**1. Тема**

Кризата в Украйна – нови предизвикателства, нов дискурс на сигурност

**2. Ясно формулиран/и проблем/и**

* Адекватно очертаване на предизвикателствата пред българската национална сигурност, произлизащи пряко или непряко от кризата в Украйна.
* Необходимост от определяне на начините, по които Република България може да даде отговор на тези предизвикателства.
* Представяне на измененията по отношение на възприемането от аудиторията на вече предприети секюритизиращи ходове и последствията, които се генерират в резултат от това спрямо поддържането на сигурността в регионален и глобален контекст.

**3. Формулирани основни тези, които ще бъдат развити в изказването**

* Събитията в Украйна започнали през месец ноември 2013 г. и продължаващи до днес не са източник на нови секюритизиращи ходове, но представляват действия които увеличават интензитета на вече съществуващи такива, като по този начин изменят дискурса на сигурността.
* Промяната на политическите граници на Украйна вследствие на проведения на 16.03.2014 г. референдум относно статута на Кримския полуостров, съдържа дестабилизиращ потенциал с оглед често несъвпадащите в Европа политически и социокултурни разделителни линии.
* Действията на Руската Федерация спрямо Украйна са ясно послание за всички държави попадащи в региона на “Междинна Европа“.

**4. Изводи**

* Конвенционалните конфликти възвръщат своята значимост. Те се превръщат от референтен обект попадащ в периферията на спектъра от предизвикателства, заплахи и рискове след края на Студената война, в такъв който понастоящем придобива нова роля за състоянието на средата на сигурност. Използването на додържавни въоръжени формирования в интерес на държавни участници затруднява действията на международната общност, като същевременно допринася за значително дестабилизиране на регионите в чиито рамки се реализират подобни действия.
* Увеличава се интензивността на секюритизиране на осигуряването на енергийни ресурси за Европа. Този процес чието начало бе дадено с газовите кризи между Украйна и Русия през 2006 и 2008–2009 година, продължава своето развитие в настоящия контекст на отношенията между засегнатите държави.
* Република България като част от геополитическия регион на “Междинна Европа“ в чиито граници попада и Украйна, следва да отчита измененията в националния геополитически код породени от действията на Руската Федерация, с оглед адаптиране на политиката на сигурност на страната спрямо променящите се приоритети на референтните обекти, включени в дискурса на сигурността.
* Интересите на Република България са свързани с възможно най-бързото преодоляване на същинския етап на кризата, поради рисковете които тя поражда по отношение на енергийната сигурност на страната.
* Основно предизвикателство за Република България е намирането на подход за справяне със създалата се ситуация, при който да се реализират както общите интереси на ЕС и НАТО, така и нейните собствени, които включват развитие на отношенията с Руската Федерация в политически и икономически аспект.

**5. Предложения за решения и/или политики**

* Република България следва да участва активно в разрешаването на кризата в Украйна чрез използването на механизмите на ЕС и най-вече да гарантира изработването на обща политика в рамките на ОВППС, която да допринася за стабилизиране на Евразийското пространство, както и за постигане на българските национални интереси.
* Отчитайки геополитическите, социокултурни и исторически специфики на Украйна, трябва да отбележим че настоящата криза подсилва разделителните линии пресичащи тази държава, което застрашава нейното съществуване като единен политически субект. Преодоляването на кризата може да се осъществи чрез изготвянето на решение, удовлетворяващо в достатъчна степен интересите на украинските граждани, ЕС, НАТО и Руската Федерация.
  + Това налага отчитане на икономическите интереси на държавите-членки на ЕС, Русия и Украйна. По този начин ще се зададе една от границите определящи приемливо за всички засегнати страни решение.
  + Трябва да се обърне внимание и на ценността на Украйна в геополитически план. Нейното разположение я превръща в ключов елемент от Евразийското пространство. Геополитическата ориентация на тази държава предопределя доколко Руската Федерация би могла да оказва влияние в югозападно направление. От друга страна интегриране на Украйна в НАТО и евентуално разполагане на военни технически компоненти на нейна територия, може да ограничи потенциала на намеса на Русия включително и по отношение на нейните ядрени способности. Така се формира още една изключително важна граница, от която зависи достигането до адекватно решение на конфликта.
  + Особено важен фактор са и самите социокултурни особености на украинското население. Без тяхното отчитане нито едно решение не би било трайно. Следователно трябва да се намери баланс между интересите свързани с идентичността и тези произлизащи от политическите и икономически фактори.

От направените разсъждения става ясно, че преодоляването на кризата в Украйна изисква съчетаването на вече описаните три равнища на пресичащи се интереси, като именно в зоната явяваща се обща за всички тях е възможно да се открие решение, удовлетворяващо в достатъчна степен засегнатите страни.

* Република България трябва да използва своята социокултурна близост с Руската Федерация както в свой интерес, така и в интерес на ЕС и НАТО при разработването на политиките и решенията, целящи разрешаване на конфликта в Украйна.