**8. Динамика на нормативната уредба на службите за сигурност в Република България след края на Студената война.**

**1. Динамика на нормативната уредба на службите за сигурност в Република България след края на Студената война**

В настоящата точка следва първо да се определи кои са службите за сигурност. Най-общо службите за сигурност могат да се дефинират като структури за които една от основните им цели е да придобиват, анализират, съхраняват и предоставят информация засягаща националната сигурност на страната. Съгласно параграф 1 точка 1 от допълнителните разпоредби на Закона за защита на класифицираната информация служби за сигурност са Държавна агенция “Разузнаване“, Националната служба за охрана, Държавна агенция "Национална сигурност", Главна дирекция „Борба с организираната престъпност“ на МВР, служба "Военна информация" на Министерството на отбраната и Държавна агенция "Технически операции“.

Следва най-общо да определим характера на всяка една от тези структури и за представим развитието на нормативната им основа. След края на Студената война цивилното външнополитическо разузнаване е изведено извън структурата на МВР. Националната разузнавателна служба е създадена през 1990 година като по отношение на правомощията на нейния ръководител и на статуса на служителите й се прилагаха Законът за отбраната и въоръжените сили на Република България и правилникът за прилагането му, до приемането на закон за организацията и дейността на службата през 2015 г., която бе преименувана на Държавна агенция „Разузнаване“. В ЗОВСРБ беше посочено че директора на НРС има правата на министър съгласно този закон. Тази служба осъществяваше информационна и аналитична дейност за оценка на рисковете и заплахите за националната сигурност.

Националната разузнавателна служба беше създадена с Указ № 152 от 05.02.1990 г. на Държавния съвет на Народна република България. Три месеца по-късно с Указ № 17 на президента на Републиката е постановено прилагане на Закона за всеобщата военна служба в Народна република България /Отм. 1995 г./ спрямо Националната разузнавателна служба. С този указ са възложени правомощия спрямо службата на директора на Националната разузнавателна служба и на министъра на народната отбрана. С издаването на този указ се урежда статутът на службата като военизирано ведомство и на служителите като военнослужещи. Приетата Конституция на Република България от 1991 г., поставя основа на отношенията на висшите държавни органи с Националната разузнавателна служба – административна субординация по отношение на президента на Републиката и на Министерския съвет и контрол, осъществяван от Народното събрание. С Постановление № 216 на Министерския съвет от 1991 г. за регламентиране изпълнението на някои специфични дейности на Националната разузнавателна служба е установено, че Националната разузнавателна служба е юридическо лице на бюджетна издръжка.

Със Закона за отбраната и въоръжените сили на Република България, обнародван в Държавен вестник, бр. 112 от 27.12.1995 г., Националната разузнавателна служба е включена в състава на въоръжените сили. Националната разузнавателна служба получава законова уредба като юридическо лице на бюджетна издръжка и на директора на службата са предоставени конкретни правомощия като на ръководител на ведомство, регламентирано от закона. В Закон за отбраната и въоръжените сили на Република България е посочено че по отношение на Националната разузнавателна служба, на правомощията на нейния ръководител и на статуса на служителите й се прилагат ЗОВСРБ и правилникът за прилагането му, до приемането на закон за организацията и дейността на службата, като това се случи в края на 2015 г.. За уреждане на отношенията, възникващи при или по повод военната служба в разузнавателното ведомство, е издадена "Инструкция № Я-966“ от 2010 г. за военната служба в Националната разузнавателна служба".

На 1.11.2015 г. влезе в сила Законът за Държавна агенция „Разузнаване“, която наследи НРС. Съгласно този закон Държавна агенция "Разузнаване" е служба за сигурност, непосредствено подчинена на Министерския съвет. Функциите на Държавна агенция "Разузнаване" са:

1. защита на националната сигурност и интересите на Република България, свързани с националната сигурност;

2. информационно-аналитичното осигуряване за предотвратяване, разкриване и противодействие на вреди в областта на националната сигурност, външната политика, икономиката и защитата на конституционно установения ред;

3. осъществяване съдействие на председателя на Народното събрание, президента на републиката, министър-председателя и министрите за реализиране приоритетите на Република България в областта на националната сигурност, външната политика, икономиката и защитата на конституционно установения ред.

Държавна агенция "Разузнаване" се ръководи от председател, който се назначава с указ на президента на републиката по предложение на Министерския съвет за срок 5 години. Председателят може да бъде преназначен на същата длъжност само за срок от още 5 години. Председателят се подпомага от заместник-председатели, които се назначават с решение на Министерския съвет за срок 5 години по предложение на председателя.

От гледна точка на правните основи на функциониране Националната служба за охрана бе в положение наподобяващо това на НРС. НСО е правоприемник на Управление за безопасност и охрана (УБО) - подразделение на Държавна сигурност. С Постановление № 151 на МС от 5.08.1992 г. се приема Правилник за устройството и дейността на Националната служба за охрана при Президента на Република България. От създаването на НСО до 2015 г. в ЗОВСРБ бе посочено че по отношение на Националната служба за охрана, на правомощията на нейния началник и на статуса на служителите ѝ също се прилага ЗОВСРБ и правилникът за прилагането му, до приемането на закон за организацията и дейността на службата, а началникът на НСО имаше правата на министър по отношение на службата. Нормативната база по отношение на тази служба се допълва от Инструкция № 1747 от 2010 г. за военната служба в НСО.

На 1.11.2015 г. влезе в сила Закон за Националната служба за охрана. Съгласно него Националната служба за охрана е специализирана военизирана държавна служба към президента на републиката. Основните структурни звена и общият числен състав на Националната служба за охрана се утвърждават от президента на републиката по предложение на нейния началник. Президентът на републиката осъществява общо ръководство и контрол върху дейността на Националната служба за охрана, като: назначава и освобождава началника на службата след съгласуване с Министерския съвет и заместник-началниците - по предложение на началника на службата; утвърждава основните структурни звена и общия числен състав; удостоява офицери с висши офицерски звания. Началникът на Националната служба за охрана се назначава от президента на републиката с указ след съгласуване с Министерския съвет за срок от 5 години. След изтичане на този срок началникът на службата може да бъде отново преназначаван на същата длъжност за срок от още 5 години.

Основните функции на Националната служба за охрана са: 1. прогнозиране и разкриване на заплахи за безопасността на охранявани лица и обекти; 2. предотвратяване и пресичане на посегателства срещу охраняваните лица и обекти; 3. осигуряване безопасността на охраняваните лица в местата на тяхното пребиваване, както и по време на придвижването им; 4. осигуряване безопасността на охраняемите обекти; 5. осигуряване в пределите на своята компетентност на организацията и функционирането на специалните комуникации на охраняваните лица; 6. осигуряване защита на охраняваните лица и охраняемите обекти при бедствия, при положение на война, при военно или друго извънредно положение.

През 90-те години на XX век започва процес на реформиране на специалните служби на България. Управление "Военно контраразузнаване" е извадено от системата на ДС и прехвърлено на подчинение на МНО. През 1991 г. е приет нов Закон за МВР, който поставя нови рамки в системата за национална сигурност. През 1994 г. е приет и Закон за Националната служба за сигурност. Съгласно този закон НСС е специализирана контраразузнавателна служба на МВР за защита на сигурността и конституционно установената държавна власт в Р България срещу насилствена промяна. Структурата на НСС се състоеше от Дирекция на НСС (ДНСС) и регионални звена „Сигурност“ към СДВР и РДВР в страната.

Държавна агенция “Национална сигурност“ е създадена през 2008 година като обединява четири специализирани структури: Национална служба "Сигурност", дирекция "Защита на средствата за връзка", структури на Служба "Сигурност – ВП и ВКР" и Агенцията за финансово разузнаване. Основната й дейност е контраразузнавателната.

Държавна агенция "Национална сигурност" се ръководи от председател, който се назначава с указ на президента на републиката по предложение на Министерския съвет за срок 5 години. При осъществяването на своята дейност той се подпомага от двама заместник-председатели. Основни структурни звена в администрацията на Държавна агенция "Национална сигурност" са специализираните дирекции, териториалните дирекции, самостоятелните териториални отдели и специализираните административни дирекции. Специализираните дирекции осъществяват линейна, функционална и обектова оперативно-издирвателна дейност. Целта на ДАНС е да защитава от посегателства срещу националните интереси, правата и свободите на гражданите, териториалната цялост, независимостта, суверенитета, демокрацията и конституционния ред в Република България. Задачите които реализира за да постига тази цел включват осъществяването на контраразузнавателна дейност, оперативно-издирвателна дейност, оперативно-техническа дейност, както и информационно-аналитична и прогностична дейност.

Правните основи на функциониране на Държавна агенция “Национална сигурност“ от своя страна са зададени в Закона за ДАНС и правилникът за прилагането му. Там е посочено че ДАНС е специализиран орган към Министерския съвет за изпълнение на политиката по защита на националната сигурност като едни от основните й дейности са свързани с пресичането на разузнаване в полза на чужди сили, предотвратяване на противоконституционна дейност както и недопускане на прилагане на сила с политическа цел.

С демократизацията на обществото възникват нови проблеми в борбата с престъпността. Все повече престъпления се извършват организирано, в съучастие с подбудители, помагачи и извършители с професионални качества, получени в учебни заведения или по месторабота. Оказва се че борбата с организираната престъпност не е по силите и възможностите на органите на НС „Полиция“. Всичко това поражда необходимост от създаване на специализирана полицейска оперативно-издирвателна служба на МВР за противодействие и неутрализиране на престъпната дейност на местни и транснационални престъпни структури.

Главна дирекция „Борба с организираната престъпност” е създадена на 13 февруари 1991 г. като Централна служба за борба с организираната престъпност в МВР /ЦСБОП/. Към онзи момент служби с подобни функции и компетентности съществуват в САЩ и Великобритания. Преструктурирана е през 1997 г. в Национална служба към МВР /НСБОП/, а през 2008 г. – в Дирекция „Противодействие на организираната и тежката престъпност” към Главна дирекция „Криминална полиция”. През 2010 г. е възстановена отново като Главна дирекция към МВР /ГДБОП/. Лятото на 2013 г. службата преминава с всичките си активи и пасиви в структурата на Държавната агенция "Национална сигурност"/ДАНС/.

През месец февруари 2015 г. след изменения в Закона за МВР дирекцията започва да функционира като ГДБОП.

Независимо от структурните промени, през годините в ГДБОП е изграден съществен професионален и административен капацитет, рефлектирал в ефективното изпълнение на задачи, свързани с противодействие на организираната престъпност в сферата на икономиката, финансово-кредитната система, терористичните действия, незаконните сделки с оръжия и боеприпаси, контрабандата, производството, трафика и разпространението на наркотични и психотропни вещества, трафика на хора, изготвянето и разпространението на неистински парични знаци и ценни книжа, корупцията и компютърните престъпления.

Демократичните промени в България през 1989 г. заварват РУ – ГЩ с натрупан богат опит в оперативната работа и в състояние да предоставя на висшестоящите инстанции и войските необходимата им информация, както и да разкрива своевременно евентуално възникване на потенциална заплаха за националната сигурност. Променената обстановка в страната се отразява и на военното разузнаване. То се реформира и дейността му се привежда в съответствие с политическите и военните реалности в глобален и регионален аспект. От началото на 1992 г. РУ – ГЩ се трансформира в Управление за разузнаване и сигурност чрез обединяване на военните разузнаване и контраразузнаване. През септември 1992 г. органите за контраразузнаване са изведени от неговия състав и то се преобразува в РУ – ГЩ. Важен момент от реформирането на военното разузнаване е преминаването му в подчинение от началника на ГЩ на министъра на отбраната. През 1999 г. на основата на РУ – ГЩ за кратко се създава Главна дирекция „Военна информация“ в МО.

Служба “Военна информация“ заема важно място в системата за национална сигурност и отбрана на страната. Тя осигурява ранно откриване и предупреждаване за рисковете и заплахите за сигурността на Р България и стратегическа информация за държавното и военното ръководство, българските контингенти зад граница, НАТО, ЕС и партньорските служби. Статутът и задачите на служба “Военна информация“ бяха уредени от Закона за отбраната и въоръжените сили на Република България до 2015 г..

На 1.11.2015 г. влезе в сила Закон за военното разузнаване. Съгласно него Военното разузнаване се осъществява от: 1. служба "Военна информация", наричана по-нататък "Службата"; 2. разузнавателни структури в органите за управление и разузнавателни военни формирования в Българската армия. Службата се ръководи и представлява от директор, който се назначава за срок 5 години. Директорът може да бъде преназначен на същата длъжност само за срок от още 5 години. Директор на Службата може да бъде военнослужещ на действителна военна служба с висше военно звание. Директорът на Службата се назначава и освобождава с указ на президента на Република България по предложение на Министерския съвет.

Държавна агенция “Технически операции“ е специализиран орган към Министерския съвет за осигуряване и прилагане на специалните разузнавателни средства (СРС). Създадена е през 2013 година.

Държавна агенция “Технически операции“ се ръководи и представлява от председател, който се назначава от Министерския съвет по предложение на министър-председателя за срок 4 години. Дейността на ДАТО се организира в дирекции, териториални дирекции и самостоятелни структурни звена. Целта на ДАТО е да осигурява и прилага СРС. Някои от по-важните задачи на агенцията са свързани с наблюдение, проникване, фотографиране, видеозаписване, звукозаписване, филмиране, белязване на предмети и изготвяне на психологичен анализ във връзка със събирането на данни за защита на правата и свободите на гражданите, националната сигурност и обществения ред, проследяване на лица и обекти, както и контрол на предаването на данни и получаването на информация чрез кабелни средства за комуникация.

Правните основи на функциониране на Държавна агенция “Технически операции“ са зададени в Устройствен правилник на Държавна агенция “Технически операции“, приет през 2013 година. Там ДАТО е определена като специализиран орган към Министерския съвет за осигуряване и прилагане на специалните разузнавателни средства (СРС).