**Увод**

**Предмет** – взаимодействията свързани със сферата на сигурността и отбраната за периода от 1990 до 2015 г., протичащи в рамките на регионалното пространство Междинна Европа, без значение дали произходът им от географска гледна точка е вътрешен, или външен. Ударение се поставя върху поведението на държавните участници, тъй като самото понятие регион губи смисъл в случай че се дефинира чрез референтни обекти притежаващи способност да променят, за време доближаващо се до провеждането на една обособена намеса, регионалното пространство от което са част.

**Обект** – Поведението на всички държавни участници включени, географски или чрез своите национални интереси, в регионалното пространство предмет на изследване, както и историческия контекст на развитието на отношенията помежду им. Основно се обръща внимание на ходовете осъществявани през периода 1990-2015 г., но се отчитат и събития от по-далечното минало, тъй като без познаването на начина на функциониране на изследваната система в предходни състояния на средата на сигурност, е невъзможно адекватното разбиране на настоящите процеси и явления в нейните рамки. В допълнение се използват редица емпирични и теоретични систематизации които имат отношение към предмета на изследване.

**Цел** – определяне на факторите от които зависи в най-голяма степен развитието на динамиката на сигурността в Междинна Европа и постигането на по-високо равнище на разбиране спрямо условията които се намират в основата на техните изменения с оглед моделиране на поведението на системата предмет на познавателен интерес и формиране на сценарийно пространство за нейните възможни бъдещи състояния чрез което да се осъществява планиране за способности или изготвяне на концептуални документи в сферата на сигурността и отбраната.

**Задачи** – разработване на методологически положения за дефиниране на границите на регионално пространство с оглед преодоляване на субстанциалните схващания за това понятие и постигане на по-високо равнище на точност при изпълнението на следващите задачи. Формулиране на групи методологически положения чрез които да се постига съчетаване на структуралисткия подход с равнището на геополитическия анализ и наличните разбирания за сигурност споделяни от страна на участниците попадащи в предмета на изследване за да се гарантира изчерпателно представяне не само на връзките и зависимостите формиращи се между елементите на регионалното пространство но и обясняване на предпоставките допринасящи за достигането до едно или друго крайно състояние. Следващата задача която трябва да бъде изпълнена е свързана с разкриване на общите характеристики на региона Междинна Европа. В това отношение е необходимо да се осъществи проучване на историческия контекст на развитие на динамиката на сигурността в интересуващата ни система с оглед извеждане на величините засягащи както формирането на вътрешнорегионалното равновесие така и баланса на силите между държавите с най-висок потенциал на намеса. Изпълнението на горепосочените задачи позволява да се пристъпи към проучването на динамиката на сигурността в Междинна Европа за периода от 1990 до 2015 г. Посредством него следва да се изведат събитията които водят до изменения на съществувалата подредба в региона наред с факторите които в най-голяма степен допринасят за формирането на ново статукво. Последната задача от чието изпълнение зависи постигането на вече поставената цел е насочена към разработване на сценарийно пространство за развитие на динамиката на сигурността в Междинна Европа.

**Методи** – на първо място при разработването на теоретичната част на дисертацията са приложени идеите на структурализма, изразяващи се от едновременното съчетаване на синхроничния с диахроничния подход, с оглед определяне на структурата на изследваното регионално пространство, въз основа на която следва да се откроят съвкупностите от отношения присъщи за съответния период през който тя се запазва, както и основните участници които ги осъществяват. В допълнение се използват метода за анализ на документи, историко-систематичния метод и метода на аналитичната индукция. При обработката на част от данните са приложени метод на корелационния анализ и Хи-квадрат метод. За разработването на сценарийното пространство са използвани следните методи: матрица отчитаща измененията на кръстосаните влияния насочена към категоризиране на величините MICMAC (Matrice d'Impacts Croisés Multiplication Appliqués à un Classement), системи и матрици на кръстосаните влияния SMIC (Systèmes et Matrices d’Impacts Croisés), приложение за визуализиране на сценарийно пространство Scenaring Tools и съответния специализиран софтуер, разработен от Le Cercle d'Action pour la Prospective, 3IE (Institut d'Innovation Informatique pour l'entreprise) и EPITA (Ecole pour l'Informatique et les Techniques Avancées).

**Проблем** – политико-географските особености на региона Междинна Европа характеризиращи се в исторически план с близостта на три центъра на сила ограничаващи възможностите на вътрешните участници за придобиване на ресурси позволяващи увеличаване на притежавания потенциал на намеса допринасят за установяването на състояние при което тяхното относително тегло в сравнение с държавите от Западна и Централна Европа от една страна и от друга руското политическо образувание в различните му исторически форми се оказва недостатъчно за запазване на задоволително равнище на индекса им на суверенност. При това положение разбирането на факторите които се намират в основата на динамиката на сигурността в тази част на света се превръща в изходна точка за възприемането на адекватни политики в сферата на сигурността и отбраната от страна на вътрешните участници и изграждането на способности отговарящи в най-висока степен на състоянието на средата на сигурност. Разкриването на връзките и зависимостите които се установяват на регионално равнище, без значение какъв е техния произход, тъй като в повечето случаи той не е регионален, представлява отправната точка за успешното извеждане на геополитическия код въз основа на който е възможно оптимизиране на поведението на държавите географски изграждащи региона Междинна Европа с оглед повишаване на равнището на сигурност в неговите рамки като цяло.

Геополитическият код в случая се разбира като онази неизменност в политиката, която не зависи не само от смяната на партиите в управлението, но дори и от смяната на формите на управление като в това отношение геополитическият код прилича на културния детерминизъм, който си остава непроменен при смяната на политиката и на политическата система, но докато устойчивостта на културните стереотипи не зависи от тяхното осмисляне, то геополитическият код не може да се следва, ако не се осмисли (Йончев 2016: 68). Това налага разработването на методологически апарат посредством който да се гарантира извеждане на тези особености които по своята същност изразяват природата на регионалното пространство и позволяват постигането на по-висока степен на разбиране относно променливите които предопределят състоянието му. Единствено по този начин е възможно последващото успешно моделиране на системата предмет на изследване.

**Актуалност на проблема** – краят на Студената война отново създаде предпоставки за успешното провеждане на национални политики и отключи регионалната динамика. В резултат регионалното равнище се оказа мястото в което се снемат както действията на държавите с най-висок потенциал на намеса в света, така и на тези които по-скоро представляват техен обект. Регионалните пространства се превръщат в комплексни системи при които наглед незначителни изменения водят до крайно различаващи се бъдещи състояния. При това положение разработването на методологически апарат насочен към изследване на динамиката на сигурността в регионалната пространства придобива особена актуалност. В допълнение прилагането му конкретно към Междинна Европа, отчитайки географската принадлежност на Р България към този регион, допринася за повишаване на актуалността на дисертационен труд с оглед поставения пред него проблем.

**Ограниченията** **пред изследването** могат да бъдат обобщени по следния начин:

1. При изследването са използвани единствено открити източници. Това неизбежно може да се отрази негативно върху точността му, отчитайки насочеността му към междудържавните отношения протичащи в рамките на изследваната регионална система.
2. При създаването на сценарийното пространство за развитие на динамиката на сигурността в Междинна Европа е остойностена единствено оценката на автора. Приложените методи са създадени с оглед използването им от групи експерти, тъй като тогава се постигат по-точни и пълни резултати. Особеностите на настоящото изследване, а именно че представлява дисертационен труд, налагат самостоятелно изпълнение на горепосочената задача.
3. При отправянето на поглед към очакваното бъдещо състояние на изследваната система са използвани прогнози, статистически данни и проучвания на други автори. Това обвързва, макар и частично, точността на постигнатите резултати в настоящото изследване с точността на тези източници.

**Допусканията** направени при осъществяването на настоящото изследване са следните (при възприемане на времеви хоризонт до 2025 г.):

1. Няма да настъпят изменения в технико-технологичен план които да променят драстично установеното съотношение на силите между държавите.
2. Между доминиращите геополитически участници няма да се достигне до състояние на пълномащабен военен конфликт.
3. Държавите географски попадащи в Междинна Европа няма да променят драстично следваната от тях външнополитическа линия.

**Евентуални потребители** – държавни органи и институции занимаващи се с провеждането на политиките за сигурност и отбрана, изследователи и неправителствени организации проявяващи интерес към въпросите на регионалната сигурност като цяло и в частност към процесите протичащите в рамките на Междинна Европа. Изследването може да се използва и от лица които не се занимават професионално с теоретичните или практическите аспекти на сигурността.

**Тезите** защитавани в настоящото изследване са:

1. Регионалните пространства се превръщат в най-подходящото равнище за изследване на динамиката на сигурността при отразяване на междудържавните отношения и формиращите се в резултат на това връзки и зависимости.
2. Процесите протичащи в Междинна Европа са в най-голяма степен подчинени на действията осъществявани от държавите с най-висок потенциал на намеса в света които са включени в региона чрез интересите преследвани от тях.
3. Завършването на Студената война без настъпването на пряк конфликт между противостоящите страни води до създаването на изначално нестабилно състояние в глобалното конкурентно пространство, което поради икономическата слабост през 90-те години на XX век на геополитическия наследник на СССР бе възприето погрешно като ново равновесно състояние. В допълнение продължаващата загуба на относително икономическо тегло от страна на САЩ, европейските държави и Руската федерация за сметка на Китайската народна република, Р Индия и ФР Бразилия се отразява върху баланса на силите между доминиращите геополитически участници. Всичко това дестабилизира региона Междинна Европа а неадекватното възприемане на създалата се ситуация от част от основните участници допринася за установяването на високо непредвидима обстановка при която държавите принадлежащи под една или друга форма към европейската цивилизация ще загубят водещата си позиция във военно, икономическо и демографско отношение.
4. Увеличаването на равнището на сътрудничество в областта на сигурността и отбраната между държавите географски изграждащи региона Междинна Европа е единствената възможност за успешно отстояване на собствените им национални интереси, а последващото им пълноценно интегриране в общоевропейски геополитически проект е задължително условие за частично запазване на ролята на фактор в глобалното конкурентно пространство на европейските държави като цяло.
5. Принадлежността към различни регионални пространства води до разлики в интерпретирането на едни и същи състояния на средата на сигурност.