**ПЪРВА СЕСИЯ:**

**МЛАДИТЕ ХОРА СРЕЩУ ОРГАНИЗИРАНАТА ПРЕСТЪПНОСТ И ТЕРОРИЗМА**

**Същност и сфери на проявление на организираната престъпност**

К-т Александър ТЕНЕВ

Академия на Министерството на Вътрешните работи

**Резюме:** Докладът съдържа основни понятия свързани със същността, елементите и развитието във времето на организираната престъпност. Наред с това, без претенции за изчерпателност, са разгледани основните сфери на проявление, както и неблагоприятните последици, настъпващи във всички измерения на обществения живот. Засегнати са въпроси относно основните принципи на противодействието й, международно и вътрешноправна регламентация, органи, имащи отношение към борбата с организираната престъпност (държавни органи, неправителствени организации и др.). В заключение се разглеждат в най-общ вид отделните дейности и мерки по предотвратяването и пресичането на дейността, имаща характеристиките на организирана и престъпна.

**Ключови думи:** организирана престъпност, противодействие, институции;

Според българският Наказателен кодекс, приет в първоначалния си вид през 1968г., престъплението, така както е визирано в разпоредбата на чл.9 ал.1, е обществено опасно деяние (изразено чрез действие или бездействие), което е извършено виновно и е обявено от закона за наказуемо. Това понятие, актуално и до днес, се счита от редица експерти в областта на правото за едно от най-иновативните за времето си, отразяващо в максимална степен същността на явлението във всичките му аспекти. Престъплението се счита за отрицателна форма на развитие, пораждаща неблагоприятни последици. Макар статистиката да се води от сравнително скоро, във всички човешки общества и във всички исторически периоди е съществувала престъпност. Престъпността от своя страна *се явява* исторически променящото се социално и правово явление, представляващо система от [престъпления](https://bg.wikipedia.org/wiki/%D0%9F%D1%80%D0%B5%D1%81%D1%82%D1%8A%D0%BF%D0%BB%D0%B5%D0%BD%D0%B8%D0%B5), извършени на определена [територия](https://bg.wikipedia.org/w/index.php?title=%D0%A2%D0%B5%D1%80%D0%B8%D1%82%D0%BE%D1%80%D0%B8%D1%8F&action=edit&redlink=1) в определен период от [време](https://bg.wikipedia.org/wiki/%D0%92%D1%80%D0%B5%D0%BC%D0%B5). За престъпност може да се говори само след възникване на [правото](https://bg.wikipedia.org/wiki/%D0%9F%D1%80%D0%B0%D0%B2%D0%BE).

Организираната престъпност е следващо по-високо и качествено различно по степен на обществена опасност равнище на престъпно поведение. От една страна тя се характеризира с трайни престъпни навици и съзнанието за престъпна битност и перспектива на участниците в престъпните сдружения, а от друга - с висока организираност и структурираност в дейността на престъпната организация.

В последното десетилетие в България бяха предприети множество законодателни промени в посока към увеличаване на ефективността на институциите при справяне с все по-разпространяващото се в годините след 1989 г. явление организирана престъпност. Създадени бяха и специализирани звена за разкриване, разследване и наказване на лицата, съпричастни към проявни форми на организирана престъпност. Същевременно в обществото продължава да битува схващането, че организираната престъпност не е и не може да бъде овладяна. Гражданите продължават да са недоверчиви към възможностите на правоохранителните институции да се справят с проблема, избягват да ги сезират и да участват в наказателни процеси.

Още през 40-те години на миналия век у нас се проявява т.н. процес на либерализиране на икономическите отношения, който в съчетание с административно-управленчески методи, базирани на забрани и субективизъм, води до един нов вид престъпност, свързана с неправомерно облагодетелстване на групи физически лица. Този нов вид престъпност освен с груповост се характеризира и с междурегионално разпространение и зараждането на т.н. „икономика в сянка” (сива икономика). Същинското и стихийно възникване на организираната престъпност у нас е в началото на 90-те години на XX век. То до голяма степен се обуславя от някои социалнопсихологически фактори, произтичащи от разпада на старата форма на държавно управление и от последвалия преход към свободно, демократично общество, в което първоначално намира място анархията. Редица лица се устремяват към натрупването на бързи и лесни печалби, без да съобразяват способите на придобиването им и морално-етичните норми, като така организираната противоправна дейност се превръща в тяхно ежедневие и основен източник на капитал. В тази връзка като типични криминогенни фактори за генерирането на организирана престъпност представляват: бедността и безработицата, не добре функционираща правоохранителна и правозащитна система у нас по това време, слаб финансово-данъчен контрол, хаос в митническия режим. Като специфични фактори могат да бъдат отчетени и определени пропуски в нормативната база, политизиране на икономическото развитие и наличието на инфлация.

За да се дефинира понятието „организирана престъпност” могат да се използват два основни подхода – легалистки (нормативен) и теоретичен подход, като основният разграничителен критерий в случая е именно източникът на дефиниране. При легалисткият подход понятието се дава от законодателя, като дефиницията има задължителен характер за различните власти, имащи отношение към борбата с това явление. При втория подход - теоретичния, дефинирането се осъществява на база анализ на явлението, като така се избягва едностранчивото формулиране на явлението.

* Легалистки - с особено важно значение в тази насока е Рамковото решение на Съвета на ЕС 2008/841/ПВР от 2008 г.. В него се посочва необходимостта на сближаването на законодателството на държавите членки на Съюза в областта на борбата с ОП, като самото Решение не легализира термина „организирана престъпност”, а дефинира „престъпна организация” (структурирано сдружение, установено във времето на повече от 2 лица, действащи съгласувано с цел извършване на престъпления, които се наказват с лишаване от свобода или мярка за задържане с максимална продължителност най-малко 4 години, за да придобие пряко/косвено финансова или друга материална облага).

В националните законодателства на различните страни по света съществуват различни законови дефиниции на понятието. Един от първите адекватни опити за такова е дадено в щатския Параграф №3718 от федералното законодателство. През 1970 г. пак в САЩ е приет и първият специален закон за борба с организираната престъпност, в следствие на появяването там на редица мафиотски структури, като те биват определяни като „престъпни предприятия” по време на т.н. „сух режим”. В Руската федерация през 1994 г. е приет Закона за борба с организираната престъпност, където тя бива дефинирана като „създаването и функционирането на ОПГ, престъпни организации и тяхната престъпна дейност”. Друг специфичен подход към определяне понятието „организирана престъпност” използва държавата, считана за родина на мафията - Италия. В чл.416 от италианския Наказателен кодекс се регламентира т.н. „организация от мафиотски тип” и съответно биват изброени неправомерни дейности пораждащи наказателна отговорност за извършване на организирана престъпна дейност.

Различен подход е избран от българският законодател. В чл.93 т.20 на нашия НК се дава легална дефиниция на „организирана престъпна група”, именно „структурирано трайно сдружение на три или повече лица с цел да вършат съгласувано в страната или чужбина престъпления, за които е предвидено наказание лишаване от свобода повече от три години. Сдружението е структурирано и без наличие на формално разпределение на функциите между участниците, продължителност на участието или развита структура.” В чл.321 пък се санкционира образуването, ръководството и участието в такава ОПГ, като участието само по себе си поражда наказателна отговорност. Освен това за над 15 престъпления по нашия НК се предвижда по-тежко наказание, в случай че деянието е извършено „въз основа или в изпълнение на решение на организирана престъпна група”.

* Теоретичен - за дефинирането на понятието се използва криминологията. Тя определя ОП като „система от противоправни действия на специфична социална общност, която със своите деяния засяга комплекс от обществени отношения в сферата на икономиката, морала, правата на човека и държавността.” Това означава, криминологията разглежда ОП като обхващаща множество престъпления на лица, чиято дейност цели предимно натрупване на престъпен капитал.

Съществуването и развитието на организираната престъпност до голяма степен лежи на базата на пазарната икономика и стоково-паричните отношения. Лицата занимаващи се с дейност, попадаща в графата „организирана престъпност” използват две основни групи методи за неправомерно въздействие върху обществените отношения. На първо място са т.н. „ненасилствени методи” - манипулиране на общественото мнение (масмедии, манипулация на социологически проучвания и др.), заобикаляне на закона (използване на експерти в съотвената област), поддържане на определени зависимости у лица. Втората група или т.н. „насилствени” форми обхваща основно рекета (използването на насилие за противозаконно придобиване на блага) и извършване на престъпления против личността и др. престъпни деяния с изключително висока степен на обществена опасност.

Типичните сфери на проявление на организираната престъпност се явяват дейности като наркотрафик, от който се генерират огромни печалби от търговията с наркотични в-ва и техните прекурсори. Организираните престъпни сдружения използват различни експерти в областта на химията, фармацевтиката и други, както и специално пригодени за целта нарколаборатории. Най-често у нас предмет на дейност е производство на синтетични и пласирането на пазара на всякакъв вид наркотични вещества и субстанции.

Друга високо печеливша сфера е трафикът на хора. Към 2016 г. престъпление с изключително високата степен на обществена опасност е трафикът на мигранти. Престъпленията от тази категория са свързани с високи печалби за извършителите и експлоатация на лицата, извеждани извън граница, което е абсолютно нарушение на човешките права.

Атрактивни и също толкова доходоносни сфери са производството и търговията с оръжие, тероризмът, контрабандата през ГКПП, противозаконното отнемане на МПС, укриване на ДДС, валутни измами и др.

Поръчковите и показни убийства, както и отвличанията (противозаконно лишаване от свобода) извършвани по поръчение или в изпълнение на решение на ОПГ, са деяния с изключително висока степен на обществена опасност, които макар и не толкова актуални към днешна дата, биват извършвани от организираните престъпни групи с цел разчистване на сметки, решаване на конфликти, генериране на противоправни доходи, подпомагащи останалата дейност на групата.

Финалния етап на организираната престъпна дейност завършва най-често с легализирането на престъпния доход или т.н. „пране на пари”, като средство за удостоверяване произхода на средствата, чрез което т.н. „мръсни пари” биват узаконени и въведени в легитимния паричен оборот.

Организираната престъпност като явление има своя собствена и специфична вътрешна структура, която условно може да бъде разделена на три нива, както следва: 1. организирани групи от професионални престъпници, действащи независимо една от друга, 2. престъпни организации и 3. мафия. Обединяващо и за трите нива е наличието на определен минимум задължителни признаци, които трябва да притежава всяко едно сдружение, за да попада в обхвата на организираната престъпност. В теорията са изведени пет основни признака: устойчивост на сдружението, относително определена вътрешна структура, разпределение на роли и отговорности, системност на престъпната дейност и цел - получаване на нерегламентирана печалба. За да бъде причислено към първото ниво всяко сдружение трябва да притежава тези признаци. От друга страна, при второто ниво има засилена йерархична организираност на структурата, има изявен лидер, изградени са определени защитни и конспиративни механизми. При най-високото ниво - мафията, освен горепосочените признаци е необходимо и наличието на срастване с определени структури на държавното управление, стопански или политически структури и др.

С оглед увеличилия се дял на деяния, спадащи към организираната престъпност, отделните държави предприемат набор от мерки от най-разнообразно естество с цел противодействието и борбата с това явление. Мерките имат законодателен, организационен и институционален характер. Противодействието на организираната престъпност се основава на принципите на законност, гарантиране правата и законните интереси на гражданите, взаимодействие на всички нива, както и публичност на предприеманите мерки. Във връзка с присъединяването на България към ЕС в страната ни бяха проведени редица институционални реформи имащи отношение към борбата с организираната престъпност. Дейността по противодействие беше обект на систематично наблюдение от страна на Европейската комисия. Страната ни показа значителен напредък изразяващ се в следното: Приемане на законово определение за „организирана престъпност” (2002 г.); Подписване на Споразумение с Европол (2003 г.); Приемане на национална стратегия за противодействие на престъпността; Изменения в законодателството (законови и подзаконови нормативни актове); Създаване на специализиран наказателен съд. Така към днешна дата у нас действа структуриран и взаимодействащ апарат от държавни органи, с ясно установени компетенции и дейности. Такива са МВР (ГДБОП), ДАНС, прокуратурата (отдел „Противодействие на организираната престъпност към ВКП), Специализираният наказателен съд (функциониращ от 2010г.), Комисията по отнемане на незаконно придобито имущество, Центърът за превенцията и противодействието на корупцията и организираната престъпност (БОРКОР). На международно ниво с изключително значение за борбата с ОП са членствата на България в Interpol и Europol.

Явлението организирана престъпност има глобално разпространение, висока степен на обществена опасност и добри предпоставки за бъдещо развитие. Отделните държави трябва да обединят усилия в борбата с него, да унифицират предприеманите мерки на всички нива, както и да наблегнат на превантивната дейност с цел отстраняване причините и условията за съществуването на този отрицателен феномен. Това разбира се изисква време, средства, усилия и добра координация на взаимодействието.

**МЕЖДУНАРОДНИТЕ КЛАСАЦИИ ЗА БЪЛГАРИЯ - ЗАСТОЙ, НАПРЕДЪК ИЛИ РЕАЛНА ОЦЕНКА НА ИНСТИТУЦИОНАЛНАТА ПОЛИТИКА**

Д-р Милка ЙОСИФОВА

Хоноруван преподавател Катедра „Национална и регионална сигурност” УНСС и

Управител на НПО „Европейски старт за изследване, противодействие и анализ на корупцията”

**Резюме:** Ежегодно излизат резултатите на множество класации, в които е включена и България. Международните класации оценяват състоянието и напредъка на една страна, което е в основата за определяне нейното благосъстояние, сигурност и просперитет сред държави от почти целия свят. В разрез на тези изследвания може да се отделят постиженията на Европейския съюз чрез всяка държава-членка. Ако в международен аспект оценките за България не отреждат последните места, то в класациите за Европейския съюз, България заема последните такива, особено по показателя корупция. Българското законодателство не съответства на всички изисквания за независимост на Централната банка, на забраната за парично финансиране и правна интеграция в Евросистемата. Членството на България в ЕС е с дерогация и трябва да спазва изискванията за привеждане на законодателството си в съответствие съгласно член 131 от Договора.Причини, които се коренят в характеристиката на корупцията, на съдебната и политическа система, на липсата на механизъм за носене на отговорност, на неефективната борба срещу каналджийството и заплахите от тероризъм.

**Ключови думи:** корупция, оценка, класации, сигурност;

1. **Същност на международните класации**


Когато говорим за понятията „корупция” и „сигурност”, може би е целесъобразно да се вгледаме в резултатите за България в световните класации, които оценяват състоянието и напредъка на една страна в стопанската политика и обществения живот. Всяка година тези изследвания са публично достъпни, но рядко въз основа на тях се предприемат определени действия за решаването на един или друг проблем, независимо кое правителство управлява. Така се наложи извода/становището/ признанието/оправданието, че сме далеч от развитите страни в Европейския съюз не защото нямаме закони, а защото те не се спазват, а за това винаги няма виновни, защото липсва инструмент за носене на отговорност на всички нива от всеки субект.

По-известни международни класации, без да претендираме за изчерпателност са:

|  |  |
| --- | --- |
| **Международна класация** | **Оценяващ орган** |
| Глобална конкурентоспособност | Световен икономически форум |
| Индекс за човешко развитие | ООН |
| Икономическа свобода | Американска фондация „Херитидж” и в. Уолстрийт Джърнъл |
| Правене на бизнес | Световната банка |
| Възприятие на корупцията | Прозрачност без граници |
| Право на собственост | Алианс „Право на собственост” |
| Индекс на бюджетна прозрачност | Инициатива „Отворен бюджет” |
| Готовност за е-правителство | ООН |
| Образование | PISA на ОИСР |
| Плащане на данъци | Световна банка |
| Индекс на свободата на медиите | Репортери без граници |

На база на анализа и представянето на България с различните индекси се измерва нивото на отделния показател даващ реалната картина, отреждаща определено място измежду множество изследвани държави. Измерванията показват нивото на доходите, инвестициите, конкурентоспособността на икономиката, безработицата, бедността, корупцията, продължителността на живота.

Освен класация на държавите тези институции дават и препоръки, които за България от 70 броя за 2009 година, стигат до 90 препоръки в изданието „България в международните класации 2014 година”. В последните издания на международните класации, резултатите запазват своята устойчива тенденция на липса на положително развитие, което най-добре се вижда от графиката изразяваща резултатите от най-разпространените международни класации, по скалата от 0 до 10, където 10 е най-високият резултат.[[1]](#footnote-1)

[](http://ime.bg/var/images/rankings.png)

***Фиг № 1. Класация на България по години***

*Източник: ИПИ по данни организациите, разработващи различните класации.* *Бележка: Използваните данни в годишните издания се отнасят за 1-2 години по-ранен период.*

Видимо резултатите за цялостното развитие на България са в застой от 2005 година, като работата на институциите е очевидно най-слаба, което е в основата за ширещата се корупция, която от своя страна е заплаха за вътрешната и национална сигурност*. „Резултатите на България са най-слаби в индексите, измерващи основно нивото на корупцията, защита правото на собственост и бюджетната прозрачност”.*

Корупцията е в основата да се класира страната, като една от най-слабо развитите държави в Европейския съюз, а по някои показатели и в Европа, което е сериозен проблем, който не може да бъде решаван със стратегии и програми за чието неизпълнение няма кой да носи отговорност.

На 8 ноември 2016 г. са достъпни резултатите в новото издание на Legatim Prosperity lndex, където България заема 57-мо място от проучваните 149 държави, в класацията за благосъстоянието, която позиция позволи дори Македония да ни изпревари с отредената й 53-та позиция. Отчайващи са резултатите по качеството на здравеопазването на 91 място. Спрямо резултатите от 2015 г. България застрашително е пропаднала с 25 места в класацията.[[2]](#footnote-2)

Според авторите на класацията „*Страната остава една от най-бедните и най-корумпирани държави на ЕС”,* което се свързва с неефективното правителствено управление, организираната престъпност и корупцията.

Всички останали държави на ЕС се представят по-добре. В челото на класацията са Нова Зеландия, Норвегия, Финландия, Швейцария, Канада и Австралия.

1. **Индекси за мащабно изследване**

Успоредно с Legatim Prosperity lndex излязоха резултатите от друго мащабно изследване – Индекс на правовия ред, което поставя страната на 53-то място от 113 държави и с най-нисък правов ред от всички останали държави-членки на Евросъюза. Не случайно в продължение на две години боксува реформата в съдебната система. Няма видим напредък, след като няма осъдени по високите етажи на властта, а несъмнено обществото счита, че има такива.

Нека да проследим още една класация на авторитетната фондация „Бертепсман” със своето мащабно изследване за добро бъдеще за 41 държави-членки на ОИСР и Европейския съюз. На България е отредено 35-то място, което е едно място след Румъния и преди Гърция, изпреварвайки дори Унгария, Хърватия, Кипър, Турция и Мексико, съгласно деветобалната система по трите главни показатели:

* Социална политика - 4.3;
* Икономическа политика – 4.9;
* Екополитика – 6.3.

Общият извод на авторите на изследването, е че през последните две години, проблемите се задълбочават драматично, което е характерно и за европейските страни със своята нестабилност и все по-широко разтварящата се ножица между високите и ниски доходи.[[3]](#footnote-3)

Защо социологическото изследване на „Евробарометър” проведено през периода септември-октомври 2015 година стига до извода, че администрацията е най-голямата пречка за бизнеса в България?:

* Защото за 85% от анкетираните е важно да имаш връзки с политици, за да имаш успешен бизнес.
* Защото администрацията е сложна и неефективна структура, която вече е по-голям проблем за българските компании, отколкото корупцията.
* Защото 80% от анкетираните български ръководители на фирми определят като проблем корупцията за развитието на техния бизнес.
* Защото липсват адекватни механизми за събиране на задълженията въпреки непрекъснато променящото се законодателство.
* Защото 60% извеждат корупцията като сериозен и задълбочаващ се проблем.
* Защото обществените поръчки са една от големите пречки за правенето на бизнес в България;
* Защото според 60% от анкетираните, корупцията им пречи да бъдат одобрени на търговете, докато средното за ЕС, ниво е близо два пъти по-ниско.

Остава въпросът защо, защо, защо и докога???

Почти през всичките години от пълноправното членство на България в Европейския съюз редица класации определят България, „*като държава с висока корупция, недостатъчна прозрачност на публичните институции, лоша среда за правене на бизнес и ниска конкурентоспособност…,което успява да неутрализира положителния ефект от сравнително ниското пряко данъчно облагане”.[[4]](#footnote-4)*

Корупцията е съществен проблем за всички държави на Евросъюза, остойностен на 120 млрд. евро икономически вреди от Европейската комисия, още преди няколко години. На тази основа икономическите класации за мястото на страната ни в тях, винаги са били предмет на обществен интерес, особено по отношение класацията на световният износ през 2015 година. България запазва своята 64 позиция.

Поглеждайки назад в годините статистическите данни за българският износ намалява средногодишно с 1% за периода 2011-2015 година. За петте години световния внос се е свил с 2% средногодишно, като за последната година спрямо предшестващата 2014 година, този спад е с 13%. България бележи спад, като спад над средния от 12%, на повечето от водещи пазари при износ за Турция, Гърция, Франция, Белгия, Китай, Русия, Египет, Словения, Кипър, Иран, Саудитска Арабия. Българският износ е в размер на 25 779 млн. щ.д. предимно на медицински стоки, електрически изделия, машини, детайли и възли за автомобили, хранителната и селскостопанска продукция.

|  |  |  |  |  |
| --- | --- | --- | --- | --- |
| **Код МТ** | **Описание** | **Място  2014** | **Място  2015** | **Износ  хил. щ. д.** |
| **120890** | Брашна от маслодайни семена | 2 | 1 | 40 297 |
| **740200** | Нерафинирана анодна мед | 2 | 2 | 760 997 |
| **270799** | Нефтени масла |  | 2 | 402 951 |
| **020743, 020744, 020745** | Патешки дроб/месо | 2 | 2 | 64 003 |
| **081210** | Череши, временно консервирани | 2 | 2 | 20 195 |
| **120600** | Маслодаен слънчоглед | 2 | 3 | 402 462 |
| **400942** | Подсилени тръбопроводи от каучук |  | 3 | 99 709 |
| **392220** | Седалки и капаци за тоалетни чинии | 3 | 3 | 59 124 |
| **740929** | Медна ламарина | 4 | 3 | 24 969 |
| **401219** | Неподсилени тръбопроводи от каучук |  | 3 | 5 167 |

***Таблица № 1 Български стоки с най-високо място в световния износ за 2015 година[[5]](#footnote-5)***

Износът в краткосрочен план е под влиянието от курса на щатския долар към лева и България успява да се адаптира към промените в курса, но с видимо закъснение.

Мястото на България в икономическите класации:

* **Условия за правене на бизнес**

Показател, по който страната отстъпва с две позиции до 38-мо място от общо 189 страни, съгласно публикуваната класация на Световната банка Doing Business, т.е. средата за бизнес се влошава най-съществено през последната година. Водещият проблем е усложняването на процедурата по обявяване в несъстоятелност, по регистрацията на имоти и условията за започване на бизнес.

* **Глобална конкурентоспособност**

Световният икономически форум подрежда България на 54-то място от 140 държави в глобалния индекс за конкурентоспособност. Резултатът за България е в посока на влошаване. От 113 индикатори, които разглежда изследването, определящи производителността на държавите и техния потенциал за просперитет (от 1 до 7), България пада до 4.3 при 4.4 за 2014 година. Като хронични причини изследването извежда слабите резултати на публичните институции, корупцията, липсата на ефективност и прозрачност.

* **Икономическа свобода**

България отстъпва с три позиции, спрямо 2014 г. до 42-ро място в представянето си по показателя икономическа свобода, на фона на световната тенденция за неговото подобряване през 2015 година. По-конкретно за България отстъплението, съгласно подреждането на канадския институт Fraser, е по отношение на свободния избор, конкурентните пазари, сигурността на частната собственост, принципите на правовата държава и други. Най-сериозни слабости остават проблемите с независимостта и безпристрастността на съда и доверието в полицията, които характеристики подронват не само икономическата свобода, но и вътрешната и национална сигурност на България. За тази оценка от 7.33 от максимум 10 точки, принос има високото ниво на преразпределение и вмешателство на държавата, осъществявана с механизмите на бюрокрацията.

* **Човешки капитал**

Основните предизвикателства пред България са свързани със способността за привличане и задържане на научния и образователен потенция и работоспособното класифицирано население. Страната има проблем по отношение на развитие на най-младите, като заедно с Малта, Испания и Германия е една от тези държави в Европа, в които делът на завършилите началното си образование деца е под средните за света стойности.

България заема 42-ро място, съгласно изчисленията на Световния икономически форум „Индекс на човешки капитал” от 124 държави, което фактически е подобрение спрямо 2013 г, когато заемаше 56-то място от 122 държави по индикаторите образование, здравословно състояние, работна сила и заетост.

* **Корупция**

България за първи път е включена в Корупционния индекс на Transparency International през 1998 година, който измерва нивото на политическата и административна корупция в изследваните 168 държави. Неговата стойност варира от 100 – показател за ниско ниво на корупция, до 0 - показател за най-високо ниво на корупция. От изминалите 18 години, през които България е част от изследването, сравнителния анализ на резултатите показва устойчиви нива на дъното, което ѝ отрежда мястото в групата на изоставащите страни-членки на Европейския съюз.

Индексът за възприятие на корупцията (CPI) е създаден през 1995 г., като комплексен индикатор за измерване възприятието и разпространението на корупцията в публичния сектор. Използваните източници при определяне на Индекса за възприятие на корупцията за България са:

|  |  |
| --- | --- |
| Индикатори за устойчиво управление | Фондация „Бертелсман” |
| Индекс за трансформация | Фондация „Бертелсман” |
| Доклад за световната конкурентоспособност | Институт за управленско развитие |
| Международен доклад за оценка на политическия риск | Група за оценка на политическия риск |
| Проучване мнението на ръководители на компании | Световен икономически форум |
| Индекс за върховенството на закона | Световен проект за правосъдие |
| Оценка на риска на държавиите | Economist Intelligence Unit |
| Класация за оценка на риска на държавите | Global Insight (бивш Център за изследване на световните пазари |
| Изследване „Държави в преход” | Freedom House |

***Таблица № 2. Източници за определяне индекса за възприятието на корупция***

Стойността на Индекса за възприятие на корупцията на България за 2015 година бележи спад от 2 пункта спрямо 2014 г., като се връща на нивата си от 2013 г. от 41 пункта при средна стойност 43 пункта от изследваните 168 държави. Анализът на резултатите *”очертава тревожна тендения: след продължителен период на застой през изминалото десетилетие е констатиран регрес в борбата с корупцията… което е отстъпление от достигнати позиции. Сред основните причини за влошаващия се резултат на България са проблемите със спазването на принципа на върховенство на закона, неефективната наказателна политика, както и липсата на своевременно и ефективно санкциониране на корупцията по високите етажи на властта.”.[[6]](#footnote-6)*

Налице е остра необходимост от промяна в политиката за противодействие на корупцията, изкореняване формалния подход в борбата с корупцията, дълбоки реформи в институциите с вменяване инструмента на носене на отговорност за всички действия и бездействия на субектите, които играят роля в тази област.

* **Национална, вътрешна и човешка сигурност**

Сигурността на държавата, обществото и отделните граждани са в пряка връзка и зависимост, като скачени съдове от състоянието на конституционно установения правов ред, спазването на общочовешките ценности и икономически механизми гарантиращи устойчиво развитие и благосъстояние. Нараства зависимостта между личната, национална и международна сигурност и разграничението между тях придобива условен характер. Същността и формите на рисковете и заплахите са асиметрични и оказват съществено влияние върху средата за сигурност в глобален мащаб.

Вътрешната среда за сигурност се свързва с функциониращата пазарна икономика, финансова стабилност, върховенството на закона и социалната политика на държавата. Съществен принос за гарантиране на вътрешната сигурност имат службите за сигурност, обществен ред, съдебната система и органите призвани да се борят с корупцията. В частност корупцията по високите етажи, който остава един от основните проблеми, нерешени от нито едно правителство поради липсата на политическа воля за прилагането на ефективни мерки, които могат да бъдат обединени в едно изречение: ***„носене на лична отговорност за всяко действие и бездействие от всеки субект, съобразно функционални задължения, за които получава възнаграждение”.***

**3. Оценка на Конвергенцията от Европейската централна банка**

В докладът за конвергенция за 2016 г. на Европейската централна банка разглежда България, Чешката република, Хърватия, Унгария, Полша, Румъния и Швеция по отношение равнището на устойчива конвергенция, чрез оценяване съответствието с нормативните изисквания, които националните централни банки трябва да изпълняват, за да се присъединят към Евросистемата.

Заключението: „*В никоя от седемте разглеждани държави, включително и България, правната рамка не е в пълно съответствие с всички изисквания за приемането на еврото. Все така са налице несъответствия по отношение на независимостта на централните банки, по-специално институционалната и финансовата независимост, както и персоналната независимост”.*

По отношение напредъкът в конвергенцията за България препоръките са за създаване на благоприятстваща среда на стабилна икономическа политика и широко-обхватни структурни реформи на база съществуващите прекомерни макроикономически дисбаланси, за подобряване на институционалната и бизнес среда.

Неотложно според Доклада за механизма за предупреждение за 2016 г. *„За да се запази финансовата стабилност, от ключово значение е властите да извършват преглед на качеството на активите и стрес тестовете във финансовия сектор и допълнително да усъвършенстват надзорните практики.”*, което определено дава отговор на въпроса: Защо правителството плати милиони за Кооперативна търговска банка, без да се говори за корупция, без да има виновни, без да има осъдени, без някой да носи отговорност, а това вече е неглижиране на корупцията и заплаха за националната сигурност на страната.

***Използвана литература:***

*1.Доклада за механизма за предупреждение за 2016 г.*

*2.Издание „България в международните класации 2014 година”*

*3.Издание „България в международните класации 2015 година”*

*4.Издание „България в международните класации 2016 година”*

*5.Издание на Legatim Prosperity lndex, 2016 година*

*6.*[*http://komentator.bg/dokoga-balgariya-shte-e-na-opashkata/*](http://komentator.bg/dokoga-balgariya-shte-e-na-opashkata/)

*7.*[*http://www.pariteni.bg/?tid=40&oid=201693*](http://www.pariteni.bg/?tid=40&oid=201693)

*8.*[*https://www.24chasa.bg/novini/article/5716783*](https://www.24chasa.bg/novini/article/5716783)

*9.*[*http://www.capital.bg/politika\_i\_ikonomika/bulgaria/2016/01/18/2688110\_administraciiata\_e\_nai-goliamata\_prechka\_za\_biznesa\_v/*](http://www.capital.bg/politika_i_ikonomika/bulgaria/2016/01/18/2688110_administraciiata_e_nai-goliamata_prechka_za_biznesa_v/)

*10.*[*http://www.bia-bg.com/analyses/view/22322/*](http://www.bia-bg.com/analyses/view/22322/)

*11.*[*http://transparency.bg/download/%D0%9A%D0%B0%D1%82%D0%B5%D0%B3%D0%BE%D1%80%D0%B8%D1%8F/CPI\_2015.01.27.pdf*](http://transparency.bg/download/%D0%9A%D0%B0%D1%82%D0%B5%D0%B3%D0%BE%D1%80%D0%B8%D1%8F/CPI_2015.01.27.pdf)

**Моделиране на градската среда за гарантиране на обществения ред и защитата от тероризъм**

докторант инж. Зорница Миткова ДИМИТРОВА

полк. доц. д-р инж. Иван Костадинов ВЪЛКОВ

Военна академия „Г. С. Раковски“

**Резюме:** В съвременни условия нараства ролята и значението на сигурността на градската среда като част от гражданската сигурност. Урбанизираните райони се характеризират с висока концентрация на престъпност и вероятност от тероризъм, но съществуват методи за моделиране на градската среда за превенция на престъпни намерения и намаляване на вероятните последствия. Докладът дава някои конкретни насоки за осигуряване на безопасна градска среда.

**Ключови думи:** урбанизация, сигурност, обществен ред, престъпност, тероризъм и антитероризъм.

Гарантирането на сигурността на населението в младежка и детска възраст е доказателство за добра политика и мениджмънт на националната сигурност в борбата с организираната престъпност, трафика на хора, престъпленията срещу личността и тероризма. Безопасното движение в градска среда на деца в предучилищна възраст, ученици, студенти, младежи и деца, които активно се занимават със спорт, изкуства и посещават допълнителни образователни занятия, е необходимо да бъде приоритет за органите на реда и отговорните лица по градското планиране на инфраструктурата.

Градовете се характеризират с разнообразие от културни, политически, религиозни и етнически групи, като има отчетливи сведения за местообитанията и заниманията им. Различните групи могат да използват обществени места като клубове (спортни, политически, литературни), читалища, храмове, пространства за занимания на открито, паркове, концертни и конферентни зали, киносалони, тържища, пазари и заведения за хранене. Това определя и пътищата, които те използват за придвижване в градска среда, местата, където се срещат за комуникация, търговия и обмяна на опит и убеждения. В същото време социалната сегрегация по икономически показател дава най-голямо отражение върху избора на различните групи къде да живеят, да получават образование и къде да се трудят. Обособяването на квартали и жилищни зони в градовете е административно удобна организация на градската среда, но в някои отношения тя се явява и разделяне на гражданите по социални и икономически признаци. Това може да бъде основание за конфликти или дори за дългосрочна вражда между хората с различни убеждения и принадлежност.

Освен работата на органите за противодействие на престъпността и тероризма, сигурността на градовете може да разчита на архитектурата, която да бъде използвана като мощно оръжие за предотвратяване на злонамерени действия. В архитектурно отношение градската среда допринася за общия комфорт и благоприятното психологично състояние на гражданите. От значение са времетраенето на пътуванията в рамките на града, интензивността на трафика, техническото състояние на моторните и пешеходните пътища, осветеността на улиците през тъмните часове, състоянието на сградите, местата за отдих и почивка, парковете и уличното озеленяване, както и наличието на търговски улици и обществени сгради за пазар, култура и увеселения. Заедно с осигуряването на комфорт, архитектурата има и силата да внушава сигурност, до степен, че може да предотврати престъпление. Ето защо архитектурата може да бъде използвана за изграждане на физически способи за осуетяване на зловредни действия и смекчаване на проявите на агресора.

Широките осветени булеварди и площади предоставят видимост през цялото денонощие, а обществените места с множество преминаващи хора могат да попречат на агресора да действа. В същото време, улиците с лошо техническо състояние на сградите губят от своите минувачи, т.е. тези места умишлено се избягват тъй като навеждат на мисълта, че там се е случило някакво престъпление: вандализъм, посегателство срещу собствеността или личността или друго отблъскващо събитие. Изпочупените прозорци и изрисуваните с графити фасади предполагат и предразполагат към престъпления и вандализъм, като се счита, че вероятно такива места не се охраняват и органите на реда не достигат до тях. По същите причини се избягват и пътищата с нарушена настилка. Обикновено такива пътища крият опасност от транспортно произшествие или повреда на автомобила, заради което трафикът автоматично се пренасочва към алтернативни маршрути. Амортизираните пътища се изоставят, ставайки неизползваеми, като едновременно с това икономически запада и се обезлюдява и района, който те са предназначени да обслужват. Изоставените райони със западнала и разрушена инфраструктура едновременно са неизползваеми и генерират много негативи, като например:

* престъпност - престъпниците се чувстват необезпокоявани и могат да се укрият;
* тези места изискват специално внимание от органите на реда и се обхождат трудно;
* съществува опасност от пожари, поради липса на надзор;
* съществува опасност от самосрутване на изоставени постройки;
* общественият транспорт достига трудно, а в районите с по-бедно население той е от съществена необходимост;
* учениците от тези райони трудно пътуват до училищата и дори не посещават учебни занятия, особено в зимните месеци;
* всички обществени услуги са некачествени в тези райони;
* търговските обекти затварят врати, липсва интерес за заемане на работни места;
* линейките на спешната медицинска помощ достигат трудно;
* жилищата имат ниска цена, съответно и приходите от наеми и данъци са ниски.

Чувството на изолация в тези райони нараства с времето, което е предпоставка за бум на престъпленията, развитието на престъпни групировки и заформянето на гета. Икономическата обстановка в тези райони е в застой, липсват нормални услуги и сигурност. Там се наблюдават и най-много прояви на агресия и престъпления срещу личността. За сравнение в кварталите с по-богато население се наблюдават повече посегателства срещу собствеността.[[7]](#footnote-7)

В зависимост от регулацията на инфраструктурата и жилищните сгради, облика на всяка една жилищна зона е различен. Градоустройствените планове на градовете и общините дават указания за вида на строителството на жилищни сгради за обществено обслужване: височина, площ на застрояване на терените, разгъната застроена площ, процент от площта за озеленяване, вид и дължина на фасадата. С това местното управление има възможността да менажира архитектурата на градовете, така че да бъдат изградени в полза на физическата сигурност.

Жилищните зони се характеризират с нива на привлекателност и цени на жилищата. Пазара на жилищата се влияе от показателите, които всяка жилищна зона предлага - наличие на училища, удобство на транспорта, търговски обекти, паркове и прочие. Гражданите дават оценка на жилищните зони, като понякога ги категоризират спрямо принадлежността на обитателите по професионален признак и финансово състояние.

Всичко това се отразява и на младото поколение - младежи и деца в предучилищна, училищна и студентска възраст. Средата, в която израстват младите, оформя и техните възгледи и характер. Трудностите или липсата на такива са причина за общото психическо състояние у подрастващите. В големите градове натоварването и стресът е осезаемо за младите поради големите разстояние и дългото време прекарвано в пътувания. За щастие, българските училища са достъпни, тъй като са добре планирани поради две причини: 1) разположени са равномерно в градовете; 2) образователната система на Република България е стандартизирана и безплатна, т.е. всеки може да получи основно и средно образование без значение от произход и принадлежност.

Голяма част от децата и младежите спортуват, посещават спортни, културни и образователни мероприятия, участват в екскурзии. Това ги прави много заети и мобилни, но с предвидим график и маршрути на движение. По данни за последните 5 години, учащите от началния до средния курс на обучение са средно 605,4 хил.[[8]](#footnote-8). Това представлява значителна група български граждани, които са уязвими спрямо криминални и терористични прояви.

Според общото тълкуване се счита, че децата и младежите са защитени в рамките на училищата, тъй като учителите имат отговорност за безопасността им, а провеждането на часовете се извършва в точно определено време, когато родителите знаят къде се намират техните деца и, че с тях всичко е наред. Но в същото време съществува реална опасност от инциденти при движението на учениците в рамките на града. Възможните заплахи за младежите са престъпления срещу личността, пътнотранспортни произшествия или инциденти като пожари, земетресения, тероризъм и прочие. Ежедневното пътуване на учениците може да бъде причина за тревога у родителите, тъй като маршрутите от дома до училище и обратно не винаги са в идеално техническо състояние или се намират в криминогенни райони. Заплахите могат да се случат не само на местата, около училищата, където има струпване на младежи, но и извън тях, навсякъде в рамките на града. Особено в гъсто населени градове, където трафика на превозни средства и пешеходци има пикови часове в рамките на деня (сутрин, обед и вечер) се наблюдават най-много пътни произшествия.

В урбанизираните райони се наблюдават и най-много случаи на престъпления срещу човека: проява на агресия, нападение с цел кражба, отвличане с цел трафик на хора, нападения в обществени сгради и училища. Всичко това би могло да се смекчи или избегне, ако бъдат изяснени и спазвани някои прости правила за моделиране на градската среда за гарантиране на обществения ред и защитата от тероризъм, чрез които да се повлияят зловредните действията.

***Видимост***

При изследване на архитектурни подходи за сигурност и предсказване поведението на човека, като първо правило може да се определи видимостта. Това е елегантен начин, без каквито и да било вложения да се създаде среда, в която липсват обструкции за погледа, от която и да било точка около дадена сграда или елемент на градската инфраструктура (площади, улици, паркинги, паркове, подлези, надлези и др.). При добра видимост и пред погледите на свидетели агресорът винаги ще бъде разколебан, като се има в предвид, че престъпленията се доказват най-вече чрез свидетели. С този подход се разчита на факта, че минувачите по улиците винаги са любопитни. Също така агресора обикновено търси път за бягство, където не може да бъде достигнат, където никой не желае да го последва. У хората, като социални същества, се наблюдава инстинкт за себеопределяне чрез другите, за това хората се наблюдават един друг, несъзнателно събирайки информация за външен вид, поведение или намерение. От един поглед може да се прецени психологическото и здравословното състояние на човека, дали той е тревожен или афектиран. Силата на наблюдението се проявява при събития, които се случват на открито обществено място, независимо дали са положителни или отрицатели (концерт или инцидент), винаги „се събира тълпа“, което е друг социален феномен. Тълпата може да провокира престъпление, но има силата и да предотврати такова. В тълпата емоциите и желанието за проява се засилват, с цел доказване или демонстриране на индивидуални качества. В зависимост от случая индивидът може да поиска да докаже своята сила (физическа или емоционална); вярност, преданост към лидер или кауза; или да прояви смелост, състрадателност и великодушие. Спазването на обществения ред от по-голямата част от обществото гарантира и за по-добър развой на събитията при нарушаване на справедливостта и общочовешките морални принципи. Градското планиране може да осъществи архитектурни решения за площади и улици, където преминават много хора, да бъдат изградени така, че да не предизвикват чувство за неудобство, теснота, объркване, което от своя страна да ескалира във вражда и агресия. Добрата архитектура служеща си с елементарни геометрични форми освен простор, може да предизвиква дори и чувство за гордост, уважение и/или страхопочитание. Такива елементи могат да се потърсят в класическата древногръцка архитектура, както е в примерите от Фигура*1*.

|  |  |  |
| --- | --- | --- |
|  | ***→*** | *Народен театър „Иван Вазов“* |
|  | ***→*** | *3d1357d0addb0113f89cbef90f42c872*  *Софийски университет „Св. Климент Охридски“* |
|  | ***→*** | *61075446*  *Съдебна палата, град София* |

*Фигура 1. Класически архитектурни елементи в съвременна градска среда.*

Тези сгради изглеждат защитени и охранявани, те са символ на държавност и висока култура, но също така могат да станат и обект на нападение. При тях е изпълнено условието за видимост, като всички те са снабдени с обширна площ около входовете и потенциалния агресор вероятно ще бъде забелязан. По сградите няма признаци на вандализъм, всичко изглежда изправно, което води на мисълта, че не е имало посегателство срещу тази собственост. Също така не е особено трудно да се забележи, че тези сгради имат жива охрана, камери за видеонаблюдение, фасадно или улично осветление и непрекъснат поток от хора. Освен собствената си сигурност, те подсигуряват и прилежащите обществени площи, където ежедневно се стича значителен поток от граждани, включително и деца и младежи пътуващи между училищата и домовете си.

***Териториалност***

Много често административното обособяване на жилищните зони може да се препокрива с териториалната принадлежност на дадена социална група. Освен за различните социални групи, териториалността е характерна и за криминалните групи, поради необходимостта им от комуникация и обмяна на материални средства за поддържане на криминалната дейност.

Териториалната принадлежност е обвързана и с чувството за отговорност за обществената собственост. Това може да бъде и индивидуално чувство, което да предотврати нежелан достъп до територията около сградите. За да се осигури териториалността са необходими следните компоненти на обществените места, независимо дали са прилежащи към обществена сграда или жилищна, дали са натоварени кръстовища или малки улични пространства:

* *„Не много открити, не много закрити“*. Пространствата трябва да бъдат едновременно отворени и открити, за да се спази правилото за видимост, но в същото време трябва да бъдат оградени или визуално очертани, за да се гарантира територията и признаците, които определят точната ѝ форма, големина и начините за преминаване през нея. Териториалността трябва да подпомага компонента видимост, като регулира какво се вижда и по кое време на деня. Като правило може да се придържаме към принципа, че площите трябва да бъдат „не много открити, не много закрити“.
* *Бариери.* За архитектурно оформяне на териториите се използват бариери. Бариерите са истински, като стени, огради, парапети, врати или са символични, като озеленяване, кашпи, перголи, арки, бъмпери, през които е възможно преминаването, но те мислено ограждат територията, попадаща под визуалния контрол на обитателите й.
* *Разпознаване на минувачите.* Броят на минувачите използващи едни и същи пътеки и входове е необходимо да бъде достатъчен за да се осигури разпознаваемост. Ако потока се състои от твърде много на брой хора, е трудно да се извърши разпознаване. Това води до отчуждаване, камуфлаж, който да предразполага към нарушаване на сигурността.
* *Очертанията на територията.* Обикновено живущите в една сграда си представят, че „сигурното място“, което обитават е самата сграда, като изключват територията около нея. Територията извън сградите се възприема като отговорност на общината, а по отношение на охраната – на полицията.

***Достъпност***

Поведението на минаващите през обществените територии се контролира чрез достъпа до тях. Скупчената на едно място тълпа или твърде голям поток от хора може да създаде дискомфорт, дори опасност, но може да бъде и прикритие за злонамерени действия. Необходими са правила за преминаване през обширните площи където да се събират много минувачи: площади, фоайета, спирки и гари на обществения транспорт. Тези правила могат да се осъществят чрез препятствия и подходящи входове насочващи потока от и към затворените пространства, като е желателно потока да бъде контролиран за улесняване на наблюдението, чрез който да се идентифицира заплаха, като това може да бъде извършено по два начина:

* чрез двупоточност на движението и многолентово движение, подобно на правилата за движение по пътищата;
* чрез малки отвори, но много на брой – разделяне на големия поток или поединично преминаване;
* врати които периодично се отварят, като така забавят потока – въртящи врати, турникети и двойни врати.

Добра практика е входовете да са достатъчно остъклени за подобряване на наблюдението. Също така се препоръчват правите изчистени линии на пространството около входовете, като се минимизират препятствията и се осигури широк ъгъл на наблюдение. Желателно е в близост до пешеходните входове да няма трафик на автомобили поради възможност нападение да бъде извършено чрез врязване на движещо се превозно средство във входовете на сградите.

В случаите когато входът на една сграда е в съседство с пешеходната зона може входът да се изгради така, че едновременно да не бъде препятствие и в същото време да осигурява достъп до сградата. Един друг „архитектурен трик“ е да бъдат създадени архитектурно-художествени елементи, които да привличат вниманието, да бъдат обект на съзерцания - централен фонтан, рецепция, статуя или място за сядане, за да се отбиват хората от общия поток. Това едновременно осигурява видимост, посока на движение и разделяне на потока.

***Защита на уязвимите места***

За предотвратяване на терористични събития или неуспешен опит за атака е необходимо да се уякчат слабите места в една сграда. Това могат отново да са входовете, прозорците, системите за снабдяване с вода, електричество, външните тела на климатичната система, противопожарната система. Подобряването на устойчивостта е необходимо да се насочи единствено към застрашените активи. Икономически неизгодно е да се прави цялостно и пълно заздравяване и подсигуряване на всички елементи. Някои части на сградата не са достатъчно ценни, необходими или уязвими, за да се прави това. Заменяемите елементи не е необходимо да се защитават: например ако в банков клон има остъкление, което разделя фоайето на чакални и остъкление на банковите каси, то банковите каси ще бъдат с бронирано стъкло, а останалото остъкление в банковия клон ще бъде от обикновено темперирано стъкло. По-вероятно е, в случай че в банков клон влезе стрелец, той да се насочи към касиерите и да стреля отблизо, отколкото да разруши целия интериор.

***Мерки за училища***

Като уязвимо място може да се определи входът на едно училище. За целта е необходимо да бъдат спазени всички архитектурни елементи изброени по-горе. По този начин може да се предотврати неоторизирано преминаване на лица, които не са ученици, учители или родители. Входовете могат да се проектират за осъществяване на необходимия контрол чрез наблюдение и контролиране на потока от хора.

При младежите и децата се наблюдава, че те най-често се движат на групи край училищата, като скупчването им започва от близките пресечки и кръстовища. Но те могат да се движат и по единично, като тогава са уязвими поради факта че са сами, без защитата на възрастен, без защитата на групата. Градската среда е тяхната среда на движение. За достъп до образование и други занимания, децата и младежите се движат през обширна архитектурна среда, използвайки градската инфраструктура, по начин, който е различен от този на възрастните: използват обществен транспорт, а много голяма част от пътя се извървява пеш, тъй като не използват автомобили. Просто заключение е, че много често децата носят със себе си ценни предмети, като музикални инструменти, мобилни устройства, компютри и спортни екипи и могат да са обект на грабеж. Заетите дни на учениците и спортуващите деца е необходимо да бъдат безопасни, а именно с безопасен трафик, с ниски нива на престъпност, без заплахи за личността. По този начин престъпното поведение ще бъде ограничено и у самите младежи.

В заключение на настоящия кратък анализ следва да се обобщи, че ролята и вниманието към градската среда може да се насочи индиректно и към нейното моделиране в посока повишаването на сигурността на гражданите с един по-широк и комплексен набор от инструменти и подходи. Променяйки средата, може да се промени мисленето и поведението на гражданите и, много възможно, на онези от тях, които са злонамерени и нарушават обществения ред. Организирането на архитектурната среда, подпомогнато от градското планиране, спомага за предвидимостта на събития от терористичен характер, улеснява обществената охрана и работата на органите на реда при извършване на конкретни задачи. Подкрепяйки архитектурните подходи за моделиране на градската среда с цел сигурност и превенция на престъпления, може да се окаже дори, че законотворчеството и програмите за обучение и самозащита на младежите и родителите са ненужно средство пред инвестициите в изграждането на по-добра градска инфраструктура.

***Използвана литература:***

*1/ Katyal, N. (2016). Architecture as Crime Control. [online] Georgetown University Law Center 2001 Working Paper Series in Public Law and Legal Theory, Working Paper No. 290756. Достъпен на:* [*https://papers.ssrn.com/sol3/papers.cfm?abstract\_id=290756*](https://papers.ssrn.com/sol3/papers.cfm?abstract_id=290756) *[от 27.11.2016 г.].*

*2/* Gilbert, Patrick, Architect “Using Architectural Elements for Stronger Security: When thinking of security, people tend to think of cameras, security officers and metal detectors”. Security magazine (1 April 2014), Достъпен на: [*http://www.securitymagazine.com/articles/85361-using-architectural-elements-for-stronger-security*](http://www.securitymagazine.com/articles/85361-using-architectural-elements-for-stronger-security) *[от 27.11.2016 г.].*

**Причини за радикализацията сред младите хора**

К-т Нели ВЕЛИКОВА

Академия на МВР

**Резюме:** Още от дълбока древност религията винаги е била част от човешкия живот. И заради голямото си влияние се превръща в най-доброто средство за манипулиране на масите и се използва за оправдано насилие. Много от радикализираните са млади хора. Какво ги кара да загърбят живота си и да убиват и да се жертват? Дори и тези, израснали в демократични държави. И какво трябва да направим, за да ги спасим?

**Ключови думи:** радикализация, тероризъм, насилие;

Религията е толкова стара, колкото и света. Още от дълбока древност тя винаги е била неразделна част от човешкия живот. Едни от най-ранните сведения за нея датират още през 1400 г. пр. н.е.. От зората на цивилизацията човек е имал потребност и се е стараел да опознае и разбере света около себе си, и тъй като не е разполагал със съвременните ни технологии е създал божествата. И оставил съдбата и живота си в техните ръце. Далеч преди създаването на държавата като институция, религията е била мярка и разграничение между доброто и злото, между правилното и грешното. Страхът от наказанието на боговете е мотивирал към спазване на добрите нрави. Нейното значение за хората е толкова неизмерно и дълбоко вкоренено, че след хилядолетия продължава да има огромна власт във всеки един аспект на съществуването ни.

В своя най-чист вид никоя религия не изповядва разрушение и насилие. Тяхното изконно предназначение е да подтикват хората към добро и мир. Но заради голямото си влияние тя се превръща в най-доброто средство за манипулиране на масите. Когато се появят хора, които знаят как да използват могъществото й пречупват нейната идеология през призмата на насилието за свои лични цели и облаги се ражда радикализацията. Самата дума „радикализация” произхожда от латинското *radix*, „корен”, и се разбира като движение със силна политическа насоченост, което търси да преобрази из корен обществото и всички негови институции. Чрез радикални и насилствени мерки и терор цели налагане на някакви политически идеи под религиозен претекст, в разрез с религиозния морал.

За да вникнем в смисъла на радикализма, трябва да го приемем като резултат на въздействието на ценности и мотиви, които изискват пълно отдаване и ангажиране с каузата. Видно е, че религията дава тези мотивации и аргументи и е в центъра на ислямисткия радикализъм. Сега тези явления са проблем при мюсюлманството и по-конкретно групировките „Ислямска държава”, „Ал-Кайда” и др.. Напоследък все по-често ставаме свидетели на брутални терористични актове, вземащи голям брой жертви и оставящи разруха и скръб след себе си. Но връщайки се назад в историята виждаме, че те съществуват може би от зората на религиите, но в друга форма и с други имена. Такива са били, например, кръстоносните походи през Средновековието, в основата на които са били унищожението и насилието, под претекст „да се освободи Божи гроб”.

Това, което прави силно впечатление е, че повечето от участниците в такива радикални организации са млади хора, предимно мъже, в разцвета на силите си. Но какво кара хора, на които приключението, наречено живот, тепърва им предстои и имат необятни хоризонти пред себе си да отнемат без милост човешки живот и да жертват своя в името на една такава кауза? Отговорите на този въпрос трябва да потърсим първо в семейството и възпитанието, което дава то, защото е първата и най-важна социална среда. Ценностите и мирогледа на родителите се предават на поколенията. Когато семейството и обществото са силно привързани към религията отглеждат децата си в силна връзка и отдаденост на Бог. И след като едно дете вярва сляпо на думата на родителите си, не е трудно да бъдат въвлечени в каузите от духовните водачи, които много се приближават и дори надграждат това, на което са научени.

Достигайки младежка възраст, считат за свой морален дълг, за естествено продължение на формираните в тях идеали да се бият за вярата си. Те се страхуват да не посрамят семейството си и да не бъдат отхвърлени от обществото, като покажат страх или малодушие и не изпълнят своите задължения. И за тях техните действия имат основание – те вървят по стъпките на предците си, чиито пример ги учи, че насилственият и агресивен джихад срещу „неверниците” е неотменно задължение и най-благородно дело на всеки мюсюлманин. Допълнително допринася и фактът, че младите хора в ислямския свят живеят затворено и изолирано. Те не пътуват, нямат образование и досег с други култури. Така нямат възможност да видят различна гледна точка, да се сблъскат с други морални ценности и сами да преценят кое е добро и кое не е.

Докато за нас радикализирането на младежи от мюсюлманските държави е лесно обяснимо и донякъде логично, по-странното е, че млади хора, християни, от Европа и Америка също се присъединяват към такива групировки. Все по-често чуваме за такива примери. Очевидно е, че не можем да отнесем същите фактори към младежите от демократичните страни. Тогава как цифрата продължава тревожно да нараства? Обикновено жертви на „духовните водачи” стават антисоциални, асексуални и затворени младежи. Лишени от родителското внимание и без приятелски кръг, те се чувстват разочаровани и ядосани на живота и хората, които не ги разбират. Чувстват се обществено онеправдани и са изпълнени с гняв и жажда за отмъщение. И понеже нямат социален живот, основният им канал за комуникация е интернет и социалните мрежи, където много лесно попадат под влиянието на харизматични лидери и техните примамливи обещания. Обещания, че чрез джихада те ще се преродят отново в свят, където ще бъдат значими и ценени. Където някой ще се интересува от тях, където ще намерят справедливост и ще отмъстят за всичко зло в живота си.

След това започва посещаването на джамии, където ги „обучават” да живеят праведен живот и да презират живота на другите. Те общуват само със свои връстници, защото така е по-лесно да се припознаят, като част от групата и няма някой, с повече житейски опит, от който да се повлияят. Правят свещената война колективна цел и ги пристрастяват към насилието, с което превръщат убийството и насилието в цел сама по себе си. Втълпяват им, че тяхната борба е за установяването на справедливостта на земята и в замяна получават правото да влязат в рая, а техните действия са свидетелство на тяхната воля за борба и победа. И джихадистите и техните привърженици, възприемат тези толкова ужасни за нас насилствени актове като действия на лично изкупление и комунално избавление в служба на световната ислямска революция, която е голямата стратегическа цел на ислямистите.

Голямо въздействие оказва и тиражирането на такива актове от страна на медиите, тъй като така се дава кураж на тези, които се колебаят, понеже разбират, че не са единствени. Също така това е една от основните цели на групировките: актовете и целите им да бъдат популяризирани, защото това осмисля действията им, дава им тръпка, сила и смисъл. След като видят, че са постигнали целта си, те се стимулират да продължат борбата. Също така за членовете това се приема като тест за лоялност, т.е. публично деклариране на принадлежността към кауза, джихада и халифата.

Днес държавите влагат много в техническите средства и мерки против тероризма. Те са крайно необходими за опазване на живота на гражданите, но няма да изкоренят проблема. Освен всички държавни и международни органи и организации трябва да се организират всички културни, образователни и религиозни кампании. Обществото трябва да се информира, че тези явления са несъвместими с религиозния морал, защото всеки бог забранява насилието и агресията. Така хората ще разберат, че тази форма на изповядване е лъжлива и неприемлива. Това ще ограничи в голяма степен привличането на нови „бойци”. Нужен е диалог между страните, за да могат да се опознаят и да разберат колко общо имат помежду си различните вери. Това ще повиши толерантността и ще се намали радикализма. Тази отговорна задача се пада на религиозните лидери, които трябва да покажат истинската страна на религията. Задължение на политическите лидери е да ги подкрепят, а медиите по всякакъв начин да разпространяват това, без да се търси сензация.Трябва да се разбере, че ислямизмът не е тъждествен с исляма, но е важно да се види и неговата връзка с исляма, който е не друго, а начинът, по който мюсюлманите тълкуват своите текстове и живеят според тях.

Този процес, разбира се, ще е дълъг и труден. За да се стигне до корена на проблема и намери решението е необходимо време и търпение. Но с общи усилия, чрез образование и разбиране можем да направим света по-добро и спокойно място.

**Медиите ли влияят върху тероризма или тероризмът влияе върху медиите?**

К-т Траяна ДИМИТРОВА

Академия на Министерство на вътрешните работи

К-т Диана ВАСИЛЕВА

Академия на Министерство на вътрешните работи

**Резюме:** Терористите търсят популярност, а медиите пазар, между тях възниква взаимна зависимост и те вече не могат една без друга. Това сливане на интереса между медиите, които виреят и процъфтяват благодарение на сензационните новини и терористите, които осигуряват сензационните събития чрез своите атаки, повдига въпроси за възможното съучастие на медиите в съвременния тероризъм.

**Ключови думи:** тероризъм, медии, взаимодействие, влияние, интереси;

Понятието „тероризъм“ е едно от най-срещаните в днешно време в различните източници на информация. Но какво всъщност представлява, има ли различни разновидности, повлиява ли се информацията за тероризъм от различни субективни мнения, използва ли се като „оръжие“ от медиите, за да имат повече зрители/читатели? Въпроси пораждащи различен отговор, защото всеки за себе си е приел различна гледна точка, или се е повлиял от различно мнение. Да, използваме думата „повлиял“ два пъти в предходните две изречения, защото в последно време ние, хората като че ли слушаме и се съгласяваме без да разбираме.

Тероризмът е явление, което придобива все по-голямо разпространение и често въздействието му е господстващо върху населението. Може да сравним тероризма с театрална постановка, защото това е едно действие, което се „изиграва пред очите на хората“, което е предназначено да привлече вниманието им и де факто постига целта си, като поражда страх, оскърбление и ужас. А в същото време медиите заливат обществото с редица подробности за терористичните актове от всички краища на света. Дали обаче медиите са обективни и безпристрастни при предаването на информацията за терористични актове в епохата на комуникационната и информационната „революция“.

Основната теза е, че има силно взаимодействие между медиите и тероризма и че в повечето случаи информацията, която е отразена не е достатъчно обективна.

Много специалисти считат, че съществува символична взаимовръзка между терористите, търсещи медийно покритие и медиите, които искат драматични истории, за да увеличат аудиторията и рейтинга си – дори и да знаят, че са манипулирани, те “просто отразяват събитията” и често - въпреки волята си, стават „актьори” в този ужасяващ театър, чийто основен постановчик е тероризмът. Експертите нямат единно мнение по въпроса – дали големият медиен интерес подпомага терористите или спомага за тяхното неутрализиране. Широко известно е схващането, че “всяка публичност е добра публичност” – т.е. дори една неуспешна атака може да повиши вниманието към каузата на терористите. А според нас това схващане ясно показва, че между интересите на продуцентите и тези на терористите има симбиоза. В желанието си да имат повече аудитория медиите, в частност журналистите, които отразяват терористичните атаки, предават в необработен вид информацията, защото най-важно за тях е да са първи на мястото на събитието и да изпреварят конкуренцията. За терористите е важно колкото се може повече да се говори за тях и точно тук е пресечната точка на двата разглеждани обекта – взаимна нужда и съвпадение на целите.

Важно е да се определи кой на кого влияе – медиите на тероризма или обратното. Медиите са изправени пред дилемата възможно ли е да информират гражданите за всекидневните събития, като включват в репортажите често случващата се терористична трагедия, без да пропагандират каузата на терористите. Така се поставя и въпроса дали новината е информираща или манипулативна. Границата, между обективното отразяване на събитията от успешен терористичен акт и скритата пропаганда на неговите извършители, е много тънка. Тази пропаганда може да се осъществява и чрез честни медийни изяви, например платени социолози и политолози анализатори от специалните служби, които чрез своите знания и опит успяват да заблудят както журналистите, така и обикновения зрител за истинската цел на терористичните организации и умело да прокарат политиката на техните лидери.

В някои случаи обаче терористите могат да имат пълен контрол над медиите. Това се наблюдава, когато те могат да създават, да контролират, да редактират, да моделират и да излъчват своето послание към обществото. Тази пропаганда се осъществява чрез техни собствени медии – телевизионни канали, вестници, а най-лесно постижимо е чрез интернет, фейсбук или туитър например. Информационната революция предоставя много възможности и инструменти, от които терористичните организации се възползват. Терористичните организации чрез използването на новите медийни технологии могат да реализират по нов начин някои от ключовите си цели и стратегии като разпространението на пропаганда, всяването на страх, намирането и споделянето на информация, координация, комуникация, набирането на нови членове, набирането на финансови ресурси и др..

И в заключение ще се съглася с мнението на различни изледователи, свързани с тероризма, че медиите се явяват „оръжие“, заредено в ръцете на терористите. Би било наистина безкрайно иронично, ако една от основните свободи на свободния свят – свободната преса, трябва да способства за своето унищожение. Линията между репортер на терористични събития и участник в тези събития, между безпристрастен журналист и фанатичен защитник е често доста тънка и лесна, дори неумишлено, за пресичане. Терористичната активност следва да се отразява каквато е, но да се дозира по такъв начин, че информацията за нея да не се превръща в урок по тероризъм.

***Използвана литература:***

*[1.] Велков С., Тероризмът – минало и настояще, обзорна лекция, Република България, Министерство на външните работи, Дипломатически институт, София, 2005;*

*[2.] Дойчинова М., Медии и тероризъм - аспекти на манипулация и убеждаваща комуникация, сп. Военен журнал, бр.6/2006;*

*[3] Тодоров, П., Медии в криза. София, Авангард Прима, 2011;*

*[4] Хаджиев Б., Влияние и въздействие на новите медии върху проявленията на съвременния тероризъм, сп. Международна сигурност, бр. 1/2014;*

*[5] Николов, С., Миедиите и тероризма- тенденции и предизвикателства, Доклад, изнесен на международната конференция “Източна Европа и САЩ пред предизвикателствата на 21 век” – 19/20 май 2005 година*

**СЪЩНОСТ И ОСНОВНИ ЕЛЕМЕНТИ В ГЕНЕЗИСА НА ПОНЯТИЕТО**

**„ОБЩИНСКА СИГУРНОСТ”**

гл. ас. доктор Нончо ДИМИТРОВ

Валентин МАЛАМОВ,

Катедра „Национална и регионална сигурност”, УНСС

**Резюме:** В настоящия докладсе разглеждат особеностите на общинската сигурност, както и нарастващото значение на това равнище на сигурност. Посочени са основните свойства на системата за общинска сигурност и законите, изразяващи основните връзки и отношенията на системата като цяло.

**Ключови думи:** общинска сигурност, адаптация, системология;

*,,За всеки долар, вложен в нови машини, трябва да се вложат и няколко долара в човешки капитал – за неговото обучение, образование, разместване, социална рехабилитация и културна адаптация. Навсякъде, където това е възможно, трябва да променяме хората, а не само да подменяме машините.”*

*Алвин Тофлър*

В една социална система, сигурността на обществото не е състояние, а система, процес, логика, абстракция, интерес, конфликт, сила, сигурност и най-вече осъзнаване или усещане. Това усещане би могло да се разглежда и като безкрайно и непрекъснато множество от състояния, както и съответните действия и функционални изменения на системата, водещи до тях. Изградените устойчиви общества преминават от едно устойчиво състояние към друго устойчиво и се създава впечатление, че те са система с непрекъснат процес на стабилност и сигурност. Всички останали общества постоянно преминават от едно кризисно състояние към друго, затова създават впечатление, че са в непрекъснат процес на нестабилност и несигурност.[[9]](#footnote-9)

Съществуват различни класификации на сигурността, т.е. на видовете сигурност. В четири от тях в логиката е да се дефинира имплицитно мястото на общинската система за сигурност:

* Глобална сигурност;
* Регионална сигурност;
* Национална сигурност;
* Общинска сигурност.

Ако дадена система е в състояние на неравновесие или на такова неустойчиво равновесие, при което най-малкото въздействие върху ù може да я извади необратимо от него, то съвсем логично не може да се говори за сигурност на тази система, по-скоро сигурността ѝ достига своя минимум, съответно несигурността ѝ – своя максимум.

Ако обаче системата е състояние на устойчиво равновесие, така, че при всяко въздействие тя, дори да се отклони от равновесното си положение, след пренебрежими или поносими усилия и след (сравнително) кратки колебания отново се връща в него, то тогава сигурността ѝ е в максимума си, а несигурността ѝ – в минимума си.

Сигурността е мяра за устойчивостта на равновесното положение на системата. Една система е в състояние на сигурност, когато:

* Няма (или могат да бъдат пренебрегнати) такива въздействия, които могат да я извадят от равновесното ù положение – такава сигурност може да бъде наречена абсолютна (идеална), защото до голяма степен тя е гарантирана без прякото участие на системата, а е повече резултат от стеклите се обстоятелства;
* Възможни са въздействия, които, ако развият своя потенциал, биха могли да извадят системата от равновесното й положение, но тя притежава ресурси, с които може да предотврати възникването им или да неутрализира реализацията на този техен потенциал и така да остане необезпокоявана в своето равновесно положение. Системата успява да държи под контрол до критичната точка, след която тя напуска равновесното положение. Подобна сигурност може да се нарече динамична. Точно такава е най-често срещаната сигурност;
* Възникват въздействия, чиято (ескалираща) мощ е в състояние да извади системата от равновесното й положение и да предизвика изключително сериозни последици за сигурността на тази система, но системата разполага с ресурси и е способна да извърши такива структурни трансформации, с които да управлява и неутрализира тези въздействия, така че да запази равновесното си положение. Такава сигурност, условно, може да бъде наречена трансформационна.

Такава трансформация може да бъде достигната в общината при следните, нарушаващи равновесието събития и/или действия:

* смяна на политическото ръководство в общината (кмет, зам.кметове и др.), след общински избори;
* смяна на областен управител и/или ръководители на национални институции на областно ниво;
* природно бедствие със значителен мащаб на територията на общината;
* екологична катастрофа от промишлена авария, независимо от причините: злонамерена и/или технико-технологичен инцидент;
* масови безредици в следствие на бежанска вълна и/или инсценирани етнически противоречия;
* междуличностни инциденти с широк общностен отзвук.

Всяка система има вградена в себе си единица за време, с която се оразмерява многообразието от нейните жизнени процеси. Ако размахът на вълната на промените надхвърля значително интервала, определен от времевата единица, те няма да преведат системата в качествено ново състояние и няма да предизвикат у нея необратими трансформации и разкъсвания на функционални и структуроопределящи връзки. Ето защо може да се каже, че за дадена система, “не-промяна” – това е всъщност промяна, последствията от която не се усещат от системата.[[10]](#footnote-10)

Аналогично, сигурността е несигурност, която нараства толкова бавно, че системата не може да отчете нито самото нарастване на несигурността, нито последствията от него за самата нея. В този смисъл на практика сигурност няма, а сигурността – това е само една много бавно нарастваща несигурност.

Разглеждането на общинската сигурност е не толкова състояние, а процес изискващ включването на локалните елементи от динамиката. Ако се разгледа не някакво веднъж завинаги определено равновесно положение на системата, а една траектория на движение, която тя (е избрала да) следва. Тогава за общинска сигурност може да се говори, ако при всяко въздействие, което се стреми да я отклони от нейната траектория, общинската система запазва способността си да се завърне към нея или поне да се движи с минимални колебания от нея. Или налице е ефекта на „жироскопа”.

Общностните измерения на сигурността в общината и за системата за общинска сигурност, не могат да бъдат разгледани без уточняването на такива важни понятия като Лемата и Дилемата на (не)сигурността.

*Лема на (не)сигурността:* „При сходни състояния на (повишена) несигурност различните системи реагират по сходен начин”.

При (повишена) несигурност хората (общностите, обществата) си приличат удивително, като състоянието и реакциите им са подобни: стрес, страх, отчаяние, чувство за безизходица, повишена мнителност, раздразнителност, ранимост, неспособност за вярна преценка. Колкото повече се задълбочава несигурността, толкова по-малко значение има каква е била първопричината за нея.

Обратно – при сигурност всички хора са напълно различни. Тогава е твърде важна първопричината – какво именно е направило този или онзи човек по-сигурен. Гарантираната сигурност означава по-здрав, или по-богат, или по-уверен, или по-влюбен, по-успешен и т.н. В немалка степен тези съждения важат и за големи общности хора (племена, народи, общества). Независимо от различията им (политически, икономически, културни, етнически, религиозни), при несигурност за тях са характерни сходни реакции.

За Даниел Бел: “Индивидите не могат да понесат прекалено голяма несигурност във всекидневния си живот, а най-плашещите измерения на несигурността са бързото и флуктуиращо обезценяване на парите … и флуктуиращата безработица. Тъкмо при тези обстоятелства традиционните институции и демократични процедури в обществото се пукат по шевовете и се надигат ирационалните вълни на недоволство и на копнеж по политически спасител.”

За Роналд Инглхарт, при повишена несигурност у всяка общност от хора, неувереността поражда остра потребност от предсказуемост, ред, ясни правила и сработва т.нар. "авторитарен комплекс", приемащ обикновено едната и/или другата от следните форми:

* отрицание и съпротива срещу промените, вяра в непогрешимостта и отстояване на собствения културен модел;
* преклонение пред лидер с желязна воля, който да преведе общността през трудностите към по-сигурни времена.

Според Р. Инглхарт една от ключовите функции на религията е „да дава чувство за надеждност в невнушаваща чувството за сигурност среда.” Подобна роля за снемане на неопределеността на настоящето и бъдещето, постигане на предсказуемост и даване на смисъл, надежда и перспектива играят и повечето идеологии.

Суровата реалност на живота предлага най-очевидни аргументи в полза на Лемата на (не)сигурността. Без значение къде по света се намират хората от една общност, те реагират еднакво: при агресия отвън (готовност за риск и саможертва, консолидация, идеализъм, всеотдайност); при остър ръст на престъпността (мерки за защита на живота и собствеността - личните и на най-близките хора); при стихийни природни бедствия (загърбване на вражди, солидарност, взаимопомощ, състрадание); при много висока безработица (стачки и социални вълнения, саботажи, индивидуални актове на насилие).[[11]](#footnote-11)

Дилемата (не)сигурността има следният смисъл: не е вярно, че винаги когато една система (община) инвестира в своята общинска сигурност (увеличава материалните ресурси), то задължително получава повече сигурност.

Дилемата за (не)сигурността е ключово понятие за политическия реализъм на общинско ниво. Липсата на доверие е главното, което носи несигурност и стрес, и превръща взаимните страхове и подозрения в самосбъдващо се предсказание.

Анализът на понятието „общинска сигурност” не би бил пълен, ако не се разгледат задълбочаващите се нейни различия/прилики и разминаването/сливането й с две други важни понятия – „контрол” и „отбрана”.

Контролът и сигурността са синоними. Трудно би било другояче, след като законодателят е вменил контролни функции на кмета и неговата администрация за територията на общината сигурността е много повече от контролът. Овладяването на зоните на нарушения (нерегламентирани сметища, пречиствателни станции и др.) е инвестиционен процес, но избора на решения за всеки от етапите на този процес, преминава през доверието към кмета с неговата общинска администрация. Доверието е основният ресурс за контрол в полето на сигурността, а общинската система за управление на сигурността е инструмента.[[12]](#footnote-12)

Отбрана и сигурност пък все повече се отдалечават една от друга по дух, смисъл и съдържание. В управлението и осъществяване на общинската сигурност е преди всичко приоритет на общинското ръководство, а отбраната - на военните структури на територията на областта. Общинската сигурност преследва интеграция на преки контролни функции за територията на общината при реализация на конкретни политики с техните цели; а отбранителната политика – военни цели. Общинската сигурност включва процесите на диалог между институциите в системната структура на общинската система за сигурност. Отбраната включва структурата и действието на въоръжената сила. Общинската сигурност включва рискове и предизвикателства, които са извън полето на военната компетентност. Отбраната в крайна сметка почива върху способността на въоръжените сили.[[13]](#footnote-13)

Отбранителната недостатъчност днес все по-успешно се очаква да се компенсира със синергичния ефект от реализацията на Общинската система за управление на сигурността.

Несигурността е колкото величина, характеризираща състоянието на човека, толкова и наша насъщна черта. Тя е общото между нас хората, което ни прави еднакви в нещо съкровено и индивидуално.

Несигурността много повече от сигурността е базисната, изходна и водеща величина. В несигурността, за разлика от сигурността, винаги преобладава не статиката, а динамиката; нелинейността, а не линейността. Тя поражда импулси за действие, съпротивлява се срещу статуквото, срещу пряката и непреодолима връзка между причина и следствие. Както казва Иля Пригожин: “В равновесието материята е сляпа, а извън равновесието тя проглежда.”

Разглеждането на общинската сигурност като сложна обществена система означава възприемането на процесите и явленията, които я съставляват в единство, цялост, взаимосвързаност и противоречивост.

Продукт на свойството емергентност (emergence) е синергичния ефект – качествено нови функционални възможности в цялото. Синергията се основава на възприетото разбиране, че цялото е по-голямо от сумата на неговите части. Тя се появява в една система, когато интегралния ефект е по-голям от диференциалния ефект.

Разглеждането на общинската сигурност като сложна обществена система означава възприемането на процесите и явленията, които я съставляват в единство, цялост, взаимосвързаност и противоречивост.

Независимо от типа на сложните системи и характера на съставящите ги части (подсистеми, елементи), те притежават някои общовалидни особени свойства, подчиняват се на общи закони и притежават функционални характеристики, по които се различават от обикновената съвкупност от обекти, процеси, явления.

* *Основните свойства за системата* за общинска сигурност са: уникалност, силна предсказуемост, неентропийност (стремеж към определеност на системата) и целенасоченост;
* *Уникалност* (неповторимост) – Общинската система за управление на сигурността няма аналози в поведението си като процес или в състоянието като резултат. Всяка община е уникална, предопределена от нейната общинска социална идентичност, мрежата от връзки между личности, общност и институции;
* *Силна предсказуемост* – обективната реалност в информационна епоха с нейните конкретни качества, дефинира структурата и функциите на съставните части и дава основание да се определят еднозначно реакциите или функциите на общинската система за сигурност като цяло. Силната предсказуемост обаче не означава пълна прогнозируемост. Напротив, вземането на решения по отношение на изграждането и функционирането на общинската система за сигурност следва да се основава на прогнозата за очакваното състояние на подсистемите и средата към времето за реализация на тези решения;
* *Неентропийност* (стремеж към определеност на системата) – изразява способността на общинската система за сигурност за даден период от време, в определени граници, да запазва основния процес, за който е създадена, да съхранява определеност на своите функции и да отстранява последствията от вътрешни и външни случайни въздействия на подсистемите;
* *Целенасоченост* – общинската система за сигурност функционира с определена цел, за постигането на която се съсредоточават наличните човешки, материални, енергийни и информационни ресурси и в интерес на която са насочени действията на всички съставни компоненти и на системата като цяло.

Сложните системи са подчиняват на общи закони, които изразяват най-съществените връзки и отношенията между компонентите на системата и на последната със средата. Взети поотделно, различните по характер съставни части могат да се подчиняват на определени закони, но от тях не могат да се изведат законите, изразяващи основните връзки и отношенията на системата като цяло. Най-съществените отнасящи се до системата за общинска сигурност са: за взаимната адаптация, за зависимостта между структурата и стратегията и за трансформацията.[[14]](#footnote-14)

*Закон за взаимната адаптация* - Синтезът и динамиката на развитие на общинската система за сигурност, по своята същност, представлява процес на взаимна адаптация (съгласуване, обвързване, приспособяване) на вътрешните компоненти помежду си и на системата с околната среда. От него произтичат едни от най-важните качествени характеристики (качества) на състоянието и поведението на общинската система за сигурност – структурните, функционалните и системните.

*Структурните качествени* характеристики характеризират процесите на взаимната адаптация на вътрешните компоненти помежду си. В структурата на системата са заложени закономерностите на процесите на взаимната адаптация между нейните вътрешни компоненти. Вътрешната адаптация следва да се разглежда с отчитане на йерархичната структура на сложната система, т.е. тя трябва да бъде хоризонтална – между съставните елементи (подсистеми) от едно и също ниво, и вертикална – между частите от различни йерархични нива.

*Функционалните качества*, характеризират процесите на взаимна адаптация на СНС и околната среда. Измененията на средата предизвикват изменение на процесите на външната адаптация на системата, което осигурява оцеляването й при новите условия и продължаване на функционирането за постигането на целта, в интерес, на която е създадена. Функционалната адаптация е свързана с устойчивостта на системата, с нейната надеждност и безопасност.

*Системните качества* се определят като съвкупни характеристики на процесите по взаимната адаптация на вътрешните компоненти помежду си и на общинската система за сигурност с външната среда.

*Закон за зависимостта* между структурата и стратегията на сложната система - На която и да е структура на общинската система за сигурност съответстват множество стратегии, една от които е оптимална и обратно - всяка избрана стратегия на поведение и функциониране може да се реализира при множество структури на системата, една от които е оптимална. Този закон има определящо значение за реалното съществуване и преди всичко за ефективността на общинската система за сигурност. Практически има два подхода при отчитането му:

* Първият – при наличието на установена структура на общинската система за сигурност, да се избере оптимална стратегия, при която с най-малко сили, средства и разходи да се постигне целта на системата;
* Вторият – при ясно изразена (указана, избрана, уточнена) стратегия, да се избере съответстващата й оптимална структура. Важно следствие от закона за взаимната адаптация е необходимостта при анализа на общинската система за сигурност да не се изследва изолирано характерът и динамиката на съставните компоненти и на средата като такива, а динамиката и взаимната адаптация помежду им.

*Закон за трансформацията* на сложните системи – при взаимодействието с динамичната околна среда, за да съществува и функционира в равновесие с нея, общинската система за сигурност по необходимост трансформира своята структура или стратегия от един вид в друг, при това изпреварващо спрямо изменението на средата. Изменението на стратегията на функционирането на, общинската система за сигурност, обусловено от динамиката на околната среда води до дезадаптация между стратегията и съществуващата структура. Ако измененията на средата са значителни, а възможностите за въздействие върху нея са ограничени, то, за да функционира, дори да оцелее, общинската система за сигурност се налага да измени своята структура. Ако това изменение не стане, и то своевременно, взаимната дезадаптация на системата и средата и между вътрешните компоненти ще наложи прекомерни разходи за поддържането или възстановяването на жизнеспособността и устойчивостта на системата.

Системологията изисква достатъчно дълбока оценка на поведението и свойствата на сложната система. Това налага изследването на нейните функционални характеристики.

Функционалните характеристики на системата за общинска сигурност са: ефективност, надеждност, управляемост, устойчивост, сложност.

Особено важно е да се отбележи, че такава система, чиито характеристики (свойства) са синергетичен резултат от съответните характеристики (свойства) на съставните им части.[[15]](#footnote-15)

Същността на синергетичния ефект “е в спонтанната самоорганизация на сложните системи, възникваща в резултат на взаимодействието на техните структурни звена, при което системите като цяло придобиват качествено нови свойства, невъзможни за постигане от отделните им части.” Точно това е важно да се отбележи и запомни – всъщност синергетичният ефект не е само количествено надвишаване при сбора (синтеза) на определени характеристики (свойства) на съставните елементи на системата над простата сума на тия характеристики (свойства), а получаването на качествено нови характеристики (свойства).

Най-просто казано, синергетичен ефект е налице, когато величината, с която се измерва резултатът от взаимодействието на няколко елемента е по-голям от (т.е. надвишава) механичния сбор на техните величини.[[16]](#footnote-16)

Общинската система за управление на сигурността не е просто механичен сбор от структури, норми и хора, а сложна мрежа от организации, със силни взаимни връзки, ефективна координация, качествено управление, тя е уникален комплекс с многопластова структура, различни нива на подчиненост . Основно качество, което трябва да притежава системата е постигането на синергетичен ефект, който повишава значително нейния капацитет и създава възможност за трансформацията на тези елементи в единна архитектура. Сигурността на Общинската система за управление на сигурността е такова състояние, при което е гарантирано нейното нормално съществуване и са надеждно защитени жизненоважните ѝ интереси. Ако съществува заплаха за тези интереси, системата може да започне да изпитва дефицит на сигурност, да премине в състояние на несигурност.

Неизменно изискване към Общинската система за управление на сигурността е тя да съхрани при всички обстоятелства способността да действа в отворен режим, като част от Единната спасителна система и да може да оптимизира функционирането си винаги, когато националната сигурност е застрашена. Разбира се, запазването на такъв капацитет зависи от това, че страната е част от по-голяма система от държави, функционираща като Система за колективна сигурност.

С други думи, за да е ефективна и изпълнява предназначението си, Общинската система за управление на сигурността трябва в пълния смисъл на думите да бъде наистина “общинска” (по характер), наистина “система” (с висока степен на интегритет и с общинско отговорно управление) и наистина “за сигурност” (т.е. да представлява един сложен механизъм за производство на сигурност). Тази система не бива да разчита прекалено на статуквото – напротив, тя трябва да е самосинхронизираща се, самообучаваща се, настроена за динамичен анализ на ситуацията. Общинската система за управление на сигурността не може да съществува вън от конкретното време и пространство, тя е функция не само на трайни тенденции, но и на всяка внезапна промяна в стратегическата ситуация. В нея обществото е пуснало дълбоки корени (или пък тя в него), които отчитат традициите, манталитета, историческата памет. Заблуда е, че всяка конструкция, вкл. механично привнесената отвън би могла да пасне на общинската социална идентичност, напротив – подобна присадена система за общинско ниво може да се окаже неефективна, като в нея възникнат силно вътрешно триене и концентратори на напрежение.

Общинската система за управление на сигурността е съвкупност от правни норми, законодателни, изпълнителни и правораздавателни органи, които следва да осигурят оптимални условия за жизнеспособност и развитие на общината като цяло. Ясно е, че за общинската сигурност действат както правни норми, регулиращи поведението на институциите, обществото и личността, така и съгласувани планове вътре в тези институти – политическите учреждения с организационна структура на областно ниво с централизирано управление и изпълнителен апарат.

Процесът на създаване и укрепване до степен на стабилно функциониране на Общинската система за управление на сигурността в едно с тези институти въз основа на съответна нормативна база, изразява същността на институционализация на системата за общинската сигурност.

В системата за общинска сигурност има три равнища (обекта) на сигурността: на личността, на обществото и на държавата, представлявана от съответните институции на областно ниво.

Сигурността на личността се постига чрез осигуряване на правни и нравствени норми и изграждане на институции (доброволчески), позволяващи развитието на способностите и задоволяване на потребностите на всеки.

Сигурността на обществото означава развитието на институти, норми и обществено съзнание с цел реализация на правата и свободите на всички групи от населението. [[17]](#footnote-17)

Сигурността на държавата със съответните институции на областно ниво, означава наличие на ефективен механизъм за управление и координация на обществените групи и политически сили, а също и на действени институти за тяхната защита. Посочените структурни елементи, взаимодействайки със среда на сигурност, формират условно два компонента на общинската сигурност – вътрешна и външна.[[18]](#footnote-18)

Вътрешната сигурност означава съгласие на гражданите, социалните слоеве, обществените структури, политическите организации по основните въпроси на живота в общината. Тя е жизнено важна за общината и главен опорен стълб на общинската сигурност. Представлява състояние, при което общинското ръководство и обществото със собствени сили и средства могат адекватно да реагират на бедствия, аварии и/или закононарушения, чрез локални системи за: Оповестяване; Обучение; Организация; Действие; Управление. Вътрешната сигурност се свежда преди всичко до икономическото и екологичното състояние на общината, социалното положение на личността и опазването на вътрешния ред.

Външната сигурност за общината се заключава в осигуряване на устойчиво положение спрямо националните структури, за нейното национално единство и за коренните ѝ политически, икономически и културни интереси. Външната сигурност за общината, като елемент на националната система, следва да гарантира националната сигурност на три нива: глобално, европейско и регионално.

Външната сигурност е състояние, което в значителна степен генерира вътрешната сигурност.

Характерно за сигурността днес е интегралността, което означава: не само общинското ръководство, но и всички субекти на историческия процес (личност, семейство, общност от хора) имат равно право на сигурност и могат да го придобият само чрез осигуряване на това право за всички; безопасността не може да се ограничава с някаква отделна област на човешката дейност (политическа, икономическа и друга), а трябва органически да свързва всички области в едно цяло; съзнателен отказ да се изхожда само от един принцип, една основа, един източник на сигурност.[[19]](#footnote-19)

Оптималният вариант за системата за общинска сигурност е тя да е общностна по характер с осъзната общинска социална идентичност и в същото време да е интегрирана в националната система, а тя съответно в система за колективна сигурност.

***Използвана литература:***

1. *Димитров, Н., Соларният бизнес в България, Издателски комплекс на УНСС, София, 2015г.;*
2. *Кискинов, Вихър, Правна система – част 1, Онтология и методология, Университетско издателство – „Св. Климент Охридски”, София, 2006г.;*
3. *Манев, Евгени, Глобална, регионална и национална сигурност, Софттрейд, София, 2012г.;*
4. *Министерски съвет, Концепция технологични области, подобласти и технологии за прилагане на „стратегия за изследвания и технологии в сигурността и отбраната”, София, 2015г.*
5. *Министерски съвет, Стратегия за изследвания и технологии в сигурността и отбраната, София, 2015г.*
6. *Мичев, Стефан, Рискове за сигурността в информационното общество, Софттрейд, София, 2015г.;*
7. *Мичев, Стефан, Философия на сигурността (Хуманност и насилие), Софттрейд, София, 2013г.*
8. *Семерджиев, Цветан, Стратегически информационни системи, Нова звезда София, 2007г.;*
9. *Слатински, Николай, Измерения на сигурността, Издателство „Парадигма”, София, 2000г.;*
10. *Слатински, Николай, Националната сигурност: Аспекти, анализи, алтернативи, Издателство „Българска книжарница”, София, 2004г.;*
11. *Танев, Тодор, Политическа култура, Университетско издателство – „Св. Климент Охридски”, София, 2012г.;*

**ОПЕРАТИВНО ИЗДИРВАТЕЛНА ДЕЙНОСТ НА ОРГАНИТЕ НА МВР ЗА ПРОТИВОДЕЙСТВИЕ НА ПРОТИВООБЩЕСТВЕНИТЕ ПРОЯВИ НА МАЛОЛЕТНИ И НЕПЪЛНОЛЕТНИ**

К-т Емил ИЛИЕВ

Академия на МВР

**Резюме:** Този доклад се фокусира върху характеристиките на противообществените деяния извършвани от малолетни и непълнолетни лица, както и върху начините за противодействие срещу тях. Посочени са основните видове превантивна дейност в това отношение, като наред с това са разгледани и конкретните задачи осъществявани от оперативните органи на криминална полиция.

**Ключови думи:** оперативно издирвателна дейност, противообществени прояви, малолетни, непълнолетни, превенция.

Състоянието на престъпността, осъществявана от непълнолетните е признак, който характеризира количествената устойчивост на проявните ѝ форми и дадени териториални и времеви граници.

Анализът на данните на полицейската статистика показва, че след рязкото нарастване от 1989 г. до 1992 г. на престъпленията (над два пъти) и на извършителите (около пет пъти), в следващите години престъпността, извършвана от непълнолетните бележи тенденция на устойчивост и е един от сериозните проблеми за решаване от органите на полицията и цялото общество като цяло.

Според статистиката най-често малолетните и непълнолетните са автори на обикновени и взломни кражби, джебчийски кражби, грабежи, противозаконни отнемания, кражби и грабежи на моторни превозни средства и части от тях, изнасилвания и блудство, престъпления свързани с наркотици и др. В по-голямата си част става въпрос за имуществени посегателства – предимно кражби. Убийствата са със сравнително нисък дял, същото важи и за хулиганството, наказуемо по чл. 325 от Наказателния кодекс.

Повечето от противообществените деяния на малолетните и непълнолетните се извършват в групи. Причината, преди всичко, е криворазбраният стремеж към себеутвърждаване. През последните години се наблюдава тревожен ръст на проституцията, наркоманията, скитничеството и безнадзорността сред подрастващите. Зачестяват случаите, при които те стават жертва на физическо и сексуално насилие, както и жертви на криминални престъпления.

Мнозинството от непълнолетни, които са склонни към извършване на групови престъпления, са водени на отчет в детска педагогическа стая (ДПС) за системно нарушаване на обществения ред.

В структурно отношение престъпните групи се разделят на случайни, временни и постоянни. Престъпните деяния на случайните групи, в повечето случаи, имат подчертано ситуативен характер. За временните групи е характерно, че се формират предимно за извършване на определени престъпления. В тях вземат участие подрастващи, които предварително се познават. Превръщането на престъпните групи в постоянни зависи до голяма степен от характера и съдържанието на извършваните престъпления. При реализиране на престъпно посегателство не винаги участват всички членове на групата. Най-често има активно ядро от около двама или трима непълнолетни, които са съпричастни към всички престъпления, като участието на останалите има епизодичен характер.

Престъпността сред непълнолетните се явява в голяма степен „база“, определяща тенденциите за криминалната рецидивна престъпност. Все по-широко място заемат:

* отпадането и бягството от училище;
* бягството от дома, скитничеството и просията;
* проституцията;
* участието в „криминогенни“ религиозни култове.

Усилията на органите на полицията са насочени към разширяване и подобряване организацията на превантивната дейност, с цел по-малко подрастващи да стават извършители и жертви на престъпни посегателства. Основен приоритет е работата по всички сигнали, получени от полицейските органи, за извършени престъпления срещу деца, своевременно разкриване на техните извършители и предаването им на правораздавателните органи.

Ограничаването на престъпните посегателства на малолетни и непълнолетни е задача не само за полицейските органи, но и на редица министерства, междуведомствени институции, неправителствени организации, пред средствата за масово осведомление и гражданското общество.

Основни нормативни актове, които уреждат правната уредба на описаните в този доклад проблеми са: Закона за борба с противообществените прояви на малолетни и непълнолетни и Закон за закрила на детето. В тях са уредени дейността и функциите на системата за превенция и противодействие. Съгласно него имаме изградени и поставени в действие специализирани институти. Един от тях е Централна комисия за борба с противообществените прояви на малолетни и непълнолетни, която е юридическо лице на бюджетна издръжка към Министерски съвет на Република България. Нейните задачи могат да се обобщят по следния начин:

* Разработване мероприятия за широко привличане на обществеността за предотврятяване и борба срещу противообществените прояви на малолетните и непълнолетните.
* Координира дейността на държавните органи във връзка с борбата срещу противообществените прояви на малолетните и непълнолетните.
* Прави предложения пред съответните държавни органи, обществени организации и научни институти.
* Упражнява контрол по изпълнението на взетите въз основа на закона решения.

Превантивната дейност на криминална полиция се осъществява съвместно с инспекторите на детска педагогическа стая. Самата превенция е съвкупност от правни и други мерки за предотвратяване на определено отрицателно обществено или природно явление. Разграничават се два вида превантивна дейност по посока на противодействието на противообществените прояви на подрастващите – предделиктна и постделиктна.

Предделиктната превенция, от своя страна, е първична и ранна. Целта и е недопускане извършването на престъпления от лица, които до момента не са извършили такива. Дейностите тук са свързани с изследването, разкриването, предотвратяването и отстраняването на негативното влияние на факторите от микро и макро средата, благоприятстващи проявата на девиантно поведение сред подрастващите.

На следващо място, постделиктната превенция е вторична и обхваща дейностите, насочени към недопускането на рецидиви при децата, извършили вече противообществени прояви. Тази превантивна дейност се осъществява спрямо малолетни и непълнолетни, настанени в съответните специализирани корекционно-възпитателни и социално-педагогически институции. От особено важно значение е превантивната дейност да се извършва от служители в МВР, които добре познават възрастовите и индивидуалните особености на детската личност.

Предделиктната (ранна) превенция на противообществените прояви и престъпления на малолетните и непълнолетните, е свързана с провеждането на системна и целенасочена лекционна, публицистична, консултативна и санкционираща дейност от инспекторите на ДПС, за предпазване на децата от психически, физически, сексуални, нравствени, трудови и образователни девиации, проявили се под въздействието на различни фактори.

Практиката е беседи и лекции да се изнасят както пред малолетни и непълнолетни, така и пред родители, учители и общественост. Родителите също носят отговорност когато не полагат достатъчно грижи по отношение на малолетните си и непълнолетни деца и създават реална опасност за тяхното физическо, духовно и морално развитие.

Интересни за подрастващите са темите, свързани с:

* преодоляване на противоречията между деца и родители;
* преодоляване на противоречията между ученици и учители;
* преодоляване на противоречията между съученици;
* обществената необходимост и значимост на дейността на полицейските органи и другите правозащитни институции;
* правилно тълкуване на диференциацията в отговорността при малолетните и непълнолетните;
* необходимостта от спазване на законите в страната и извън нейните предели;
* отговорността при извършване различни противообществени прояви;
* отговорността при извършени различни престъпления;
* последици от сексуалното посегателство;
* трафик на деца и жени;
* техники за отклоняване на криминогенно влияние и др.

Оперативните органи на криминална полиция използват доброволни сътрудници за получаване на информация и въздействие върху непълнолетните правонарушители, тогава, когато не е възможно чрез провеждане на други оперативно-издирвателни мероприятия да бъдат решени задачите по превенцията и разкриването на престъпления, извършени от непълнолетни лица. С помощта на доброволни сътрудници оперативните органи на криминална полиция решават следните конкретни задачи:

* издирване на непълнолетни лица, които умело замаскират своите антиобществени прояви;
* издирване на непълнолетни лица, които извършват престъпление, под влияние и изпълнявайки указанията на възрастни подбудители;
* получаване на своевременна информация за сформирането и дейността на групи от непълнолетни лица, извършващи престъпления;
* получаване на информация за замисляни или подготвяни престъпления от непълнолетни лица с предишни осъждания, които са пребивавали в поправителни домове за изтърпяване на наказание „лишаване от свобода“;
* документиране на цялостната престъпна дейност на непълнолетните правонарушители;
* получаване на информация за криминални „сборища“ на непълнолетни с противообществено поведение и прояви;
* и престъпления, бегълци от поправителни домове, възпитателните училища – интернати и социално-педагогическите интернати.

Органите на криминална полиция осъществяват оперативно-издирвателни мероприятия за разкриване на престъпления от непълнолетни лица в следните случаи:

* при получен заявителски материал и е констатирано престъпление, а неговия извършител е непълнолетно лице;
* в резултат на извършен оглед на местопроизшествието, проведените разузнавателни беседи със свидетели и очевидци, получена информация от доброволни сътрудници и др;
* отчитат се също така и размерите на намерените на местопроизшествието дактилоскопни следи, следи от стъпки, както и размерите на отверстията, през които са проникнали извършителите в обекта на престъпно посегателство.

Организацията и тактиката на провеждане на оперативно-издирвателни мероприятия за разкриване на непълнолетни извършители на престъпление не се различава по същество от тази при разкриване на престъпления, извършени от възрастни лица.

Най-често планираните и осъществявани мероприятия са свързани с издирването на непълнолетните, отклонили се от поправителните домове. Извършването на проверка на алибито на малолетни и непълнолетни извършители на аналогични престъпления, провеждане на разузнавателни беседи и дейности по анализиране на наличната информация свързана с оперативно интересните лица.

Цялостната ефективност от противодействието на криминалната полиция срещу противообществените прояви и престъпленията, извършвани от малолетни и непълнолетни правонарушители, се предопределя от доброто взаимодействие между всички институции, имащи отношение към този проблем.

***Използвана литература***

*1. Авт. колектив. Оперативно-издирвателна дейност за противодействие на конвенционалната престъпност. С., АМВР, 2012.*

*2. Закон за борба срещу противообществените прояви на малолетните и непълнолетните. Обн. ДВ*

*3. Закон за закрила на детето. Обн. ДВ*

*4. Закон за Министерство на вътрешните работи. Обн. ДВ*

**ДЕМОГРАФСКИ ПРЕДИЗВИКАТЕЛСТВА ПРЕД ЗДРАВНАТА СИСТЕМА**

експерт Ани ЗДРАВКОВА

Национален център по обществено здраве и анализи

**Резюме:** Демографските тенденции и процеси в световен, европейски и национален аспект през последните 5-6 години доведоха до рискови ситуации, които застрашават сигурността и суверенитета на държавите. Трайното намаляване на раждаемостта и увеличаване на смъртността водят до постоянен отрицателен прираст, което оказва влияние на социално-икономическото развитие. Исторически погледнато причините, които обуславят миграционното поведение при *„Великото преселение на народите“,* са различни от тези по време и след двете световни войни и процесите, които се наблюдават днес в Европа. Съвременната европейска миграционна политика преминава през политиките за убежище и миграция с Амстердамският договор, програма от Тампере, Хагската и Стокхолмската програма до Дъблинския регламент и създаването на новата Европейска агенция за гранична и брегова охрана през 2016 г. Около 5 % от мигрантите се нуждаят от медицинска помощ поради неадекватните условия на живот и лошата хигиена, които са в основата за увеличаване опасността от разпространение на инфекциозни заболявания.

**Ключови думи:** демография, миграция, здравеопазване, инфекциозни и заразни болести;

1. **Характеристика на демографските тенденции и процеси**

Първите видими сигнали за неблагоприятни процеси в демографското развитие на България се появяват в средата на двадесети век. Трайното намаляване на раждаемостта и увеличаване на смъртността доведоха до устойчив отрицателен естествен прираст на населението, който за 2015г. е -6.2 на 1000 души население. Тенденцията за намаляване на раждаемостта не е типична само за България, а отличителна характеристика на демографското развитие на стария континент за страни като Италия, Португалия и Гърция, но най-значителен спад се отчита в страните от Източна Европа – Унгария, Хърватия, Литва, Латвия, Естония и Румъния. Изключение правят Турция, Албания и Исландия.

За първи път през 2015 г. ЕС регистрира отрицателен прираст на населението, въпреки установяването на близо 1.897 милиона мигранти за същата година.

Етническата принадлежност в България показва осезаемо различие по показателя брой живородени деца. Така например при жените от ромски произход над 18% имат пет и повече деца, над 16% - четири деца и над 32% по три деца. При жените с турска принадлежност над 50% имат по пет и повече деца и над 28% по четири деца. Тези две категории граждани поддържат основния дял на българския естествен прираст на населението.

Бавният ръст на продължителността на живота, съчетан с поколенческия ефект, довежда до увеличаване броя на умиранията[[20]](#footnote-20), като средната продължителност на живота на населението в България стагнира.

|  |  |  |  |  |  |
| --- | --- | --- | --- | --- | --- |
| **година** | **население** | **мъже** | **жени** | **в градовете** | **в селата** |
| 2005 | 7718.8 | 743.4 | 3975.4 | 5416.6 | 2302.2 |
| 2006 | 7679.3 | 720.9 | 958.4 | 5425.3 | 2254.0 |
| 2007 | 7640.2 | 3699.7 | 940.5 | 5403.2 | 2237.0 |
| 2008 | 7606.6 | 681.3 | 3925.3 | 5407.1 | 2199.5 |
| 2009 | 7563.7 | 659.3 | 904.4 | 5401.2 | 2162.5 |
| 2010 | 7504.9 | 629.8 | 875.1 | 5375.1 | 2129.8 |
| 2011 | 7327.2 | 3566.8 | 760.4 | 5324.9 | 2002.3 |
| 2012 | 7282.0 | 543.6 | 738.4 | 5306.2 | 1975.8 |
| 2013 | 7245.7 | 524.9 | 720.7 | 5291.7 | 1954.0 |
| 2014 | 7202.2 | 502.0 | 700.2 | 5267.5 | 1934.7 |
| 2015 | 7153.8 | 477.2 | 676.6 | 5267.5 | 1926.6 |

**Таблица № 1. Общ брои население на България по години**

Тази тенденция оказва значително влияние върху социално-икономическото развитие на прехода и интензивното напускане на страната, както от млади хора търсещи своето реализиране, така и на големи групи безработни граждани останали без надеждата за възможност да намерят своята трудова реализация в родината. Така на практика година след година селата и малките градове се обезлюдяват, а училища и здравни заведения се закриват.

За да настъпи обрат в качествените характеристики на населението са необходими значителни количествени изменения в един продължителен период от време използвайки социалните и демографски програми и политики макар, че техният ефект се проявява с известен лаг във времето и предназначението им за ограничаване последиците от неблагоприятното демографско отражение.

Следващият демографски проблем е увеличаващата се тенденция на застаряващото население и нарастващия броя на хората извън трудоспособна възраст, което оказва влияние върху социално-демографските структури и развитието на националния човешки капитал, включващ здравната характеристика и образователната структура на населението. Разходите свързани със здравеопазване и социално подпомагане за тази група от хора се увеличава, а тяхното осигуряване се превръща в сериозно предизвикателство за държавния бюджет. Нищо не показва, че тази тенденция ще се промени. С увеличаване броя на старите хора нараства и нуждата от здравни грижи. В бъдеще възрастното население ще има все по-високи очаквания за качеството на своя живот, на който биха искали да се радват, чрез стандартите и обема на здравните услуги, които считат че им се полагат.

|  |  |  |  |  |
| --- | --- | --- | --- | --- |
| **Години** | **Общо %** | **Възрастови групи** | | |
| **0 – 17 г.** | **18 – 64 г.** | **65 + г.** |
| 2010 | 100.0 | 16.7 | 65.6 | 17.7 |
| 2011 | 100.0 | 16.1 | 65.0 | 18.9 |
| 2012 | 100.0 | 16.2 | 64.7 | 19.1 |
| 2013 | 100.0 | 16.3 | 64.2 | 19.5 |
| 2014 | 100.0 | 16.4 | 63.6 | 20.0 |
| 2015 | 100.0 | 16.6 | 63.0 | 20.4 |

**Таблица № 2. Възрастова структура на населението в България**

Тези основни демографски факти през последните години се допълват от миграционните потоци, които заливат Еропейския съюз и остро противопоставят политиките на държавите-членки за своята национална сигурност. Голяма част от мигрантите, пристигнали в Европа през гръцките острови, тръгвайки от турските брегове, са предимно сирийци, иракчани и афганистанци. През 2015 г. са подадени 1.2 милиона молби за убежище в ЕС, което е два пъти повече, отколкото през предходната година. Бързото нарастване на хората в дадени райони обикновено не позволява добър жизнен стандарт, тъй като държавите и управлението не са подготвени да се грижат за новите жители затова мнозина тънат в нищета. Наложително е българската политика да преразгледа приоритетите си по отношение на демографските проблеми, на фона на мигрантските проблеми, които с всяка изминала година се влошават и предизвикват сериозни опасности за националната сигурност от терористични актове.

Липсата на ефективна и съгласувана работеща миграционна политика на Евросъюза, предизвиква затварянето на национални граници, строителство на стени и прегради, противопоставяне на разселването и стратегията за интегриране.

1. **Същност, мотивацията и поведение за миграция.**

Когато се изследва желанието за движението на хора от родните места към други континенти и държави, непременно трябва да се обърнем с лице към историята в близък и по-далечен изследователски хоризонт.

През 1983 г., Г. М. Федоров посочва, че: *„Географията на населението е най-развитият отрасъл на обществената география, който се занимава с изследването на взаимодействието между структурите и процесите в населението и въздействащите им социално-икономически фактори“*.

Динамиката и тенденциите в развитието на миграцията в значителна степен се отнасят до глобализацията като процес. Някои учени определят съвремието като „*времето на миграцията”[[21]](#footnote-21)* или *„времето на прехода”.[[22]](#footnote-22)* Сред съвременните учени, които се занимават с изследването на миграционната проблематика, са Милър, Касълс, Портес, Мейси, Борхас, Пиоре и др., които засягат темата за миграцията в различни теоретични аспекти, „*за да* *разберем по-добре сегашната икономическа и социална динамика на миграцията, нейното влияние и още повече – нейното потенциално бъдещо влияние върху обществото, икономиката и държавата”.[[23]](#footnote-23)*

Употребявайки понятието „мигрант” се налага да се изясни неговата определителна същност.

Понятието **„мигрант”** е обща съвкупна характеристика, без да се фиксира неговата детайлизация за емигрант или имигрант. Това се дължи обикновено на фактът, че нелегалните чужденци пристигат без лични документи, прикриват страната си на произход и най-често нямат намерения да останат в първата приемаща държава, а само транзитно да преминат през нея. Намеренията са да бъде получена закрила от желаната страна, за да се изключат възможни последствия да бъдат върнати в първата приемаща страна, съгласно Дъблинския регламент. По тези съображения се използват термините „**мигрант”,** **„нелегален мигрант”,** **„икономически мигрант“, „миграция”,** които са възприети и се ползват като понятия във вътрешноведомствените документи на Държавната агенция за бежанците при Министерски съвет на България. ***Икономическият мигрант*** (economic migrant), наричан още и като *трудов мигрант* (labor migrant) или само *мигрант* (migrant) е лице, което е напуснало страната си на произход в търсене на заетост чрез законни или незаконни средства. Обикновено икономическите мигранти се представят за търсещи убежище, без да отговарят на законоустановените изисквания. Икономически мигранти могат да бъдат и граждани на Европейския съюз, търсещи трудова заетост или образователно развитие[[24]](#footnote-24).

Исторически погледнато причините, които обуславят миграционното поведение, обикновено са били особено различни, което определя същностната характеристики на феномена *„миграционно поведение*“. Така например: миграционните процеси при *„Великото преселение на народите“,* са различни от тези по време и след двете световни войни и процесите, които се наблюдават днес в Европа след 2011 година и продължат с още по-голяма сила и през 2016 година.

От друга страна миграцията има негативно отражение върху приемащата страна. Тя влияе върху социалните, икономически и политически системи, особено когато има коренни различия в областта на изповядваната религия. По-същественият проблем е неконтролираното нахлуване на мигранти извън законоустановените места на суверенни държави, което е сериозна предпоставка за влизане на терористи и самоубийци готови да дадат своя живот вярващи, че „*душата им ще остане в рая“*. Идеологията увлича все повече и повече вярващи в тази философска пропаганда, която през последните години взе стотици невинни жертви в Европа.

Според данни на администрацията на Върховният комисар на ООН за бежанците (ВКБООН) през последните три десетилетия темповете на миграция и преселение на големи групи от хора са се увеличили многократно, като в по-голямата си част те са причинени от военни конфликти за природни ресурси. Предизвикателството пред Европейският съюз е да намери и вземе дългосрочни и ефективни решения на множество наболели и сложни проблеми, което налага цялостно преосмисляне на приоритетите и съпътстващите ги реформи за овладяване на първопричините и регулиране на последствията от тях.

1. **Европейска миграционна политика**

Началото на съвременната европейска миграционна политика може да се определи от 1999 г. с Амстердамският договор по отношение на политиките за убежище и миграция. Те са развити за приложение в Програма от Тампере (1999-2004 г.)[[25]](#footnote-25), Хагската програма (2004-2009 г.)[[26]](#footnote-26). Генезисът на европейската политика се свързва с процеса от неформално към формализирано сътрудничество, на всички етапи от Римския договор до днес. Най-спорната политика е действието на Дъблинският регламент (2003 г.), който конкретизира критериите при определяне на държавата, отговорна за разглеждане на молбите за убежище.

Действието на новият петгодишен план (2004-2010 г.) полага десет приоритета изпълними за пет години. Най-същественият е създаването на европейска полиция за охрана на външните граници на ЕС (Фронтекс-2005 г.). Десет години по-късно се отчита, че Фронтекс не може да отговори на съвременните миграционни проблеми и става Европейска агенция за гранична и брегова охрана (2016 г.) с голяма надежда, че ще отговори на изискванията за международно сътрудничество. Една от най-важните мисии е пълноправното управление на границата, мониторинг и развититие на оперативни решения, които да засягат най-уязвимите държави-членки и морски граници.

Стокхолмската програма (2010-2014 г.) се определя като глобален подход, основан на партньорство с трети страни. Реална система за споделяне на отговорността за мигрантите в ЕС, униформизиране на международния статут на защита, специфични мерки за непридружените малолетни и спазване на фундаменталните права.

През ноември 2015 г. в Рим под егидата на Световната здравна организация (СЗО) се провежда среща посветена на здравето на бежанците и мигрантите, за подобряване на медицинското обслужванеи разширяване обхвата на здравните услуги с цел овладяване на здравните рискове. Около 5 % от мигрантите се нуждаят от медицинска помощ поради травми, хипотермия, изгаряния, сърдечно-съдови заболявания, усложнения на бременността и раждането, диабет, хипертония. Фактори дължащи се на масово продължително придвижване, неадекватни условия на живот и лошата хигиена, които увеличават опасността от разпространение на инфекциозни заболявания сред това компактно множество от хора. Поради повишеният риск от разпространение на инфекциозни заболявания, на преден план излиза необходимостта от ваксинация на мигрантите, което препоръчва и ВКБООН за бежанците срещу морбили, паротит и рубеола (ММR) и полиомиелит, като за целта държавите следва да въведат имунизационни свидетелства. Осигуряването на медицинска помощ на мигрантите на фона на проблемите в общественото здравеопазване неминуемо оказва влияние върху политиките на Европейската рамка в помощ на действията на институциите и обществото „Здраве 2020”.

1. **Политика на европейските здравни системи**

Според Европейската рамка за политики „Здраве 2020“ на Световната здравна организация, основните цели са насочени към значително подобряване здравето и благосъстоянието на населението, намаляване здравното неравенство, укрепване на общественото здраве и осигуряване на здравна система, която е всеобхватна, справедлива, устойчива и с високо качество. Доброто здраве на населението облагодетелства всички сектори и цялото общество, с което се превръща в ценен ресурс.

Европейската рамка за политики в помощ на действията на институциите и обществото за здраве и благосъстояние е основна политика за икономическа и социална стабилност и национална сигурност. Предизвикателствата, пред които е изправен ЕС са здравното неравенство в рамките на отделните държави и помежду им отразява разделение в обществото. Националните здравни системи в Европейския съюз се различават една от друга. Дейността и организацията им е грижа и отговорност на държавите-членки на ЕС. Това е предвидено в Хартата на ЕС за основните права /приета в Ница/. Член 35 от нея сочи, че *„всеки има право на достъп до превантивни здравни грижи, право да ползва здравно лечение при условията, установени от националното законодателство и практика“.*

Въпреки различията всички здравни системи имат някои общи проблеми свързани с контрола на разходите и начините за удовлетворяване изискванията на обществеността за достъп до качествено здравно обслужване. Реалните здравни разходи продължават да изпреварват инфлацията и икономическия растеж. Очакваните повишени разходи биха се превърнали в заплаха за макроикономическата стабилност и развитието на икономиката в Съюза. Наложително е търсене на нови политики за прилагане на по-ефективни и по-ефикасни подходи за превенция и лечение на заболяванията и инвалидизиране на населението. Навлизането на все по-съвършени, но и по-скъпи превантивни, диагностични, лечебни и рехабилитационни технологии в масовата медицинска практика и демографските промени на населението водят до непредотвратимо нарастване на разходите в здравеопазването. Здравните услуги са обременени от още един фактор, през последните шест години, от нарастващите миграционни вълни към Европа и по-специално към държавите с мощна социална политика, тъй като са в сила и правилата за свободно движение на стоки, услуги, капитали и хора в пределите на ЕС.

1. **Исторически преглед на зависимости между заразните заболявания и миграцията.**

Преминаването на мигрантите през редица държави води до засилване на риска от епидемични ситуации на инфекциозни и паразитни заболявания, които са описани дори в Библията (петото и шестото наказание на Египет при напускането на евреите от страната).

Още от дълбока древност, разпространението на инфекциозните заболявания се свързва с различни процеси, като един от най-значимите е миграцията. През първобитната епоха при появата и развитието на заразни болести е действал естествения отбор за оцеляване.

През робовладелския строй по време на множеството водени войни се формират съвкупности на големи групи от хора, където липсват добри хигиенни условия. Най-разпространени са дизентерия, вариола, проказа, петнист тиф.

През феодализма от пети до десети век е налице застой на заразните болести, поради ограничение на феодалните отношения.

През 11-14 век по време на кръстоносните походи протичат чумните и вариолни пандемии в резултат на миграционните процеси свързани с търговията с Китай и Кримските войни. Натрупването на фактори като увеличаване плътността на заселване, разширяване контактите между държавите и индустриализацията, създават предпоставки за множество епидемии и пандемии.

В днешните съвременни условия миграцията е многофакторен процес, породен от множеството непрекъснато зараждащи се военни конфликти. По данни на ООН над 140 000 000 души живеят в страни, различни от тези, в които са родени.

Миграцията между отделните общности на фона на ниска здравна култура, лоша битова хигиена, безработица и ниски доходи водят до реална заплаха от разрастване на епидемии в дадените територии.

През 2013 г. е установено, че мигрантите от Афганистан, Нигерия и Пакистан са потенциални носители на *„някои от екзотичните и тежко протичащи инфекции (ХТ Ласа, жълта треска, ХТ Денга)“.[[27]](#footnote-27)*

Миграционните потоци към Европа както в началото от 2011 г., така и през настоящата 2016 г. са постоянен фактор на предизвикателства пред здравеопазването. Особен интерес представляват новооткритите и активирали се стари познати инфекциозни заболявания, които се разпространяват бързо вследствие интензивния международен трафик. По тези причини днес е трудно да се посочи инфекциозна болест, която да няма възможност да бъде пренесена в някоя точка на света.

Оценката на здравното състояние на мигрантите установява сериозни заболявания, което налага вземането на необходимите мерки да не се допусне привнасяне на нетипични тежки заразни и инфекциозни заболявания и разпространението им в пределите на страната. В резултат на всички тези настъпващи опасности, все по-ясно и неотложно стои въпросът за изработването на нова здравна миграционна политика на Европейския съюз и в частност на България, като потенциална държава застрашена от неконтролируем миграционен натиск от южната ни съседка.

***Използвана литература:***

*1.Балев, И., Цветарски, С., Демографски процеси и бъдещи тенденции в развитието на населението на България, Сборник „Демографски развите на Република България”, С., 2005*

*2.Белчева, М.., Състояние, тенденции и проблеми на раждаемостта във Република България, НСИ, С., 2003*

*3.Жекова, В.,**Социални норми и традиции в репродуктивното поведение на българите през втората половина на ХХ век, Акад. Изд. „Проф. Марин Дринов”, С., 2002*

*4.Кръстева, А., Чужденецът-гражданин на глобалния свят? Блог за политика, е-гражданственост и миграция ( август, 21, 2010) <http/://annak*

*rasteva.wordpress.com/2010/08/21/etranger-citoyen-du-monde-globalise/> 26.1.2014 г.*

*5.Маркова, К., Миграционната политика на България и Малта във фокуса на съвременните предизвикателства” – дисертация, С., 2016*

*6.Христов, Е., Оценяване на структурни и неструктурни ефекти в икономиката, сп. Икономика, С., 1987, кн.8*

*7.Castles, Stephen, Miller, Mark.The Age of Migration. International Population Movements in the Modern World.Third edition. TheGuilford Press. New York, London, 2003.*

*8.Migration in Europe: Social,Economic and Policy Dynamics. NORFACE Transnational Programme. P. 2* [*http://www.norface.org/files/ NORFACE-spec.pdf*](http://www.norface.org/files/%20NORFACE-spec.pdf) *(accessed January, 7. 2014).*

*9.Wallerstein, Immanuel, Globalization or the Age of Transition? A Long-Term View of the Trajectory of TheWorid System. Binghamton University. June, 2000.*

*10.Кратък статистически справочник „Здавеопазване“, НЦОЗА*

*11.Статистически годишник на Българското царство, 1926 г.*

*12.*[*https://www.actualno.com/europe/za-pryv-pyt-prez-2015-g-es-registrira-otricatelen-estestven-prirast-news\_549707.html*](https://www.actualno.com/europe/za-pryv-pyt-prez-2015-g-es-registrira-otricatelen-estestven-prirast-news_549707.html)

1. http://komentator.bg/dokoga-balgariya-shte-e-na-opashkata/ [↑](#footnote-ref-1)
2. http://www.pariteni.bg/?tid=40&oid=201693 [↑](#footnote-ref-2)
3. https://www.24chasa.bg/novini/article/5716783 [↑](#footnote-ref-3)
4. http://www.capital.bg/politika\_i\_ikonomika/bulgaria/2016/01/18/2688110\_administraciiata\_e\_nai-goliamata\_prechka\_za\_biznesa\_v/ [↑](#footnote-ref-4)
5. http://www.bia-bg.com/analyses/view/22322/ [↑](#footnote-ref-5)
6. *http://transparency.bg/download/%D0%9A%D0%B0%D1%82%D0%B5%D0%B3%D0%BE%D1%80%D0%B8%D1%8F/CPI\_2015.01.27.pdf* [↑](#footnote-ref-6)
7. www.capital.bg. (2016). *Инфографика: Карта на престъпността в София*. [online]: http://labs.capital.bg/201601/csi-sofia [от дата 26.11.2016 г.]. [↑](#footnote-ref-7)
8. Данни на Национален статистически институт. (2016). *Образованието в Република България през учебната 2015/2016 година*. [online] Достъпен на адрес: http://www.nsi.bg/sites/default/files/files/pressreleases/Education2015\_733T907.pdf [от дата 26.11.2016 г.]. [↑](#footnote-ref-8)
9. Димитров, Н., Соларният бизнес в България, Издателски комплекс на УНСС, София, 2015 г.; [↑](#footnote-ref-9)
10. Кискинов, Вихър, Правна система – част 1, Онтология и методология, Университетско издателство – „Св. Климент Охридски”, София, 2006 г.; [↑](#footnote-ref-10)
11. Мичев, Стефан, Рискове за сигурността в информационното общество, Софттрейд, София, 2015 г.; [↑](#footnote-ref-11)
12. Министерски съвет, Стратегия за изследвания и технологии в сигурността и отбраната, София, 2015 г. [↑](#footnote-ref-12)
13. Министерски съвет, Концепция технологични области, подобласти и технологии за прилагане на „стратегия за изследвания и технологии в сигурността и отбраната”, София, 2015 г. [↑](#footnote-ref-13)
14. Танев, Тодор, Политическа култура, Университетско издателство – „Св. Климент Охридски”, София, 2012 г.; [↑](#footnote-ref-14)
15. Семерджиев, Цветан, Стратегически информационни системи, Нова звезда София, 2007 г.; [↑](#footnote-ref-15)
16. Слатински, Николай, Националната сигурност: Аспекти, анализи, алтернативи, Издателство „Българска книжарница”, София, 2004 г.; [↑](#footnote-ref-16)
17. Слатински, Николай, Измерения на сигурността, Издателство „Парадигма”, София, 2000 г.; [↑](#footnote-ref-17)
18. Мичев, Стефан, Философия на сигурността (Хуманност и насилие), Софттрейд, София, 2013 г. [↑](#footnote-ref-18)
19. Манев, Евгени, Глобална, регионална и национална сигурност, Софттрейд, София, 2012 г.; [↑](#footnote-ref-19)
20. Балев, И., Цветарски, С., Демографски процеси и бъдещи тенденции в развитието на населението на България, Сборник „Демографски развите на Република България”, С., 2005 [↑](#footnote-ref-20)
21. Фразата е препрадка към Castles, Stephen, Miller, Mark.The Age of Migration. International Population Movements in the Modern World.Third edition. TheGuilford Press. New York, London, 2003. [↑](#footnote-ref-21)
22. Виж Wallerstein, Immanuel, Globalization or the Age of Transition? A Long-Term View of the Trajectory of TheWorid System. Binghamton University. June, 2000. [↑](#footnote-ref-22)
23. Migration in Europe: Social,Economic and Policy Dynamics. NORFACE Transnational Programme. P. 2 [http://www.norface.org/files/ NORFACE-spec.pdf](http://www.norface.org/files/%20NORFACE-spec.pdf) (accessed January, 7. 2014). [↑](#footnote-ref-23)
24. Маркова, К., Миграционната политика на България и Малта във фокуса на съвременните предизвикателства” – дисертация, С., 2016 [↑](#footnote-ref-24)
25. Европейският съвет в Тампере въвежда Общ режим на предоставяне на убежище; борба с нерегулярната миграция и трафика испрааведливо третиране на гражданите на трети страни. [↑](#footnote-ref-25)
26. Хагската програма предвижда интеграция на гражданите на трети страни; политика на завръщане и на реадмисия; управление на миграционните потоци -контрол на границите, биометрия и информационни системи и политика на визите. [↑](#footnote-ref-26)
27. <http://bsid-bg.org/docs/8-conf/02_Migracia%20final%20Varna2013.pdf> [↑](#footnote-ref-27)