**рецензия**

**от Михаел Димитров, редовен докторант към департамент „Национална и международна сигурност“ – НБУ**

**на магистърската теза на тема „От интелигентна отбрана към интелигентна сигурност“ на Даниела Цанкова Цанева, Ф№ F01480**

**1. Съответствие на представената магистърска теза с изискванията към съдържанието и оформянето на магистърски тези в НБУ и департамент „Национална и международна сигурност“**

Заложените изисквания в нормативните документи на НБУ и департамент „Национална и международна сигурност“, изискват ясно формулирани цели и задачи на изследването, коректно цитиране на литературата, ясно формулирана хипотеза, която следва да бъде доказана, спазена структура на тезата, логично изложение на предмета на тезата, заключение.

Представената за защита магистърска теза на дипломанта Даниела Цанкова Цанева на тема „От интелигентна отбрана към интелигентна сигурност“, е в обем от 88 страници и структурирана в три глави, увод и заключение.

Рецензентът констатира спазване на формулираните императивни изисквания в представената теза:

1. **По отношение на формулираната теза /хипотеза/.** В увода тя е формулирана и логиката на изследването в отделните глави е подчинена на нейното доказване. От нея произтичат и поставената цел, основни задачи и методи.
2. **По отношение на научния апарат.** В списък на цитираната литература са посочени 65 източника – монографии, статии, електронни материали, нормативни и стратегически документи, касаещи тематиката на магистърската теза. Теоретико-приложната разработка се базира на научните достижения на най-добрите изследователи в областта на сигурността в Р България. Цитирането е коректно. Разсъжденията на дипломанта са ясно отграничени от тези на цитираните автори.
3. **По отношение на структурата на магистърската теза.** Структурата на работата е логична и предполага последователно разгръщане на изследването. Магистърската теза включва уводна част, три глави и заключение. Вътрешната организация на трите глави и разделението на параграфи, също дава доказателства за логично структуриране, с цел доказване на формулираната хипотеза.

**Оценка на изпълнението на изискванията към структурирането и оформянето на магистърски тези и коректното използване на научния апарат в НБУ и департамент „Национална и международна сигурност“: пълно отчитане на изискванията, съдържащи се в нормативната уредба на НБУ.**

**2. Съдържателна оценка на представената за защита магистърска теза**

1. Дипломантът демонстрира добро познаване на проблематиката: разкрива адекватно съдържанието на концепцията на НАТО за интелигентна отбрана, както и предпоставките налагащи нейното прилагане. Отчетени са и отрицателните страни на тази инициатива на Алианса, като се подчертава възможността част от държавите-членки да възприемат зависимостите пораждани от нея, в качеството на фактор, ограничаващ индекса им на суверенност. Представена е и взаимовръзката между принципа на специализация и състоянието на военно-промишления комплекс в отделните страни и конфликтния потенциал, съдържащ се в нея. Формулирането на изводи след края на всяка една от трите глави, също следва да бъде оценено положително.
2. Магистърската теза е написана на научен език със съответната терминология и понятиен апарат, стилът е добър.
3. Равнището на анализите и степента на самостоятелност на изложението в представената магистърска теза, отговарят на изискванията, формулирани в нормативните документи на НБУ.

**Оценка на изпълнението на изискванията към съдържанието на представената работа: високо равнище.**

**3. Заключение**

Представената за защита магистърска теза на Даниела Цанкова Цанева на тема „От интелигентна отбрана към интелигентна сигурност“, отговаря на установените изисквания към съдържанието и оформянето на защитаваните магистърски тези. Дипломантът е демонстрирал познаване на изследвания проблем, постигнал е добра логическа връзка между хипотеза, аргументи и изводи, проявил е самостоятелност в анализите. Препоръчвам на уважаемата изпитна комисия, представената работа да бъде допусната до защита и да бъде оценена високо.

София, 08.06.2016 г. **Рецензент:** \_\_\_\_\_\_\_\_\_\_\_\_\_\_\_\_\_\_

/М. Димитров/