**рецензия**

**от Михаел Димитров, редовен докторант към департамент „Национална и международна сигурност“ – НБУ**

**на магистърската теза на тема „Вербовка на секретни сътрудници. Психологически проблеми при осъществяването ѝ“**

**на Велина Найденова Козичкова, Ф№ F62416**

**1. Съответствие на представената магистърска теза с изискванията към съдържанието и оформянето на магистърски тези в НБУ и департамент „Национална и международна сигурност“**

Заложените изисквания в нормативните документи на НБУ и департамент „Национална и международна сигурност“ изискват ясно формулирани цели и задачи на изследването, коректно цитиране на литературата, ясно формулирана хипотеза, която следва да бъде доказана, спазена структура на тезата, логично изложение на предмета на тезата, заключение.

Представената за защита магистърска теза на дипломанта Велина Найденова Козичкова на тема „Вербовка на секретни сътрудници. Психологически проблеми при осъществяването ѝ“ е в обем от 100 страници и структурирана в четири глави, увод и заключение.

Рецензентът констатира спазване на формулираните императивни изисквания в представената теза:

1. **По отношение на формулираната теза /хипотеза/.** В увода тя е формулирана и логиката на анализа в отделните глави е подчинена на нейното доказване. От нея произтичат и поставената цел, основни задачи и методи.
2. **По отношение на научния апарат.** В списък на цитираната литература са посочени 37 източника – монографии, статии и електронни материали, касаещи тематиката на магистърската теза. Теоретико-приложната разработка се базира на научните достижения на едни от най-добрите изследователи в областта на сигурността. Въпреки това трябва да се отчете, че при голяма част от цитатите въведени в текста не е посочена точната страница, източник на използваните мисли и наблюдения на други автори. Цитирането не е коректно. Разсъжденията на дипломанта не са ясно отграничени от тези на цитираните автори.
3. **По отношение на структурата на магистърската теза.** Структурата на работата е логична и предполага разгръщането на последователен анализ. Магистърската теза включва уводна част, четири глави и заключение. Вътрешната организация на четирите глави и разделението на параграфи също дава доказателства за логично структуриране, с цел доказване на формулираната хипотеза.

**Оценка на изпълнението на изискванията към съдържанието и оформянето на магистърски тези и коректното използване на научния апарат в НБУ и департамент „Национална и международна сигурност“: частично отчитане на изискванията, съдържащи се в нормативната уредба на НБУ.**

**2. Съдържателна оценка на представената за защита магистърска теза**

1. Дипломантът демонстрира добро познаване на проблематиката: разкрива адекватно особеностите на вербовъчния процес, както и неговите социални и психологически измерения. Представеното по отношение на мотивационните фактори и влиянието им върху формиращите се връзки и зависимости в рамките на оперативната диада, както и формулирането на изводи след края на всяка една от четирите глави, също следва да бъде оценено положително.
2. Изложението е фокусирано върху описание на отделните аспекти на вербовъчния процес, но не разкрива в достатъчна степен личния принос на дипломанта.
3. Магистърската теза е написана на научен език със съответната терминология и понятиен апарат, стилът е добър.
4. Равнището на анализите в представената магистърска теза отговаря на изискванията, формулирани в нормативните документи на НБУ.
5. Внимателният прочит на изложението оставя съмнения относно самостоятелността на работата на дипломанта. Съдържанието на представената магистърска теза е стандартно и наподобява текстове налични в интернет пространството.

**Оценка на изпълнението на изискванията към съдържанието на представената работа: добро равнище.**

**3. Заключение**

Представената за защита магистърска теза на Велина Найденова Козичкова на тема „Вербовка на секретни сътрудници. Психологически проблеми при осъществяването ѝ“, отговаря на установените изисквания към съдържанието и оформянето на защитаваните магистърски тези. Препоръчвам на уважаемата изпитна комисия, представената работа да бъде допусната до защита.

София, 18.11.2014 г. **Рецензент:**

/М. Димитров/