**Становище**

От: Михаел Димитров

Относно: съдържанието на докладите от Пленарно заседание и Панел 1

Докладите които правят впечатление със своята актуалност и способност да се усети правилно посоката на промените в средата за сигурност, дори преди те да са се състояли, са тези на проф. Христо Георгиев, проф. Димитър Йончев и проф. Йордан Начев.

Материалът разработен от проф. Христо Георгиев не само предусеща събитията от 23 юни 2016 г., а и очертава възможни бъдещи развития на ситуацията. Въведеното от него разбиране за *„разумния егоизъм на нациите“,* заслужава да бъде поставено в основата на дискусиите относно бъдещето на Европейския съюз, като още по-впечатляващо е, че тези насоки са очертани преди необходимостта от реформи да бъде възприета широко, в качеството на неотменна част от адаптирането на Съюза към новите условия.

Проф. Йончев в своя доклад обръща внимание на дълбоките промени в традициите, културата и ценностите, които засягат обществата в глобален мащаб. Изтъква не видимата страна на проблема, а скритата, измененията в разбиранията за желаното равновесно състояние на човешките индивиди и групи. Той отчита брилянтно същността на процесите, които задвижват като цяло отношенията в глобалното конкурентно пространство по следния начин: *„Европа и САЩ консумират толкова пазарна продукция, че ако искаме цялото човечество да консумира като тях, ще са нужни още две планети, за да се осигури подобна консумация. При това стремежът към потребление и живот в лукс нямат физически граници. Ето го парадоксът на съвременния свят – безусловното икономическо нарастване води света към гибел, ала участниците в пазарния свят не се ръководят от бъдещето на света, а единствено от своя стремеж към печалба и живот в лукс.“* В края на доклада си проф. Йончев очертава рамките на отговор, който може да бъде даден на това предизвикателство.

Проф. Начев, от своя страна, подробно представя развитието на разузнавателната политика на ЕС, но което е по-важното – поставя тези процеси в контекста на глобалното геополитическо противоборство. Посоченото от него подчертава важността на съюзните отношения между държавите от Европа и Северна Америка, като същевременно обаче отчита рисковете, съпътстващи наличието на зависимости в една толкова важна дейност, каквато е разузнаването.

На другия полюс са докладите на Александра Вълчева и Васил Мавродиев. Четвъртият абзац от материала на г-жа Вълчева е преписан едно към едно от книгата на проф. Христо Георгиев „Политика на сигурност на Република България в началото на XXI век“. Докладът на г-н Мавродиев на свой ред оставя впечатление в най-добрия случай, че е направен преглед на една книга от един автор.