**Приветствие**

**проф. д-р Христо Георгиев,**

**Ръководител на департамент**

**„Национална и международна сигурност“,**

**Нов български университет**

Ежегодният научен форум на департамент „Национална и международна сигурност“ тази година е посветен на регионалната сигурност и реформите в Европейския съюз.

Както и всички предходни научни събития на департамента, така и настоящата кръгла маса стана реалност с финансовата подкрепа на Централния фонд за стратегическо развитие на НБУ, за което изказваме нашата искрена благодарност.

Тази година Нов български университет чества своята двадесет и пет годишнина. От дванадесет години възходящото развитие на НБУ е свързано и с успехите в обучението по международна и национална сигурност. Нашето образование неизменно е с най-високи акредитационни оценки и е в челните места на годишните рейтинги на висшите училища.

Традиционният научен форум на департамента по национална и международна сигурност, осми поред, и този път събра представители на висши училища и изследователски центрове и ведомства, изследващи или обучаващи по проблемите на сигурността – БАН, СУ “Св. Климент Охридски“, УНСС, АМВР, ВА “Г. С. Раковски“, Варненски свободен университет, УНИБИТ, ЮЗУ „Неофит Рилски“, ВТУ „Св.св. Кирил и Методий“, Висше училище по сигурност и икономика, Министерството на външните работи, Министерство на вътрешните работи, ДАНС и др.

В този широк научен форум за пореден път участват чуждестранни преподаватели и изследователи от Полша, Македония, Сърбия, Русия и др.

Защо избрахме тази тема за дискусии в днешния ден?

Днес, в първата четвърт на 21 век изглежда, че светът е на прага на поносимост на рискове и заплахи. Диапазонът на тези заплахи е неимоверно широк – от опасността от избухване на войни между държави и коалиции, до насилие между хората вътре в държавите. Светът се намира в период на разрушено световно равновесие и бавно изграждащо се ново равновесие. Времевата дистанция между тези две състояния отвори нишата на проявление на хаоса.

В този все по-трудно предвидим свят Европейския съюз стана обект на критики, каквито не е понасял досега от времето на своето създаване. Те идват от крайното дясно и крайното ляво, преминават през центъра и приобщават все повече идеолози и представители, дори и на класическите леви и десноцентристки политически партии. Но дори и беглият поглед върху техните критики не показва изход от кризата, не показва как да се съхрани онова ценно в политиката, икономиката, демокрацията, на което несъмнено се радваха и продължават да се радват европейците, как то да бъде пренесено в един бъдещ европейски проект.

Критиките към ЕС имат и друга негативна страна: веднъж променили европейското обществено мнение в посока на скептицизъм спрямо европейския проект, тези ориентации няма бързо да се възстановят в посока на подкрепа за обединена Европа. Само преди няколко дни бе публикувано изследване на европейското обществено мнение, резултатите от което будят тревога: в осем водещи европейски държави, почти половината от населението подкрепя излизането на страната си от Европейския съюз.

Настоящият научен форум е опит за разкриване на тенденците, които се крият зад бурната повърхност на хаотични и противоречиви действия на държави и недържавни актьори, както от членки на ЕС, или значими световни държави извън организацията. В това виждам и целта на настоящата кръгла маса.